Sanya Malhotra ge "Photograph" Nawazuddin aa eku | Mihaaru\nސާނިޔާ އާއި ނަވާޒުއްދީން "ފޮޓޯގްރާފް" ގެ ޝޫޓިންގައި.\nސާނިޔާ މަލްއުތުރާގެ "ފޮޓޯގްރާފް" ނަވާޒުއްދީން ސިއްދީގީއާ އެކު\n03 ޑިސެމްބަރ 2018 - 06:58\nނަވާޒުއްދީން ސިއްދީގީއާ އެކު ފިލްމު "ފޮޓޯގްރާފް" ގައި މަސައްކަތް ކުރެވޭތީ ވަރަށް އުފާވާ ކަމަށާއި އެއީ އެކްޓަރެއްގެ ގޮތުގައި ވަރަށް ގިނަ އެއްޗެހި ދަސްވާ ކަމެއް ކަމަށް ބަތަލާ ސާނިޔާ މަލްއުތުރާ ބުނެފި އެވެ.\nފިލްމު "ޑަންގަލް" އިން 2016 ގައި ބޮލީވުޑަށް ތައާރަފުވި 26 އަހަރުގެ ބަތަލާ ބުނީ ކެރިއަރުގެ އެހާ ކުރީކޮޅުގައި ނަވާޒުއްދީން ކަހަލަ މޮޅު އެކްޓަރަކާ އެކު ސްކްރީން ހިއްސާކޮށްލަން ލިބުމަކީ ބޮޑު ނަސީބެއް ކަމަށެވެ.\nސާނިޔާ ބުނިގޮތުގައި "ފޮޓޯގްރާފް" އަށް ތައްޔާރުވުމުގެ ގޮތުން، އޭނާ ބެލި އެކައްޗަކީ ނަވާޒުއްދީން ކަންކަން ކުރާ ގޮތް ކިޔައި ދީފައި ހުރި އިންޓަވިއުތަކެވެ.\n"ޑަންގަލްގެ މަސައްކަތް ނިމުނުތަނާހެން ފޮޓޯގްރާފްގެ ޝޫޓިން ފެށީ. ފުރަތަމަކޮޅު އަހަރެން ވަރަށް ޖެހިލުންވި ނަވާޒުއްދީނާ އެކު މަސައްކަތް ކުރަން ޖެހުނީމަ،" ސާނިޔާ ބުންޏެވެ.\n"އެކަމަކު ސެޓަށް އައިސް އޭނާ އެންމެންނާ ގުޅުން ބާއްވާލެއް ގާތްކަމުން ފަހުން ފަސޭހަވާން ފެށި އެކީގައި މަސައްކަތް ކުރަން. އަހަރެން ބުނާނީ ވަރަށް ގިނަ އެއްޗެހި ދަސްވިއޭ ނަވާޒުއްދީންގެ ފަރާތުން."\n"ފޮޓޯގްރާފް" ގައި ކިޔައިދެނީ ކާމިޔާބު ފޮޓޯގްރާފަރަކަށް ވާން މަސައްކަތް ކުރާ ފިރިހެނަކު ކައިވެނި ނުކޮށްގެން އޭނާގެ މާމަ ކުރާ ޕްރެޝަރުތަކާ ހެދި ދިމާވާ ހާދިސާތަކެވެ. މި މަސައްކަތުގެ ތެރޭގައި އުޅެނިކޮށް ދެން ނަވާޒުއްދީނާ ދިމާވާނީ ސާނިޔާ އެވެ. ފިލްމުގެ މައިގަނޑު ވާހަކައަކީ މި އެވެ.\n"ފޮޓޯގްރާފް" ގެ ޝޫޓިންގެ ތެރެއިން.\n"ފޮޓޯގްރާފް" ރިލީޒް ކުރާނެ ތާރީހެއް އަދި އިއުލާން ނުކުރި ނަމަވެސް އަންނަ އަހަރުގެ ސަންޑާންސް ފިލްމު ފެސްޓިވަލްގައި މި ފިލްމު ޕްރިމިއާ ކުރަން ވަނީ ހަމަޖެހިފަ އެވެ.\n"ފޮޓޯގްރާފް" އަކީ 2015 ގެ އޮސްކާގެ ބެސްޓް ފޮރިން ލެންގްއޭޖް ފިލްމު ކެޓަގަރީ އަށް އިންޑިއާ އިން ހުށަހެޅި ފިލްމު "ދަ ލަންޗްބޮކްސް" ގެ ޑައިރެކްޓަރު ރިތޭޝް ބަޓްރާ ލިޔެ، ޑައިރެކްޓް ކުރާ ފިލްމެކެވެ.\nއޭނާ އެންމެ ފަހުން ގެނެސް ދިން ފިލްމަކީ މިދިޔަ އަހަރުގެ ސެޕްޓެމްބަރު ރިލީޒް ކުރި ހޮލީވުޑް ފިލްމު "އަވާ ސޯލްސް އެޓް ނައިޓް" އެވެ. އުމުރުން ދުވަސްވީ ދެ ލޯބިވެރިންގެ ވާހަކަ ކިޔައިދޭ އެ ފިލްމުގައި ލީޑް ރޯލް ކުޅުނީ ރޮބަޓް ރެޑްފޯޑް، 82، އާއި ޖޭން ފޮންޑާ، 80، އެވެ.\nސާނިޔާގެ އެންމެ ފަހުގެ ފިލްމަކީ މި އަހަރު އެންމެ ކާމިޔާބު އެއް ފިލްމު ކަމަށްވާ "ބަދާއީ ހޯ" އެވެ. އެއީ 100 ކްރޯޑް ކުލަބުން ވެސް ޖާގަ ހޯދި ފިލްމެކެވެ. "ބަދާއީ ހޯ" ގެ އިތުރުން މި އަހަރު ރިލީޒް ކުރި ސާނިޔާގެ "ޕަޓާކާ" އަކީ އަހަރުގެ އެންމެ ބޮޑު އެއް ފްލޮޕެވެ.


"Time Travel" Koh 5000 Vana Aharah Hingahjje? - Vaguthu\n"ޓައިމް ޓްރެވަލް" ކޮށް 5000 ވަނަ އަހަރަށް ހިނގައްޖެ؟\n"ޓައިމް ޓްރެވަލް" ކޮށްގެން 5000 ވަނަ އަހަރަށްގޮސް ނިއުޔޯކްގެ ފޮޓޯއެއް ނަގާފައިވާކަމަށް މީހަކު ދައުވާކޮށްފިއެވެ. އޭނާ ބުނާގޮތުންނަމަ 5000 ވަނަ އަހަރުގައި ދުނިޔެ ވާނީ ދުނިޔެ ހޫނުވުމުގެ ސަބަބުން ފެނުއަޑީގައެވެ.\nއެޑްވާޑް ނަމަކަށް ކިޔާ މިމީހާވަނީ އޭނާ އަކީ ކުރީގައި އެމެރިކާ ސަރުކާރުން ސިއްރިއްޔާތުން ހިންގާ ލެބޯޓްރީއެއްގައި މަސައްކަތް ކުރި މީހެކެވެ. އެނާ ބުނާގޮތުން ނަމަ އެ ލެބޯޓްރީގައި ކުރާ މަސައްކަތަކީ މުސްތަގުބަލަށް ނެރޭ ޓެކްނޮލެޖީއާއި ގުޅޭ ތަކެތި އުފެއްދުމެއެވެ. އޭނާ ބުނާގޮތުން މިހާރު މިގެންގުޅޭ ފޯންތަކުގައި އެކުލެވޭ ޓަޗް ސްކުރީން ޑިސްޕްލޭ އަކީ މީގެ އެތައްދުވަހެއް ކުރިން އުފައްދާ އެމެރިކާ ސަރުކާރުގެ ބޭނުންތަކުގައި ގެންގުޅެފައިވާ ތަކެއްޗެވެ. އަދި މިހާރު އާންމުވެފައިނުވާ ކިތަންމެ ޓެކްނޮލޮޖީއެއް އެމެރިކާގެ ފުލުހުންނާއި ސަރުކާރުގެ އިދާރާތަކުގައި ވާނެއެވެ.\nއެޑްވާޑް ބުނިގޮތުގައި އޭނާ އާއި އެކު އެލެބޯޓަރީގައި މަސައްކަތް ކުރި އެ ލެބޯޓަރީގެ އިސް ސައިންޓިސްޓަކީ ވަރަށްގާތް ދެ އެކުވެރިންކަމަށެވެ. އޭނާއަށް ޓައިމް ޓްރެވަލް ކުރީ އެ ސައިންޓިސްޓް އެ ލެބޯޓަރީއިން ވަގަށް ނަގައިގެން އޭނާގެ އަމިއްލަ ގޭގައި ގާއިމް ކޮށްފައިވާ މެސިނަކުން ކަމަށް ވެސް ބުންޏެވެ. އަދި އެއީ އެމެސިން އުފެއްދުމަށްފަހު ޓެސްޓަށް ވެސް ކުރި ފުރަތަމަ ދަތުރެވެ. އެޑްވާޑް ބުނީ އޭނާ އެދަތުރުކުރަން ނުރުހުނު ނަމަވެސް އޭނާއަށް އެމެރިކާގެ ދާއިމީ ރައްވެސްއަކަށް ހަދައިދޭނެކަމަށް އެ ސައިންސްވެރިޔާ ބުނުމުން އެކަން ކުރީކަމަށެވެ.\nއެޑްވާޑް ބުނީ ސައިންސްވެރިޔާ އޭނާ އެ މެޝިނުގައިވާ ގޮނޑިއަކަށް އަރުވާފައި ކެމެރާއެއް ދިން ކަމަށާއި އެއަށްފަހު އޭގައިވާ ފިތަކަށް އޮބާލީ ކަމަށެވެ. ދެން އޭނާއަށް ހުރެވުނީ ފިލާއިން ހަދާފައިވާ މޫދުމަތީގައި ހުރި ގެއެއްކައިރީގައި ކަމަށެވެ، އަދި މުޅި އެ ސަރަހައްދުގައި މުޅިންވެސް އޮތީ އެކަހަލަ ގެތަކެއްކަމަށް އޭނާ ބުންޏެވެ. އަދި އޭނާ ފެނިގެން މީހަކު އައިސް ތީ ކޮން ހިސާބަކަށް ނިސްބަތްވާ މީހެއްތޯ އެހުމުން ތިމަންނާ މިއީ 2004 އިން އައި މީހެއްކަމަށް ބުނުމުން އެމީހުންގެ ބޮޑު މީހާ ކައިރިއަށް ގެންދިޔަކަމަށް ބުނެއެވެ.\nއަދި އެމީހާ އޭނާއަށް އެކަން މެދުވެރިވި ގޮތް ކިޔާދިންކަމަށް ބުނެ އޭނޭ ބުނެފައިވަނީ 4000 ވަނަ އަހަރުގެ ވަކި ހިސާބަކުން ދުނިޔޭގެ ހުރިހާ ލީޑަރުން އެއްވެ މަސްވަރާ ކުރުމަށްފަހު ދުނިޔޭގެ ހާލަތު އޮތް ގޮތުން އިންސާނުންނަށް ކުރާ ހަރަދު ހުއްޓާލައި އެމީހުން އެހެން ޕްލެނަޓަކަށް ހިޖުރަކުރީއެވެ. އެމީހުނާއެކު ދުނިޔޭގެ ބޮޑުބަޔަކު ހިޖުރަކުރިކަށް އޭނާ ބުނާއިރު ބާކީ ތިބި މީހުންގެ ތެރެއިން ގިނަ މީހުން މަރުވީ ކަމަށާއި ދެންތިބި އެންމެންވެސް އުޅެނީ ދުނިޔެ ފެނުގެ އަޑިޔަށް ދިޔުމުގެ ސަބަބުން މޫދުގައި ފިލާ އިން ގެ ހަދައިގެން ކަމަށެވެ.\nއަދި އޭނާ ބުނީ 5000 އަހަރުތަކުގައި ދުނިޔޭގައި އުޅޭ މީހުނަކީ އުމުރު ދިގު ބައެއްކަމަށާއި އޭނާ ވާހަކަ ދެއްކި މީހާއަށްވެސް 1000 އަހަރުވާން ގާތްވެފައިވާ ކަމަށެވެ. ނަމަވެސް އެމީހުންގެ ހަށިގަނޑުން މުސްކުޅިވައްތަރު ނުޖަހާކަމަށެވެ. އެމީހުނަށް އެންމެ ދަތިވަނީ ސާފު ފެން ލިބުންކަމަށާއި ފެނަށްޓަކައި އެއްވެސް އިންސާނިއްޔަތު ކަމެއް ނެތި އެއްބަޔަކު އަނެއްބަޔަކު މަރަމުންދާކަމަށް އޭނާ ބުނެއެވެ. އަދި އެތާންގައި މީހުން އުޅެނީ ކޮލެނީތަށް ހަދައިގެންކަމަށްވެސް އެނާގެ ވީޑިޔޯގައި ބުނެފައިވެއެވެ.\nއޭނާ ހިއްސާ ކޮށްފައިވާ އެ ވީޑިޔޯގައި އޭނާގެ ސަލާމަތަށްކަމަށް ބުނެ އޭނާގެ މޫނު ވަނީ ފުސްކޮށްފައެވެ. އަދި އަޑުހުންނަނީ ބަދަލުކޮށްފައެވެ. "ޓައިމް ޓްރެވަލް" ކުރުމަކީ ކުރެވިދާނެކަމެއް ކަމަށް ގިނަ ސައިންސްވެރިން އެއްބަސްވެއެވެ. ނަމަވެސް މިހާތަނަށް އެފަދަ ކަމެއް ކުރެވުނުކަން އެއްވެސް ރަސްމީ އިދާރާއަކުން ހާމކޯށްފައި ނުވެއެވެ. ނަމަވެސް އެޑްވާޑް އެބުނާފަދަ ސިއްރު އެތަށް ލެބޯޓަރީތަކެއް އެމެރިކާގައިވާކަން އެއީ ފެންނަންހުރި ހަގީގަތެކެވެ.\nއޮގަސްޓް 9, 2019 00:35\nފެނުއަޑީގައި އޮންނަ ދުނިޔެއަކުން ލަކުޑިިިިިިފިލާ ހޯދާ ގޮތެއް އޭނާ ނުބުނޭތަ\nއޮގަސްޓް 9, 2019 00:52\nއަނެއްކާ އަނެއް ވާހަކަ ބޯހަލާކު ހުވާ މިބުނީ !!!\nއޮގަސްޓް 9, 2019 14:32\nމާވެލްގެ އެއްޗެހި ބަލާ ކުދިން ވަރަށް ގަޔާ ވާނެ މިކަހަލަ ހަބަރަށް\nއޮގަސްޓް 9, 2019 07:51\nތިޔައީ ބޮވޭ އެއްޗަކުން ވާކަމެއް. އެހެން އެއްވެސް ކަމެއް ނެތް. ކުރިއަކަށްވެސް ފަހަތަކަށްވެސް ނުދެވޭނެ ހަމަ ހުރިތާ ހުންނަން ޖެހޭނީ، މާތްﷲގެ އަމުރުފުޅަށް މަރު ހިއްޕަވަން މަލަކުލް މައުތު ވަޑައިގަންނަވަންދެންވެސް.\nއޮގަސްޓް 9, 2019 15:24\nއެއްޗެއް ނުބޮވުނަސް ޖައްވުތެރޭގައި މީހުން ޓައިމް ޓްރެވެލް ކޮށްފަ އެބަހުއްޓެއްނު؟ އެކަމަށްވެސް ކަލޭމެން ކުރާނީ އިންކާރު\nއޮގަސްޓް 9, 2019 20:32\nޓައިމް ޓްރެވެލް ކޮއްފަ އެބަހުއްޓޭ؟ އެންމެ މިސާލެއް ދައްކަބަލަ! ކުރަފި ތިހިރީ ހަމައިގަތަ؟


Ganoonee column: Vihkee thimaage amihla milkuverikamuge dhashugaivaa ehcheh tho?\nތިމާ ވިއްކުމަށް ގަސްތުކުރަނީ ނުވަތަ ވިއްކަނީ ތިމާގެ މިލްކުވެރިކަމުގެ ދަށުގައިވާ މުދަލެއްތޯއެވެ؟ ނުވަތަ ތިމާއަށް އެ ވިއްކި އެއްޗެއްގެ މައްޗަށް ބާރު ފޯރުވޭ އެއްޗެއްތޯއެވެ؟ ނުވަތަ ތިމާގެ ނަމުގައި ރަޖިސްޓަރ ކޮށްފައިވާ މުދަލެއްތޯއެވެ؟ އެމީހަކަށް ވިއްކޭ އެއްޗަކީ، އެމީހެއްގެ މިލްކުވެރިކަމުގެ ދަށުގައިނުވާ އަދި އެމީހެއްގެ ބާރުނުފޯރުވޭ މުދަލެއްކަމުގައިވާނަމަ، އެމީހަކަށް އެމުދަލެއް ވިއްކުމުގެ ޙައްޤު ލިބިގެނެއްނުވެއެވެ. ނަމަވެސް މުދާ ވިއްކުމުގެ މުޢާމަލާތެއްގައި މުދަލުގެ މިލްކުވެރިކަމާއިމެދު ޚިލާފުވެ، ދެބައެއްގެ ދެމެދުގައި މައްސަލަޖެހި، މުދަލުގެ ޙަޤީޤީ ވެރިފަރާތާއި އެމުދަލެއް ގަންނަ ފަރާތުގެ ޙައްޤުތައް ގެއްލިދާތަން ފެންނަނީ މަދަކުންނޫނެވެ.\nމިލްކުވެރިކަމަކީ ކޮބައިކަމާއި، މިލްކުވެރިކަމެއް ނެތް ހިނދު މުދާވިއްކުމުގެ ސަބަބުން ލިބިދޭ ގެއްލުމާއިމެދު ޢަމަލުކުރަންވީގޮތް ޤާނޫނުގައިވަނީ ކިހިނެއްތޯ ބަލާލަމާތޯއެވެ.\nމިލްކުވެރިކަމަކީ މުދަލެއްގެ މިލްކުވެރި ފަރާތްތަކަށް ނުވަތަ ފަރާތަށް ލިބިދޭ، އެމުދަލެއްގެ މައްޗަށް ޤާނޫނީގޮތުން ލިބޭ އެންމެހައި ޙައްޤުތަކާއި މަންފާތަކެވެ. މުދަލުގެ މިލްކުވެރިކަން ލިބިގެންވާ ފަރާތަށް އެމުދަލުގެ މައްޗަށް ބާރުފޯރުވުމުގެ ޙައްޤު ލިބިގެންވެއެވެ. އެގޮތުން، އެމުދަލަކުން ބޭނުންކުރުމާއި، ހޭދަކުރުމާއި އަދި ވިއްކުމުގެ ޙައްޤުތައްވެސް ލިބިގެންދެއެވެ. ހަމައެހެންމެ، އެ މުދަލެއްވެގެންދާނީ އެމީހެއްގެ ނަންމަތީގައިވާ، އެމީހަކަށް އޭގެން ތަޞައްރަފުކުރުމުގެ ބާރު އޮތް މުދަލަކަށެވެ. މިސާލަކަށް، ތިމާގެ މިލްކުވެރިކަމުގެ ދަށުގައިވާ ބިމެއް ކަމަށްވާނީ، ޤާނޫނުގެ ދަށުން އެބިން ބޭނުންކުރުމަށް ނުވަތަ ބިމުގައި ތަނެއް ހެދުމަށް ނުވަތަ ބިމުން މަންފާއެއް ހޯދުމަށްޓަކައި ކުއްޔަށް ދިނުމަށް ނުވަތަ ވިއްކުމުގެ ޙައްޤު ޤާނޫނީގޮތުން ލިބި، އަދި އެބިމަކީ އެމީހެއްގެ އަމިއްލަ ނަމުގައި ރަޖިސްޓްރީ ކުރެވިފައިވާ ބިމެއް ކަމުގައިވާނަމައެވެ.\nމިފަދަ މުދަލެއް ވިއްކާނަމަ، އެމުދަލުގެ މައްޗަށް އުފެދިފައިވާ ޙައްޤުތައް މުދަލާއެކު، މިލްކުވެރިކަން ނަގުލުކުރެވޭ ފަރާތަށް ދެމިގެންދާނެއެވެ. އެގޮތުން ތިމާގެ ނަންމަތީގައިވާ ސައިކަލެއް ވިއްކާނަމަ، އެ ސައިކަލު ގަންނަ މީހާގެ ނަމަށް ރަޖިސްޓްރީ ބަދަލުކުރެވި، އެސައިކަލު ބޭނުންކުރުމުގެ ޙައްޤާއި ސައިކަލުން ލިބޭ ފައިދާ އަދި ގެއްލުމުގައި ޒިންމާވާނެ ފަރާތަކަށް ވެގެންދާނީ، އެ ސައިކަލު ގަތްފަރާތެވެ.\nމިލްކުވެރިކަމުގެ ދަށުގައި ނެތްއެއްޗެއް ވިއްކުމުގެ ނަތީޖާ\nވިއްކާ މުދަލަކީ، ވިއްކާ މީހާގެ މިލްވެރިކަމުގެ ދަށުގައި ނުވާ އަދި އެމީހެއްގެ ބާރުފޯރުވޭ އެއްޗެއްކަމުގައިނުވާނަމަ، އެމީހަކަށް އެ ވިއްކުމުގެ ޙައްޤު ލިބިގެންނުވެއެވެ. އަދި ގަންނަ މީހާ ގަތްކަމުގައިވީނަމަވެސް، އެމީހަކަށް އޭގެ މިލްކުވެރިކަން ޢާންމު އުޞޫލެއްގެ ދަށުން ވާރުތަވެގެނެއް ނުދާނެއެވެ. ހަމައެހެންމެ، އެމުދަލެއް ގަތްފަރާތައް އެމުދަލުން ތަޞައްރަފުކުރުމުގެ ޙައްޤުވެސް ގެއްލިގެންދާނެއެވެ. މިސާލަކަށް، ލޮރީއެއް ގަތްފަރާތަކަށް އެލޮރީ ބޭނުންކުރުމާއި މިލްކުވެރިކަން ވާރުތަވާނީ، އެ ލޮރީއަކީ ވިއްކި ފަރާތުގެ މިލްކުވެރިކަމުގެ ދަށުގައިވާ އެއްޗެއް ކަމުގައިވާނަމެވެ. އެހެންނޫންނަމަ، އެމުދަލުން ތަޞައްރަފުކުރުމުގެ ބާރު ލިބިގެންވާނީ އަސްލު އެމުދަލުގެ މިލްކުވެރި ފަރާތަށެވެ.\nޤާނޫނުން ލިބިދީފައިވާ ޙައްޤުތަކާއި ޙައްލުތައް\nއަމިއްލަ މިލްކުވެރިކަމުގައި ނެތް މުދަލެއް ވިއްކައިފިނަމަ، މުދަލުގެ ޙަޤީޤީ މިލްކުވެރިފަރާތަށް އެމުދާ އަނބުރާ ހޯދުމުގެ ބާރު ލިބިގެންވެއެވެ. އެގޮތުން މިލްކުވެރިކަމުގެ ދަށުގައި ނެތި އެމުދާ ވިއްކި ފަރާތުގެ މައްޗަށް ލިބުނު ގެއްލުމުގެ ބަދަލު ހޯދުމުގެ ޙައްޤު، ޙަޤީޤީ ވެރިފަރާތަށް ލިބިގެންވެއެވެ. އަދި މުދާ ގަތްފަރާތަށް، މުދަލުގެ އަގުގެ ގޮތުގައި ދެއްކި ފައިސާއާއި ބައެއް ޙާލަތުގައި ގެއްލުމުގެ ބަދަލު ހޯދުމަށް، މުދާ ވިއްކި ފަރާތުގެ މައްޗަށް ދަޢުވާ ކުރުމުގެ ޙައްޤު ލިބިގެންވެއެވެ.\nމިސާލަކަށް މީހަކު ގަނެފައިވާ ކާރެއް، އެމީހެއްގެ ނަމަށް ރަޖިސްޓްރީ ބަދަލުކޮށްފައިނުވާ ޙާލަތުގައި، އެކާރު ތިންވަނަ ފަރާތަކަށް ވިއްކުމުގެ ބާރު ކާރު ގަތްފަރާތަށް ލިބިގެނެއްނުވާނެއެވެ. އަދި މިޙާލަތުގައި އެކާރު ގަތްފަރާތަށް މުދަލުގެ މައްޗަށްވާ ޙައްޤުތަކާއި، ތަޞައްރަފްކުރުމުގެ ބާރު އެއްކޮށް ނަގުލު ކުރެވިގެނެއްވެސް ނުދާނެއެވެ. އެކާރުގެ ވެރިފަރާތްވެގެންދާނީ، ޤާނޫނީގޮތުން އެކާރުގެ ރަޖިސްޓްރީގައިވާ ފަރާތެވެ.\nއެހެންނަމަވެސް، މުދާ ގަތްފަރާތަށް އެމުދަލަކީ ވިއްކިމީހާގެ މިލްކުވެރިކަމުގެ ދަށުގައިނުވާ، ތިންވަނަ ފަރާތެއްގެ ބާރު ފޯރުވޭ މުދަލެއްކަން ކަނޑައެޅިގެން ނޭނގޭނަމަ، ގަތްފަރާތަށް މުދާ ވިއްކިފަރާތާއި ދެކޮޅަށް ދަޢުވާކޮށް، އެފަރާތަށް ލިބުނު ގެއްލުމުގެ ބަދަލު ހޯދުމުގެ ފުރުޞަތުވަނީ ޤާނޫނުން ފަހިކޮށްދީފައެވެ.\nތިމާ ގަންނަ މުދަލަކީ ވިއްކާ މީހާއަށް ވިއްކުމުގެ ޙައްޤު އޮތް މުދަލެއްތޯ ކަށަވަރުކުރުމަކީ، ގަންނަ މީހާގެ ޒިންމާއެކެވެ. އަދި މިއީ ފަހުން އެމުދަލުގެ މިލްކުވެރިފަރާތުން އެމުދާ އަނބުރާ ހޯދުމަށް އެދޭ ޙާލަތުގައި، މުދާގަތްފަރާތަށް ލިބިދާނެ ގެއްލުންތަކުން ރާއްކާތެރިކޮށްދޭ، މުދަލުގެ ޙަޤީޤީ ވެރިފަރާތަށްވެސް އިތުރު ގެއްލުންތަކުން ސަލާމަތްކޮށްދޭނެ ކަމަކަށްވާތީއެވެ. ޤާނޫނީ ހަމަތަކުގެ މަތިންވެސް، އެންމެ ރަނގަޅު ގޮތްކަމުގައިވާތީއެވެ.


Heyokankamah amurukurun: Mashaa behey kameh noon\nހެޔޮކަންތަކަށް އަމުރުކުރުން: މަށާ ބެހޭކަމެއް ނޫން؟\nމުންކަރާތަކަށް އެހީވުމަކީ ނުވަތަ ރުހުމަކީ، އެއްވެސް ހާލެއްގައި ހުއްދަ ކަމެއް ނޫނެވެ\nކ. މާލެ | 14 ޖޫން 2018 | ބުރާސްފަތި 16:36 | 15,840\nއީދު ހުތުބާ ޝެއިހަކު ވިދާޅުވަނީ - މުހައްމަދު ޝަރުހާން\nކީރިތި ޤުރްއާނުގެ އާލް ޢިމްރާން ސޫރަތުގެ 110 ވަނަ އާޔަތުގައި ﷲ ސުބްޙާނަހޫ ވަތަޢާލާ ވަޙީކުރައްވާފައި ވެއެވެ. "މީސްތަކުންނަށްޓަކައި ނެރުއްވި، އެންމެ ހެޔޮ އުއްމަތް ކަމުގައި ތިޔަބައިމީހުން ވީމުއެވެ. (އެހެނީ) ތިޔަބައިމީހުން ހެޔޮކަންތަކަށް އަމުރު ކުރަމުއެވެ. އަދި، ނުބައިކަންތައް ނަހީކުރަމުއެވެ. އަދި، ތިޔަބައިމީހުން اللَّه އަށް އީމާން ވަމުއެވެ. ފޮތުގެ އަހުލުވެރިން އީމާން ވީނަމަ، އެއުރެންނަށް އެގޮތް ހެޔޮކަން ބޮޑުވީސްކަން ކަށަވަރެވެ. އެއުރެންގެ ތެރެއިން އީމާން ވެގެންތިބި މީހުންވެއެވެ. އަދި، އޭގެތެރެއިން ގިނަމީހުންނީ ފާސިޤުން ންނެވެ."\nމިއީ ﷲ ގެ ވަޙީ ބަސްފުޅެވެ. ނަމަވެސް މި ބަސްފުޅަށް ޢަމަލުކުރެވޭ ބާއެވެ؟ އިސްލާމް ދީނުގައި ޢަމަލުކުރަންވީ ގޮތާއި ނުކުރަންވީ ކަންކަން ބާޔާންކުރައްވާފައިވާ މައިގަނޑު ނުވަތަ އެއްމެ ޞައްޙަ ފޮތަކީ ކީރިތި ޤުރްއާނެވެ. މިއީ މި އުއްމަތުގެ އެއްމެން ޤަބޫލުކުރާ އަދި ޤަބޫލުކުރަންޖެހޭ ކަމެކެވެ. މިހެން މިކަން އޮތްއިރު ކީރިތި ޤުރްއާނަކީ މުޢުޖިޒާތެއް ކަމާއި، އެ ފޮތުގައިވާ ގޮތަށް ޢަމަލުކުރުމަކީ އިންސާނިއްޔަތަށް އެއްމެ ފައިދާ ހުރިގޮތް ކަމުގައި މިހާރުގެ ދިރާސާތަކުން ވެސް ސާބިތު ވަމުން ދެއެވެ. ނުވަތަ އެންމެ ރަނގަޅު ގޮތްކަމަށް ވެސް ބުނެވެއެވެ. ހަމަ އެފަދައިން ޣައިރު މުސްލިމުން ކުރާ ދިރާސާތަކުން ވެސް ސާބިތުވެއެވެ. އަދި ކީރިތި ޤުރްއާނު ގައި ވަނީ އިންސާނުންނަށް އެންމެ ރަނގަޅު ގޮތްކަމަށް އެ ދިރާސާތަކުން ވެސް ސާބިތުވާކަމުގައި ބާޙިސުން ވިދާޅުވަމުން އެބަ ގެންދަވައެވެ.\nމިގޮތުން ވޭތުވެ ދިޔަ 75 އަހަރު ވަންދެން އެމެރިކާގެ ހާވަރޑް މެޑިކަލް ޔުނިވަރސިޓީގެ ހޯދުންތަކުން ސާބިތުވީ ކީރިތި ޤުރްއާނުގެ މަތިވެރިކަމެވެ. އެފޮތުގައި ކުރަން އަންގަވާފައިވާ ކަންކަން ކުރުމާއި، ނުކުރުމަށް އަންގަވާފައިވާ ކަންކަން ނު ކުރުމަކީ އިންސާނުންނަށް އެއްމެ ފައިދާ ހުރި ގޮތްކަމެވެ. ހާވަރޑް ޔުނިވަރސިޓީ އިން އެތައް ހާސް ބައަކާއި ބައްދަލުކޮށް މަޝްވަރާކޮށް، ކުރި ދިރާސާއިން އެނގިގެންދިޔައީ އުފާވެރި ދިރިއުޅުމެއް ލިބި ސަލާމަތް ޞިއްހަތެއް ވެސް ލިބެން އޮތީ ޢާއިލީ ގުޅުން ޤާއިމުކުރެވުނު މިންވަރަކުން ކަމެވެ. އެހެނީ ޢާއިލީގުޅުން ބަދަހިވި މިންވަރަކުން އެބައިމީހުންގެ ޞިއްޙަތު ސަލާމަތުން ހުރުމުގައި އެހީތެރިވެދޭ ކަމުގައި ދިރާސާއިން ސާބިތުވެފައި ވެއެވެ. މިއީ މާކުރިން ކީރިތި ޤުރްއާނުން ސާބިތުވާ ކަމެކެވެ. ނުވަތަ ޢާއިލީގުޅުން ދެމެހެއްޓުމަށް ކީރިތި ޤުރްއާނުގައި ވާރިދުވެފައި ވެއެވެ.\nކީރިތި ޤުރްއާނަކީ މީގެ 1400 އަހަރަށްވުރެ ކުރިން ﷲ ބާވައިލެއްވި އެކަލާނގެ ކަލާމްފުޅެވެ. އެ ކަލާމް ފުޅުގައި އިންސާނުން އުޅެންވާގޮތާއި، ނު އުޅެންވާގޮތް ވަރަށް ފުރިހަމައަށް ބަޔާންކުރައްވާފައި ވެއެވެ. އެގޮތުން ރަޙިމުގެ ގުޅުން ދެމެހެއްޓުމަށާއި ޢާއިލީ ގުޅުންތައް ދެމެހެއްޓުމާއި މުޖުތަމަޢު އާ ގާތް ގުޅުމެއް ބޭއްވުމަށް އެ ކަލާމްފުޅުގައި ނުވަތަ ޤުރްއާނުގެ އާޔަތްތަކުގައި މީސްތަކުންނަށް އަމުރު ކުރައްވައިފައި ވެއެވެ. އެ އަމުރުފުޅުތަކަށް ޢަމަލުނުކުރާ މީހާއަށް ޤިޔާމަތް ދުވަހުން ދެއްވަވާނެ އަޒާބު ވެސް ބަޔާން ކުރައްވައިފައި ވެއެވެ. އެ އަމުރުފުޅުތަކަށް ކިޔަމަންވެ ޢަމަލުކުރުމުން ޤިޔާމަތް ދުވަހުން ދެއްވަވާނެ މަތިވެރި ނިއުމަތްތައް ވެސް ﷲ ވަނީ ބަޔާން ކުރައްވާފައެވެ. އެއީ މިކަމުގައި އިންސާނުންނަށް ހުރި މަންފާއެއްގެ ސަބަބުން ލާޒިމްކުރައްވާފައިވާ ކަމެކެވެ. ރަޙިމުގެ ގުޅުން ދެމެހެއްޓުމުގެ ފައިދާ އާއި، މަންފާ އޮތީ އިންސާނުންނަށް ކަމަށް މިއަދު މި އިންސާނުން ކުރާ ދިރާސާތަކުން ހާމަވާއިރު ވިސްނާލަން ޖެހޭކަމެއް އެބައޮތެވެ. މިއީ މުޅި ދުނިޔެއަށް ވެސް ހަމަ އެފަދައިން އިސްލާމީ އުއްމަތަށް ވެސް އަދި މި ކުޑަކުޑަ ދިވެހިރާއްޖެ އަށް ވެސް، ވަކިވަކި ރަށްތަކާއި، ވަކިވަކި ޢާއިލާތަކަށް ވެސް އޭގެ ސަބަބުން ފައިދާ އާއި މަންފާ ހުރި ގޮތްކަމެވެ.\nއާލް ޢިމްރާން ސޫރަތުގައި ﷲ ވަޙީކުރައްވާފައިވާ ބަސްފުޅުގައި ވަނީ ތިޔަބައި މީހުންގެ ތެރެއިން އެއްމެ ހެޔޮ އުއްމަތް ކަމުގައި މުސްލިމުން ނުވަތަ އެބަޔަކު ވީ، އެބައި މީހުންނަކީ ހެޔޮކަންތައްތަކަށް އަމުރުކޮށް، ނުބައި ކަންތައްތައް މަނާ ކުރާ މީހުންކަމުގައި ވީތީއެވެ. މިހެން މިކަން އޮތްއިރު އަދުގެ ދުނިޔެއިން މިކަންވަނީ ފުހެވިގެން ގޮސްފައި ނޫންތޯ އެވެ؟ މިކަން ކުރާތަނެއް ނުވަތަ ކުރާ ބަޔަކު އަޅުގަނޑުމެންގެ މުޖްތަމަޢު ގައި ވެސް ތިބިހެން ހީއެއް ނުވެއެވެ.\nއެހެނީ ކިތައްމެ ބޮޑު ގޯސް ކަމެއް ކުރާތަން ފެނުނަމަވެސް އެކަމެއް މަނާކުރުމަކީ، އެމީހަކު ކުރަން ޖެހޭ ކަމެއް ކަމުގައި ދެކޭ ބަޔަކު ނު ފެންނާތީއެވެ. އަދި ހެޔޮ ކަންތަކަށް އަމުރުކުރާ ބަޔަކުވެސް މި މުޖްތަމަޢުގެ ތެރެއިން ނުފެންނާތީއެވެ. މިއީ ދެވޭ ތަރްބިއްޔަތެއްގެ ސަބަބުން ފެންނަ ފެނުމެއް ނޫން ބާއެވެ؟ ސްކޫލުތަކުގައި އާއި މައިންބަފައިންގެ ފަރާތުން ލިބޭ ތަރުބިއްޔަތަކީ "އެމީހަކާ ނުބެހޭ ކަންކަމުގައި ނުބެހުން" ކަމަށް ބެލެވެއެވެ. އެއީ ދިވެހި ބަހުގެ މުހާވިރާގައި އޮންނަ ފަދައިން "ކާޅު ކެޔަސް ސޮއް ނުގޮވާށޭ" އޮންނަ ބަހަށް ތަބާވެވެނީ ނޫން ބާއެވެ.\nމިހެން މިކަން އޮތް ނަމަ، އާދަމް ޝަމީމް ބިން އިބްރާހީމް 2011 ގައި ލިޔުއްވާފައިވާ ގޮތަށް ވާޖިބު އަދާ ކުރެވޭތޯއެވެ؟ އޭނާ ލިޔުއްވާފައި ވެއެވެ. "ގޯސް ޢަމަލު ކުރާ މީހުން މާތް ﷲ އަށް ބިރުވެތިވެ އެކަމާއި ދުރުހެލިވެ، އަދި ތިބާގެ އަޚުންނަށް އެފަދަ ކަންކަމުން ދުރުހެލިވުމަށް ދަޢުވަތުދީ، އިސްލާޙު ކުރެވޭތޯ ބެލުމަކީ ވާޖިބެކެވެ. ކީރިތި ރަސޫލާ ޞައްލަﷲ ޢަލައިހި ވަސައްލަމަ ޙަދީޘްކުރައްވާފައި ވެއެވެ. "ތިޔަބައި މީހުން ހެޔޮކަންކަމަށް އަމުރު ކުރާށެވެ! އަދި މުންކަރާތް މަނާކުރާށެވެ! އެކަންތައް އަދާ ނުކުރުމުގެ ސަބަބުން ތިޔަބައިމީހުން ދުޢާކުރުމުން، އެ ދުޢާ އިޖާބަ ނުކުރެއްވޭ ވަގުތު އައުމުގެ ކުރިންނެވެ." ނުބައިކަމެއް ހުއްޓާލި ކަމުގައި ވާނީ އެކަމާއި ދުރުހެލިވެ، އެފަދަ ކަންކަމުން، އެހެން މީހުނަށް ވެސް އެއީ ނުބައި ކަމެއް ކަމުގައި ބުނެދިނުމާއި އެ ނުބައި ކަމާއި، ގާތްނުވެ، އެގޮތުގެ މަތީގައި ދެމިހުރުމުންނެވެ. އިތުރު އެކަލޭގެފާނު ހަދީޘްކުރައްވާފައި ވެއެވެ. "ތިޔަބައި މީހުންގެ ތެރެއިން، މުންކަރާތެއް ފެނިއްޖެ މީހާ އޭނަގެ އަތުން އެކަން ހުއްޓުވާށެވެ! އެކަމަށް ކުޅަދާނަވެގެން ނުވާ ނަމަ އެމީހެއްގެ ދުލުން އެކަން މަނާކުރާށެވެ. އެކަމަށް ކުޅަދާނަވެގެން ނުވާ ނަމަ ހިތުން އެކަމާއި އިންކާރު ކުރާށެވެ. (އެކަމާއި ނަފުރަތުވެ، އެކަމާއި ދުރުހެލިވާށެވެ.) އެއީ އީމާންކަމުގެ އެއްމެ ޟަޢީފު މިންވަރެވެ. (އެބަހީ: އީމާންކަމުގެ އެއްމެ ދަށު ދަރަޖައެވެ.)"\nމުންކަރާތަކަށް އެހީވުމަކީ ނުވަތަ ރުހުމަކީ، އެއްވެސް ހާލެއްގައި ހުއްދަ ކަމެއް ނޫނެވެ. ﷲގެ ވަޙީބަސްފުޅުގެ މާނާގައި ވެއެވެ. "އަދި ތިޔަބައިމީހުން ހެޔޮ ކަންތަކާއި ތަޤުވާވެރިކަމުގައި އެކަކު އަނެކަކަށް ވާގިވެރިވާށެވެ! އަދި ފާފަ އާއި ޢުދުވާނީ ޢަމަލުތަކުގައި އެކަކު އަނެކަކަށް ވާގިވެރި ނުވާށެވެ!" (އަލްމާއިދާ 2) އާދަމް ޝަމީމް ލިޔުއްވާފައި ވެއެވެ.\nއަދި ހަމަ އެފަދައިން ޢަބްދުލްޢަޒީޒް ބިން ބާޒް ރަޙިމަހުﷲ ވިދާޅުވިކަމަށް އަލްމަކްތަބަތުއްސަލަފިއްޔާގައި ލިޔެފައި ވެއެވެ. އަލްމާއިދާ ސޫރަތުގެ 78 އަދި 79 ވަނަ އާޔަތުގެ މާނާގައި ވެއެވެ. "ބަނީ އިސްރާއީލުގެ ތެރެއިން ކާފިރުވީ މީހުންނަށް ދާއޫދާއި، ޢީސާގެ ފާނު ގެ ދޫފުޅުމަތިން ލަޢުނަތް ލެއްވިގެންވެއެވެ. އެއީ އެއުރެން އުރެދުނު ކަމަށްޓަކައެވެ. އަދި އުރެދުމުގައި ޙައްދު ފަހަނައަޅައި ދާކަމުގައި އެއުރެން ވީކަމަށްޓަކައެވެ. އެއުރެން ކުޅަ ނުބައި ކަންތައް، އެއްބަޔަކު އަނެއް ބަޔަކަށް ނަހީކޮށެއް ނުއުޅެތެވެ. އެއުރެން ކޮށް އުޅުނު ކަންތަކުގެ ނުބައިކަމާ އެވެ!"\nއިބްނު މަސްޢޫދުގެ އަރިއަހުން ރިވާވެގެންވާ ޙަދީޘެއްގެ މާނައިގައިވެ އެވެ. ނަބިއްޔާ (ޞ) ޙަދީޘްކުރެއްވި އެވެ. "ތިމަން ނަބިއްޔާގެ ނަފްސުފުޅު އެފަރާތްޕުޅުގެ މިލްކުގައިވާ އިލާހު ގަންދެއްވައި ހުވާކުރައްވަމެވެ. ހަމަކަށަވަރުން ތިޔަބައި މީހުން ހެޔޮކަންތަކަށް އަމުރުކުރާނެ އެވެ. އަދި ތިޔަބައި މީހުން ނުބައިކަން ނަހީކުރާނެ އެވެ. އަދި ތިޔަބައި މީހުން ބުއްދި މަދު މީހާގެ އަތުގައި ހިފަހައްޓާނެ އެވެ. އަދި ތިޔަބައި މީހުން ރުޖޫޢަކުރުމަކުން އޭނާ ޙައްޤަށް ރުޖޫޢަކުރާނެ އެވެ. ނުވަތަ (އެހެން ނޫންނަމަ)، الله ތިޔަބައި މީހުންގެ ތެރެއިން ބައެއްގެ ހިތްތައް އަނެއް ބައެއްގެ މައްޗަށް ޖައްސަވާނެ އެވެ. (އެބަހީ: ހިތްތައް މަސްހުނި ކުރައްވާނެ އެވެ.) ދެން އެއަށްފަހު (الله) އެބައި މީހުންނަށް ލަޢުނަތް ލެއްވި ފަދައިން ތިޔަބައި މީހުންނަށް ލަޢުނަތް ލައްވާނެ އެވެ."\nހެޔޮކަންތަކަށް އަމުރު ކުރުމުގައި އުއްމަތަށް ﷲ ތަޢާލާ އާއި ކީރިތި ރަސޫލާ އަންގަވާފައިވާ ގޮތަކީ މިއީ އެވެ. ނަމަވެސް އަޅަމެންގެ ތެރެއިން ބަޔަކު މިއާ ޚިލާފަށް ބުނަމުން ދަނީ އެމީހަކާ ނުބެހޭ ކަމެއްގައި ކާޅު ސޮއް ގޮވިނަމަވެސް ނުބެހޭށެވެ. މިހެންވުމުން މިހާރު ފެންނަނީ ހެޔޮކަންތަކަށް އަމުރުކުރާ އަދި ނުބައި ކަންތައް ނަހީކުރާ ބަޔަކު މީހުން ދިރިއުޅޭ މުޖްތަމަޢެއްގެ ބަދަލުގައި "ހެޔޮކަންތަކަށް އަމުރުކުރުމަކީ: މަށާ ބޭހޭ ކަމެއް ނޫނެވެ." އަދި "ނުބައި ކަންތައްތައް މަނާކުރުމަކީ: މަށާ ބެހޭ ކަމެއް ނޫނެވެ." ކަމަށް ޤަބޫލުކުރާ ބަޔަކު އުޅޭ މުޖްތަމަޢެއްގެ ގޮތުގައެވެ. މިއީ ވަކި މީހަކު ނުވަތަ ވަކި މުއައްސަސާގެ ވާހަކައެއް ނޫނެވެ. އެއްމެންގެ ވެސް ވާހަކައެވެ. އެކަމަކު ބުނަނީ މަގޭ ދީން، މަގޭ ޤައުމެވެ. ނުވަތަ ދީނަށްޓަކައި، ޤައުމަށްޓަކައި އެވެ.


Mi'ee Molhiveri Thafaathu Eid Eh, Dhurugai Thibe Hivvaru Kurun Noon Gotheh Neih! - Vaguthu\nމިއީ މޮޅިވެރި ތަފާތު އީދެއް، ދުރުގައި ތިބެ ހިތްވަރު ކުރުން ނޫން ގޮތެއް ނެތް!\nދިވެހިންނަކީ ޒަމާނުއްސުރެ ކޮންމެ އީދު ދުވަހެއް ވެސް ވަރަށް ފޯރީގައި ފާހަގަކުރަމުން އައި ބައެކެވެ. ކޮންމެ އީދު ދުވަހެއްގެ އީދު ނަމާދުން ފެށިގެން ގޮސް އީދު ދުވަހުގެ އިރު އޮއްސުމާ ހަމަޔަށް ރާއްޖޭގެ ކޮންމެ ރަށެއްގައިވެސް ދަނީ ކުލަގަދަކޮށް އީދު ފާހަގަ ކުރަމުންނެވެ.\nއީދު ފާހަގަ ކުރުން ފަށަނީ އީދު ނަމާދުންނެވެ. އެއަށްފަހު ގިނަ ރަށްރަށުގައި އީދު ދުވަހުގެ ހެނދުނުގެ ނާސްތާ ކުރަނީވެސް ރަށުގެ ރައްޔިތުން އެކުވެގެންނެވެ. އެއަށްފަހު ކުދިބޮޑު އެންމެން އީދު ދުވަހުގެ ހާއްސަ ކުޅިވަރުތައް ކުޅެން ފަށައެވެ. މެންދުރު ނަމާދަށްފަހު މެންދުރުގެ ނާސްތާ އަށް އަވަށްޓެރިންނާއި ތިމާގެ މީހުން އަދި ރަހުމަތްތެރިންނަށް ދައުވަތު ދީގެން އެެއް ސުފުރާއެއް މަތީގައި ކައިބޮއި ހަދައެވެ.\nމިއީ ދިވެހިން ޒަމާނުއްސުރެ ފާހަގަ ކުރަމުން އައި އީދާއި ވަރަށް ތަފާތު އީދު ދުވަހެކެވެ. މުޅި ގައުމު އޮތީ ފުރަބަންދުގައެވެ. ގޭގެއަށް ޒިޔާރަތް ކުރެވޭކަށް ނެތެވެ. އެންމެ ކުޑަމިނުން އީދު ސަލާމެއްވެސް ކުރެވޭކަށެއް ނެތެވެ.\nޒަމާނުއްސުރެ ދިވެހިންގެ އާދަކާދަތަކަށް ވެފައި އޮންނަ ކުލަޖެހުމާއި، އީދު ސަލާމް ކުރުން ފަދަ ކަންކަމާއި ދުރުހެލިވެ މިއަދު ހަމައެކަނި ކޮށްލެވެން އޮތް ކަމަކީ ތިންފޫޓު ދުރުގައި ތިބެ އެކަކު އަނެކަކަށް އީދު ދުވަހުގެ ތަހުނިޔާ ކިއުމެވެ. މާލެ ފަދަ ތަންތަނުގައި ބަންދުވެފައި ތިބި މީހުންނަށް މި ފުރުސަތެއް ވެސް ނެތެވެ.\nކޮންމެ އަހަރަކު ފުރި ބާރުވެ، ސަފުތައް ބޭރުގައި ހަދައިގެން އީދު ނަމާދު ކުރަމުން އައި، އިސްލާމީ މަރުކަޒުގައި މިއަދު އީދު ނަމާދު ކުރީ އިސްލާމިކް މިނިސްޓްރީގެ ދެތިން މުވައްޒަފެކެވެ. އެވަގުތު އެހެން އަހަރުތަކާއި ހިލާފަށް މުޅި އިސްލާމީ މަރުކަޒުތެރެ އޮތީ ފަޅުކޮށެވެ. ބަލާލަން ހިތްދަތި މަންޒަރެއް ކަމުގައި ވީނަމަވެސް އިތުރު ގޮތެއް ނެތެވެ.\nއަދި ކޮންމެ އީދެއްގައި ވެސް އެކުގައި ވަގުތުތައް ހޭދަކުރާ އާއިލާތަކާއި ދުރުގައި ތިބި މީހުންގެ ހާލު އޮންލައިންކޮށް، ނުވަތަ ގުޅާލައިގެން ބަލާލައި އެމީހުންނަށް ދުވަހުގެ ތަހުނިޔާ ފޮނުވުން ނޫން ގޮތެއް ނެތެވެ. މާލޭގެ ތާށިވެފައިވާ މާހައުލުގައި ތިބުމަށްފަހު އެހެން އަހަރުތަކާއި އެއްގޮތަށް އާއިލާ އާއި އީދު ދުވަހު ބައްދަލުކުރަން ބޭނުންވާ ކިތަންމެ ބަޔަކު އެބަ ތިއްބެވެ. ނަމަވެސް މިހާރު ފެތުރެމުން އަންނަ ނުރައްކާތެރި ވައިރަހުގެ ސަބަބުން އެކަންވެސް ކުރެވޭކަށެއް ނެތެވެ.\nއެހެންކަމުން މިއަދު އާއިލާތަކާއި ރަހުމަތްތެރިންނާއި ބައްދަލު ނުކޮށް ގޭގައި ތިބުން ބުއްދިވެރިއެވެ. ސަރުކާރުން ގޭއިން ބޭރުގައި އުޅެގެން އަދަބު ނުދޭ ރަށްރަށުގައި ވެސް ގޭގައި ތިބެ އީދު ފާހަގަ ކުރުން މުހިންމެވެ.\nރާއްޖޭގެ ގިނަ ރަށްރަށުގައި މިއަދު އީދު ނަމާދު ވަނީ މިސްކިތު ޖަމާއަތުގައި ކޮށްފައެވެ. އެހެން ނަމަވެސް އެ ރަށްރަށުގައިވެސް އީދު ފާހަގަކުރަމުން ދަނީ މޮޅިވެރިކަމާ އެކުއެވެ. ކޮވިޑް-19 ފެނިފައިވާ ރަށްރަށުގައި ޖަމާއަތުގައި ނަމާދު ކުރުމަށް އަދި ހުއްދަ ދީފައި ނެތުމުގެ ސަބަބުން، އެ ރަށްރަށުގެ މީހުން އީދު ނަމާދު ކުރީ ގޭގައެވެ.\nސަރުކާރުން އިލްތިމާސް ކުރާ ފަދައިން މުއާސަލާތީ ގުޅުންތައް ބޭނުންކޮށްގެން އީދު ދުވަހުގެ ތަހުނިޔާ ފޮނުވައި އާއިލާއާ ރަހުމަތްތެރިންގެ ހާލު އޮޅުންފިލުވާށެވެ. އުންމީދާ އެކު ސަރުކާރާއި ކަމާބެހޭ ފަރާތްތަކުގެ އިލްތިމާސް ގަބޫލުކޮށްފި ނަމަ ދެން އޮތް އީދު ފޯރީގައި ފާހަގަ ކުރެވިދާނެއެވެ.\nމެއި 24, 2020 12:05\nބޮޑުކޮށް އިސްރާފުކުރުމާ އާދައާ ޚިލާފަށް ކުޅިމަޖާ ނެގުމާ ބޭރުގެ ސަގާފަތް ތަކުގެ ކުލައިން ތަތްތެޅުމަކީ އީދު ފާހަގަކުރުން ކަމަކަށް ނުބެލެވެއެވެ. މިހާލަތުގައިވެސް އެކިވަސީލަތުން ތަހުނިޔާ ބަދަލުކުރުމާ އާއިލާ ބަދަހިކޮށް އެހީތެރިވަމުން މިއޮއްގެންދަނީ އެވެ. ކެއްތެރިކަމާ އުފާވެރިކަމާވެސް އެކުގައެވެ.\nމެއި 24, 2020 13:13\nއޯކޭ ރައްޔިތުން ހަމަ ހިމޭނުން އެބަތިބި؛ ނަމަވެސް ބަޔަކު ފޫގަޅައިގެން ދައުލަތު ދަވާލަން މަސައްކަތްކުރާނަމަ އެއީ ގޯހެއް...މިހާރު މިކުރާ ޚަރަދު އޯޑިޓްކޮށް ހަފުތާއަކު އެއްފަހަރު ޚަރަދުގެ ތަފްސީލް ރައްޔިތުންނަށް ހާމަކޮށްދެއްވާ ..ދިވެހި ރައްޔިތުން ދަރައިގެން ބޭރު ގައުމުތަކުގެ މީހުންނަށް ޚަރަދުކޮށް ދައުލަތު ހުސްވީމަ ސަޅިއެއްނޫން... ދިވެހިރާއްޖޭގެ ހުރިހާ ރަށެއްގައި ނަރުދަމާ އެޅޭހައި ފައިސާ ޚަރަދުވެ އަދިވެސް ކުރަން މަޖުބޫރު..ވީމާ ރުގިމަގަށް މިޤައުމުގެ ދަރިން ބޭނުންކޮށްގެން ލޭބަރ ފޯސް ބައްޓަން ކުރައްވާ....\nޢުމަރު ބިން ޢަބްދުލް ޢަޒީޒް\nމެއި 24, 2020 13:51\nރަނުގެ ފެންވަރު ބެލެނީ އަލިފާނުންނެވެ. މުއުމިނާ އިމްތިހާން ކުރެވެނީ މުސީބާތްތަކުންނެވެ.\nމާތް ﷲ މި އިމްތިހާނުން ފާސްވެ ކެތްތެރިވުމުގެ ހެޔޮ ތައުފީޤް އެންމެހާ މުސްލިމުންނަށް ދެއްވާށި.އާމީން\nމެއި 24, 2020 15:12\nދިވެހިންނަކީ ޒަމާނުއްސުރެ ވިޔާނުދާ ގޮތަކައް އީދު ފާހަގަކުރާބަިޔެއް. މީހުންގެ ފިރިންނާ އަބިންނާ ފޮށި ފެންޖެހުމާ، ކުޅިވަރުކުޅެ ނެށުން ކަމަކީ. އީދައް ހަދު ފެނުމާއެކު ޓީވީ ތަކައް އެ އެރީ ބަރަހަނާހާލުގަ ބުރުގާ އަޅައިގެންތިބި އަންހެނުންތައް ތަންތަން ގުޑުވާފަ ނަށަން. ދިވެހިރާއްޖޭގަ އީދު އެއީ މުލާން ރޫޖް ގެ ކަމެއް.


Ha. Utheem Dhiraasaa: Badhaleh Nethi Fiyaathoshi Fikurugai! - Vaguthu\nހއ. އުތީމު ދިރާސާ: ބަދަލެއް ނެތި ފިޔާތޮށި ފިކުރުގައި!\nހއ. އުތީމު ގައި ކުރިއަށް ގެންދިޔަ ސާރވޭ؛- ވަގުތު އިމޭޖަސް- އިބްރާހިމް ޝާބިލް\n(ހއ. އުތީމު) ރާއްޖޭގެ މިނިވަންކަން ދިފާއުކުރެއްވި އަބްތޯލުން ނިސްބަތްވާ ފަސްގަނޑު ކަމަށްވާ ހއ. އުތީމުން ފެނިގެން ދިޔައީ ސިޔާސީ ވާދަވެރިކަމުގެ އަޑުތައް ކެނޑިފައިވާ މަންޒަރެވެ. އިންތިހާބަށް ކުޑަތަންވެފައިވާއިރު ކުޑަމިނުން ލަވައެއް ޖަހާލާ އަޑުވެސް ނީވެއެވެ. އެރަށުގައި ކުރަމުން ދަނީ ހަމަހިމޭން ކެމްޕެއިންއެކެވެ. އިންތިހާބެއްގެ ފޯރި އެއްވެސް ވަރަކަށް ނެތެވެ. އެހެންވިޔަސް މިއީ އަބަދުވެސް ޕީޕީއެމްއަށް ނަތީޖާ ނެރެދޭ ރަށެއްގެ ގޮތުގައި ބުނެ އުޅެއެވެ. އެހެންވީތީ ވެސް އަޑުގަދަ ކެމްޕޭނެއް ކުރުމުގެ ބޭނުމެއް ނެތް ކަމަށް ބެލެވިދާނެއެވެ.\n967 މީހުންގެ އާބާދީއެއް އޮންނަ އުތީމުގެ މަލަމަތީގައި އެއްވެސް ދިދައެއް ނުވަތަ ޕޯސްޓަރެއް ފެންނާކަށް ނެތެވެ. އެމްޑީޕީއާއި ޕީޕީއެމްގެ ޖަގަހައެއް ހުރި ނަމަވެސް އެޖަގަހަތައް ކައިރީގައި މީހުން އުޅޭ މަންޒަރެއް ނުފެނެއެވެ. ރަށުގެ ޖުމްލަ އާބާދީގެ ތެރެއިން މި ހަފްތާގެ ހޮނިހިރު ދުވަހު ބާއްވަން ތާވަލްކޮށްފައިވާ ލޯކަލް ކައުންސިލް އިންތިހާބުގައި ވޯޓު ދެވެނީ އާބާދީގެ 70 އިންސައްތައަށެވެ. އެއީ 682 މީހަކަށެވެ. އޭގެ ތެރެއިން މިވަގުތު ރަށުގައި ތިބީ 387 މީހުންނެވެ. އެއީ ވޯޓު ދެވޭ އާބާދީގެ 40 އިންސައްތަ މީހުންނެވެ.\nހުރިހާ އުމުރުފުރާއަކަށް ވެސް ކަމުދަނީ ޕީޕީއެމް\nހއ. އުތީމުގައި "ވަގުތު ހޭރިޔާ" އިން ކުރި ދަތުރުގައި ކުރިއަށް އޮތް ކައުންސިލްތަކުގެ އިންތިޚާބުގައި ވޯޓް ދޭން ވިސްނާފައި އޮތް ގޮތާއި ސަރުކާރުތަކާއި މެދު ގިނަ ރައްޔިތުންގެ ހުރި ވިސްނުން ހޯދުމަށް "ހޭރިޔާގެ އިންތިޚާބީ ދިރާސާ" ކުރިއަށް ގެންދިޔައީމެވެ. މި ދިރާސާގައި އުތީމުން 141 މީހުން ބައިވެރިވިއެވެ. އެއީ 45 ފިރިހެނުންނާއި 95 އަންހެނުންނެވެ. މިއީ އުތީމުގައި ރަށްވެހިވެފައިވާ ރައްޔިތުންގެ ތެރެއިން ވޯޓްލާ އާބާދީގެ 20.7 އިންސައްތައެވެ. ރަށުގައި މިވަގުތު ތިބި ވޯޓުލެވޭ އާބާދީގެ 36.4 އިންސައްތައެވެ. އެމީހުންގެ ތެރެއިން ބޮޑު ފަރަގަކާއި އެކު މެޖޯރިޓީ މީހުން ބުނަނީ އިންތިހާބުގައި ޕީޕީއެމް ކެންޑިޑޭޓުންނަށް ވޯޓު ދޭނެ ކަމަށެވެ.\nދިރާސާގައި ބައިވެރިވި 141 މީހުންގެ ތެރެއިން އަލަށް ވޯޓްލާ އުމުރުފުރާއިން ދިރާސާގައި ބައިވެރިވެފައިވަނީ އެންމެ މީހެކެވެ. އެއީ 17 އަހަރާއި 19 އަހަރާ ދެމެދުގެ އުމުރުފުރާއެވެ. އެ ޒުވާނާ ބުނީ އޭނާއަށް ކަމުދަނީ ކުރީ ސަރުކާރު ކަމަށެވެ. އަދި ކުރިއަށް އޮތް ކައުންސިލް އިންތިހާބުގައި ވޯޓުދޭނީ ޕީޕީއެމްގެ ކެންޑިޑޭޓުންނަށް ކަމަށް އޭނާ ބުނިއެވެ.\nއުމުރުން 20 އަހަރާއި 29 އަހަރާ ދެމެދުގެ 17 މީހުން ދިރާސާގައި ބައިވެރިވިއެވެ. މި އުމުރުފުރާގެ މީހުންގެ ތެރެއިން ވެސް ގިނަ ބަޔަކަށް ކަމުދާ ކަމަށް ބުނަނީ ޕީޕީއެމްގެ ކުރީގެ ސަރުކާރެވެ. އެގޮތުން ކުރީ ސަރުކާރު ކަމުދާ ކަމަށް7މީހަކު ބުނެފައިވާއިރު، އެމްޑީޕީގެ މި ސަރުކާރު ކަމުދާ ކަމަށް ބުނަނީ5މީހުނެވެ. ދެ ސަރުކާރު ކަމުދާ ކަމަށް2މީހަކު ބުނެފައިވެއެވެ. އަދި އެއްވެސް ސަރުކާރެއް ކަމުނުދާ ކަމަށް3މީހަކު ބުނެފައިވެއެވެ.\nމީގެ ތެރެއިން ރަށު ކައުންސިލްގެ އިންތިހާބުގައި ޕީޕީއެމްއަށް ވޯޓް ދޭނެ ކަމަށް 10 މީހަކު ބުނެފައިވެއެވެ. އަތޮޅު ކައުންސިލަށް ޕީޕީއެމްއަށް ވޯޓް ދޭނެ ކަމަށް ބުނީ 8 މީހުންނެވެ. ރަށު ކައުންސިލަށް އެމްޑީޕީއަށް ވޯޓް ދޭނެ ކަމަށް6މީހަކު ބުނެފައިވާއިރު، އަތޮޅު ކައުންސިލްގައި އެމްޑީޕީއަށް ވޯޓް ދޭނެ ކަމަށް ބުނަނީ5މީހެކެވެ. އަމިއްލަ ނުވަތަ އެހެން ޕާޓީގެ ކެންޑިޑޭޓުންނަށް ވޯޓް ދޭނެ ކަމަށް އެކަކު ބުނިއިރު، ވޯޓް ދޭ ގޮތް ހާމަ ކުރަން ބޭނުން ނުވާ މީހަކާއި، ވޯޓް ދޭނެ ގޮތް ނުނިންމާ މީހަކު ހުރިއެވެ. އަތޮޅު ކައުންސިލަށްވެސް ވޯޓް ދޭނެ ގޮތް ނުނިންމާ މީހަކު ހުރިއިރު ވޯޓް ދޭ ގޮތް ހާމަ ކުރަން ބޭނުން ނުވާ3މީހުން ތިއްބެވެ.\nއުމުރުން 30 އަހަރާއި 64 އަހަރާ ދެމެދުގެ އުމުރުފުރާއަށް ބަލާއިރުވެސް، އެންމެ ގިނަ ބަޔަކު ބުނަނީ ކުރީގެ ސަރުކާރު ކަމުދާ ކަމަށެވެ. އެ އުމުރުފުރާއިން ސާވޭގައި ބައިވެރިވީ 107 މީހެކެވެ. އޭގެ ތެރެއިން ކުރީ ސަރުކާރު ކަމުދާ ކަމަށް ބުނެފައިވަނީ 73 މީހެކެވެ. އެއީ 68 އިންސައްތަ މީހުންނެވެ. މި ސަރުކާރު ކަމުދަނީ އެންމެ 14 މީހުންނަށެވެ. އެއްވެސް ސަރުކާރެއް ކަމު ނުދާ ކަމަށް7މީހަކު ބުނެފައިވާއިރު، ދެ ސަރުކާރު ވެސް ކަމުދާ ކަމަށް 13 މީހަކު ބުނެފައިވެއެވެ.\nމީގެ ތެރެއިން ރަށު ކައުންސިލަށް އެމްޑީޕީއަށް ވޯޓް ދޭނެ ކަމަށް 23 މީހަކު ބުނާއިރު، އަތޮޅު ކައުންސިލަށް އެމްޑީޕީއަށް ވޯޓް ދޭން ބުނީ 15 މީހެކެވެ. ރަށު ކައުންސިލަށް ޕީޕީއެމްއަށް ވޯޓް ދޭނެ ކަމަށް 77 މީހަކު ބުނާއިރު، އަތޮޅު ކައުންސިލަށް ޕީޕީއެމްއަށް ވޯޓް ދޭނެ ކަމަށް ބުނަނީ 71 މީހެކެވެ. ރަށު ކައުންސިލަށް ވޯޓް ދޭނެ ގޮތެއް ނުނިންމާ9މީހުން ތިބިއިރު، އަތޮޅު ކައުންސިލަށް ވޯޓް ދޭނެ ގޮތެއް ނުނިންމާ 11 މީހުން އެބަ ތިއްބެވެ. ވޯޓް ދޭ ގޮތް ހާމަ ކުރަން ބޭނުން ނުވާ3މީހެއް ރަށު ކައުންސިލުން ފާހަގަކުރެވިފައިވާއިރު، އަތޮޅު ކައުންސިލަށް ވޯޓު ދޭނެ ގޮތް ހާމަނުކުރަން ބޭނުން ނުވީ5މީހުންނެވެ.\n65 އަހަރުން މަތީގެ އުމުރު ފުރާގެ މީހުނަށް ބަލާއިރު،5މީހުން ފިޔަވާ އެންމެން ބުނީ ކުރީގެ ސަރުކާރު ރަނގަޅު ކަމަށެވެ. އެއީ 11 މީހެކެވެ. އޭގެ ތެރެއިން މި ސަރުކާރު ރަނގަޅު ކަމަށް ބުނަނީ4މީހެކެވެ. ދެ ސަރުކާރު ވެސް ރަނގަޅު ކަމަށް ބުނާ މީހަކު ނެތެވެ.\nމި އުމުރުފުރާގެ މީހުންގެ ތެރެއިން އިންތިޚާބުގައި ޕީޕީއެމްއަށް ވޯޓް ދޭނެ ކަމަށް ބުނަނީ ކުރީ ސަރުކާރު ކަމުދާ ކަމަށް ބުނާ 11 މީހުނެވެ. މި ސަރުކާރު ކަމުދިޔަ ނަމަވެސް ވޯޓު ދޭނީ އެހެން ޕާޓީއެއްގެ ބޭފުޅުކަށް ކަމަށް ބުނާ2މީހުން ތިބިއިރު ގޮތެއް ނުނިންމާ ހުރީ އެންމެ މީހެކެވެ. މި ސަރުކާރަށް ތާއީދު ކުރައްވާކަމަށް ބުނާ ދެ މީހުން ބުނީ ކައުންސިލަށާއި އަތޮޅު ކައުންސިލަށްވެސް ވޯޓު ދޭނީ އެމްޑީޕީއަށް ކަމަށެވެ.\nވަގުތު ހޭރިޔާގެ ޖުމުލަ ނަތީޖާ\nވަގުތު "ހޭރިޔާ" ގެ މި ދިރާސާއިން ހުރިހާ ގޮތަކުން ވެސް ހއ. އުތީމުގެ ކައުންސިލް އިންތިޚާބުގައި ކުރި ހޯދަނީ ޕީޕީއެމްއެވެ. ރަށު ކައުންސިލްގައި ޕީޕީއެމްއަށް ވޯޓް ދޭނެ ކަމަށް ސާވޭގައި ބައިވެރިވި 70.9 އިންސައްތަ މީހުން ބުނާއިރު، އެމްޑީޕީއަށް ވޯޓް ދޭނެ ކަމަށް ބުނަނީ 35 އިންސައްތަ މީހުނެވެ. ގޮތް ނުނިންމާ 10 އިންސައްތަ މިހުންނާއި ސިއްރެއް ކަމަށް ބުނާ 3.5 އިންސައްތަ މީހުންގެ ވޯޓް ލިބިގެންވެސް ލޯކަލް ކައުންސިލް އިންތިހާބުތަކުގެ ގޮނޑިތައް އެމްޑީޕީއަށް ކާމިޔާބު ވާނެ އެއްވެސް ފުރުސަތެއް ނެތްކަން ސާވޭއިން ވަނީ ހާމަވެފައެވެ. އެހެންނަމަވެސް ސާވޭގައި ބައިވެރި ނުވާ ވޯޓު ލެވޭ އާބާދީގެ 79.3 އިންސައްތަ މީހުންގެ ތާއީދު ހޯދައިގެން އެމްޑީޕީއަށް އެ ނަތީޖާ ފުޅާ ކުރުމުގެ ފުރުސަތު އެބައޮތެވެ.\nރަށު ކައުންސިލްގެ ރައީސް އާއި އަތޮޅު ކައުންސިލްގެ ރައީސް އިންތިޚާބު ކުރުމުގެ ވޯޓްގައި ޕީޕީއެމްގެ ކެންޑިޑޭޓަށް ވޯޓް ދޭނެ ކަމަށް ސާވޭގައި ބައިވެރިވި 64.5 އިންސައްތަ މީހުން ބުނާއިރު، އެމްޑީޕީގެ ކެންޑިޑޭޓުންނަށް ވޯޓް ދޭނެ ކަމަށް ބުނަނީ އެވްރެޖް 15 އިންސައްތަ މީހުންނެވެ. އެއީ ރަށު ކައުންސިލަށް ވޯޓު ދޭނެ ކަމަށް ބުނި 35 އިންސައްތަ މީހުންނާއި އަތޮޅު ކައުންސިލްގެ ރައީސް ކަމަށް ވޯޓު ދޭނެ ކަމަށް ބުނި 17 އިންސައްތަ މީހުންނެވެ.\nރަށު ކައުންސިލްގެ ނަތީޖާ\nރަށު ރައީސްގެ ނަތީޖާ\nއަތޮޅު ރައީސްގެ ނަތީޖާ\nއެންމެ ކަމުދަނީ ކޮން ސަރުކާރެއްތަ؟\nމާދަމާ ރިޔާސީ އިންތިޚާބު ބާއްވާނަމަ، ސަރުކާރަށް ވޯޓް ދޭނަންތަ؟\nއުތީމުގައި މި ސުވާލަށް ޖަވާބު ދިން ގިނަ ބަޔަކު ބުނަނީ މި ސަރުކާރަށް އިތުރު ފުރުސަތެއް ނުދޭނެ ކަމަށެވެ. އެއީ ދިރާސާގައި ބައިވެރިވި 141 މީހުންގެ ތެރެއިން 103 މީހުނެވެ. އެއީ ސާވޭގައި ބައިވެރިވި މީހުންގެ 73 އިންސައްތަ މީހުނެވެ. ސަރުކާރަށް އިތުރު ފުރުސަތެއް ދޭނެ ކަމަށް ބުނަނީ 23 މީހުނެވެ. އެއީ ސާވޭގައި ބައިވެރިވި މީހުންގެ 16 އިންސައްތައެވެ. ވޯޓް ދޭނެ ގޮތެއް އަދި ނޭނގޭ ކަމަށާއި އެ ގޮތް ނިންމާނީ ވޯޓް ލާން ޖެހުނީމަ ކަމަށް 11 މީހަކު ބުނެފައިވެއެވެ.\nއުތީމުގައި ފެށުނީއްސުރެ ވެސް ތާއީދު އޮންނަނީ ޕީޕީއެމްއަށްކަން ފާހަގަކުރެވެއެވެ. އެގޮތުން ފާއިތުވެ ދިޔަ އިންތިހާބުތަކުގައި އެރަށުން ބޮޑު ތަފާތަކާ އެކު މެޖޯރިޓީ ނަގާފައި ވަނީ ޕީޕީއެމް އިންނެވެ.\nއޭޕްރީލް 7, 2021 18:46\nމުޅިރާއްޖޭގެ އެއްމެންވެސް ވޯޓުދޭންވީ ރުކަށް އެއީ ދިވެހިންގެ ކުރިމަގު އުޖާލާކޮށްދޭނީ ފިޔާތޮށި ކުލައިން ، އިސްލާމްދީނަން ނަސްރުދީ ދިފާއުކުރާނީ ޕީ ޕީ އެމް އިން ތިލަފަތަށް ވޯޓު ނުދޭނަން\nއޭޕްރީލް 7, 2021 21:54\nއުތީމުގެ އަގުލަބިއްޔަތު އެމް ޑީ ޕީ އައްލިބޭ ދުވަހަކީ މިގައުމުގެ މިނިވަންކަމާ މިގައުމުގައި ފެތުރިފައިވާ އިސްލާމް ދީން މިގައުމުން ނެތިގެންދާނެ ދުވަސް.\nއޭޕްރީލް 8, 2021 06:00\nމިއީ ހަމަ ހިތަށް އެރިގޮތަކަށް ޢަދަދު ތަކެއް ޖަހާލާފަ ޕީޕީއެމްއަށް ކޮށްދީފައޮތް ކެމްޕެއިން އެއް\nއޭޕްރީލް 9, 2021 22:34\nތީ ތެދެއް އުތީމު އަދިވެސް އޮތީ ޕީޕީއެމް އާ އެއްކޮޅަށް އެމްޑީޕީ އަށް ގިނަމީހުން ގޮސްތިބީ ބަހާލި ލާރި ގަޑެއްގެ ސަބަބުން


Bangladesh Gai Tiktok Medhuverikoh Hashivikkanee - Vaguthu\nޓިކްޓޮކް މެދުވެރިކޮށް ހަށިވިއްކަމުންދާތީ އެކަން ހުއްޓުވަން ބަންގްލަދޭޝް ފުލުހުން ނުކުމެއްޖެ އެވެ.\nޓިކްޓޮކް މެދުވެރިކޮށް ހަށިވިއްކަމުންދާތީ އެކަން ހުއްޓުވަން ބަންގްލަދޭޝް ފުލުހުން ނުކުމެފައި މިވަނީ އެޤައުމުގެ އަންހެން ކުދިންތައް އިންޑިޔާއަށް ފޮނުވައި ހަށިވިއްކުމުގެ ގޭންގެއް އަތުލާގަތް ފަހުންނެވެ.\nބަންގްލަދޭޝްގެ ކްރައިމް ފައިޓިން ރެޕިޑް އެކްޝަން ބެޑެލިއަން(އާރްއޭބީ) ގެ ތަރުޖަމާނު ވިދާޅުވީ ޖަރީމާތައް ހިންގުމަށް ޓިކްޓޮކް ބޭނުންކުރާ ގިނަ ޢަދަދެއްގެ މީހުން ހޯދިފައިވާ ކަމަށާއި އެފަރާތްތަކުން ކުރާ ކަންކަން ބަލަމުންދާ ކަމަށެވެ.\nބަންގްލަދޭޝް ފުލުހުން އެޤައުމުގައި ޓިކްޓޮކް ބޭނުންކުރާ ފަރާތްތައް މޮނިޓަރ ކުރަން ފަށާފައި ވަނީ އެޤައުމުގެ އަންހެނުންނާއި އަންހެން ކުދިން އިންޑިޔާއަށް ފޮނުވައި ހަށިވިއްކުވުމުގައި އުޅޭ 11 މީހަކު ހައްޔަރުކުރި ފަހުންނެވެ.\nޓިކްޓޮކް މެދުވެރިކޮށް އަންހެންކުދިން ހަށިވިއްކުމުގެ ވިޔަފާރީގެ ތެރެއަށް ވައްދަނީ ޓިކްޓޮކް މޮޑެލުންނަށް ހަދައިދޭނެ ކަމަށް ބުނެގެން ކަމަށް ފުލުހުން ބުނެއެވެ. އެގޮތުން ފުލުހުން ބުނީ އެ ވިޔަފާރި ކުރާ ފަރާތްތަކުން އަންހެން ކުދިންނަށް ވަޒީފާ ހޯދައިދޭނެ ކަމަށް ބުނެ އެކުދިން އޮޅުވާލައިގެންވެސް އެކަން ކުރާ ކަމަށެވެ.\nބަންގްލަދޭޝްގައި އަންހެން ކުދިން އިންޑިޔާއަށް ފޮނުވައި ހަށިވިއްކުވާމައްސަލަ ފެންމަތިވެފައި ވަނީ ހަށިވިއްކުމުގެ ޖަރީމާ ހިންގާ ފަރާތްތަކުން މިގޮތަށް ހައްލާލައިގެން އިންޑިޔާއަށް ފޮނުވި އަންހެން ކުއްޖަކު އެމީހުންނަށް ފިލައި ބަންގްލަދޭޝްގެ ފުލުހަށް އެކަން ރިޕޯޓުކުރުމާއި ގުޅިގެންނެވެ.\nހަށިވިއްކުމުގެ ވިޔަފާރީގައި އިސްކޮށް 50 މީހުން އުޅޭކަމަށް ބަންގްލަދޭޝް ފުލުހުން ވަނީ ބުނެފަ އެވެ. އަދި 2020 ވަނަ އަހަރު 533 އަންހެން ކުދިން މި ވިޔަފާރީގެ ތެރެއަށް ވައްދާފައިވާކަމަށް ފުލުހުން ބުނެފައި ވެއެވެ.\nޖޫން 10, 2021 16:50\nމިގައުމުގައި ވެސް ބަންގާޅީންކުރަނީ ތިޔަކަންތަށް އެކަމަކު މިގައުމުގައި އަދަބެއްނުދޭނެ\nޖޫން 10, 2021 17:58\nރާއްޖޭގައިވެސް ތިކަމުގެ ކޮޅުމަތި ފެންނަމުން މިދަނީ... އަވަސް ފިޔަވަޅެއް ނޭޅިއްޖެނަމަ ތިހާލަތައް ދާނެކަން ކަށަވަރު


Aditya ge huvafenakee music album eh nerun | Mihaaru\nއަދިތިޔާގެ ހުވަފެނަކީ މިއުޒިކް އަލްބަމެއް ނެރުން\n04 ފެބުރުއަރީ 2020 - 07:14\nކާމިޔާބު މިއުޒިޝަނަކަށްވާން އަދިތިޔާ ރޯއި ކަޕޫރް މަސައްކަތްކުރާ ގޮތް ބެލުންތެރުންނަށް ފިލްމު "އާޝިގީ 2" އިން ފެނިފައިވާނެ އެވެ. އަދި ފިލްމު "ލަންޑަން ޑްރީމްސް" ގައި ވެސް އޭނާ މިއުޒިކް ބޭންޑެއްގެ މެމްބަރެއްގެ ރޯލް ކުޅެފައިވެ އެވެ. އެހެންވެ އަދި ސްކްރީންގައި މިއުޒިޝަނެއްގެ ރޯލް ކުޅެފައި ނިންމައިލުމުގެ ވިސްނުމެއް ވެސް ނެތެވެ.\nއަދިތިޔާ މިހާރު ބޭނުން ވަނީ މިއުޒިކް އަލްބަމެއް ނެރޭށެވެ. އޭނާ ބުނީ މިހާރު ވެސް އަމިއްލަ އަށް ފައްކާކޮށްފައި ހުރި ރާގުތަކެއް އެބަހުރި ކަމަށާއި ވަރަށް ގިނަ ޅެންތަކެއް ވެސް އަމިއްލަ އަށް ލިޔެފައިވާ ކަމަށެވެ. ނަމަވެސް މިހާތަނަށް އަމިއްލަ އަށް އެއްވެސް ލަވައެއް ކިޔައިފައެއް ނެތެވެ. އެކަމަކު މިއުޒިކީ ދާއިރާގައި އުޅޭ ފަންނާކަކާ ގުޅިގެން އަލްބަމެއް ނެރުމަކީ ކުރަމުން އަންނަ އުންމީދެއް ކަމަށް ބުންޏެވެ.\nއެކްޓިން އަށް ނުކުތުމުގެ ކުރިން ވެސް އަދިތިޔާ އަކީ މިއުޒިކަށް ވަރަށް ޝައުގުވެރިކަން ބެހެއްޓި މީހެކެވެ. ގިޓާ ވެސް ކުޅެން ހުނަރުވެތި އެކްޓަރު ބުނީ ވީޖޭއެއްގެ ގޮތުގައި ހަތަރު ވަރަކަށް މަސައްކަތްކުރި އިރު، ކުރިން ސީރިއަސްކޮށް ފިލްމު ކުޅެން ވިސްނާފައި ވެސް ނެތް ކަމަށެވެ.\nއަންނަ ހުކުރު ދުވަހު ރިލީޒްކުރާ "މަލަންގް" ގެ ބަތަލު ބުނިގޮތުގައި މިއުޒިކް އެއްފަރާތްކޮށްފައި. އެކްޓިން އަށް ނުކުންނަން އޭނާ ސީރިއަސްވީ ފިލްމެއް ކުޅެން ލިބުނު ހިސާބުންނެވެ. އަދިތިޔާ ބޮލީވުޑަށް ނުކުތީ ސަޕޯޓިން ރޯލްތަކުންނެވެ.\nއޭނާ ކުޅުނު ފުރަތަމަ ފިލްމަކީ އަޖޭ ދޭވްގަން އާއި ސަލްމާން ޚާން ލީޑް ރޯލް ކުޅުނު 2009 ގެ "ލަންޑަން ޑްރީމްސް" އެވެ. އޭގެ ފަހުން އަދިތިޔާ ސަޕޯޓިން ރޯލްތަކެއް ކުޅުނު ފިލްމުތަކުގެ ތެރޭގައި އަކްޝޭ ކުމާރުގެ "އެކްޝަން ރިޕްލޭ" އާއި "ސަންޖޭ ލީލާ ބަންސާލީގެ "ގުޒާރިޝް" ހިމެނެ އެވެ.\nލީޑް އެކްޓަރެއްގެ ގޮތުގައި އަދިތިޔާ މަޝްހޫރުވީ 2013 ގައި ރިލީޒްކުރި "އާޝިގީ 2" އިންނެވެ.\nއޭގެ ފަހުން އޭނާ ކުޅުނު ފިލްމުތަކުގެ ތެރޭގައި "ދާވަތޭ އިޝްގް"، "ފިތޫރު" އަދި "އޯކޭ ޖާނޫ" ހިމެނެ އެވެ. އަދިތިޔާގެ ކުރިއަށް ހުރި ފިލްމުތަކުގެ ތެރޭގައި އަނޫރާހް ބާސޫގެ "ލޫޑޫ" އާއި މަހޭޝް ބަޓްގެ "ސަޅަކް 2" ފާހަގަކޮށްލެވެ އެވެ.


Haalathaa nubahdhalu baaru fuluhun beynun kurey: HRCM\nހާލަތާ ނުބައްދަލު ބާރު ފުލުހުން ބޭނުންކުރޭ: އެޗްއާރްސީއެމް\nއެއްވުމެއް ރޫޅާލުމުގައި ފުލުހުން ހަރަކާތްތެރިވަނީ - އަހުމަދު ޝުރާއު | އަވަސް\nއެކެއް ފެބުރުއަރީގައި ސުޕްރީމް ކޯޓުން ނެރުނު އަމުރަށްފަހު ކުރިއަށް ގެންދާ އެއްވުންތައް ރޫޅާލުމަށް ފުލުހުން ހާލަތާ ނުބައްދަލު ބާރުގެ ބޭނުން ކުރާ ކަމަށް ހިއުމަން ރައިޓްސް ކޮމިޝަން އޮފް ދަ މޯލްޑިވްސް (އެޗްއާރްސީއެމް)އިން ބުނެފި އެވެ. އެ ކޮމިޝަނުން މިހެން ބުނީ ކޮމިޝަނުން އެއްވުންތަކަށް ގޮސް ކުރި މޮނީޓާއަކަށްފަހު އެވެ.\nމާލެ އާއި ރަށްރަށުގައި ކުރިއަށްދިޔަ އެއްވުންތައް މޮނީޓާކުރުމަށްފަހު އެޗްއާރްސީއެމްއިން ނެރުނު ބަޔާނެއްގައި އަށް ކަމެއް ފާހަގަކޮށްފައިވެ އެވެ. އެގޮތުން ފުރަތަމަ ކަމެއްގެ ގޮތުގައި ފާހަގަކޮށްފައި އޮތީ ފުލުހުން ހާލަތާ ނުބައްދަލު ބާރުގެ ބޭނުން ކުރާ ކަމެވެ. ބައެއް ފުލުހުންގެ އަމަލުތަކުގެ ސަބަބުން މީހުންނަށާއި ބައެއް ނޫސްވެރިންނަށް އަނިޔާވެފައިވާކަން ވެސް ފާހަގަކޮށްފައިވެ އެވެ.\nހަތިޔާރު ބޭނުން ކުރާނެ ގޮތުގެ ގަވައިދާ ހިލާފަށް ޕެޕާ ސްޕްރޭ އެއްވުންތައް ރޫޅާލަން ބޭނުންކޮށްފައިވާކަން ވެސް ފާހަގަކޮށްފައިވެ އެވެ. އާންމު މީހުންގެ ތެރެއިން ބައެއް މީހުން ފުލުހުންގެ އަމުރަށް ނުކިޔަމަންތެރިވެފައިވާ ކަމަށާއި ބައެއް އާންމުންނާއި ފުލުހުން އެކަށީގެންނުވާ ބަސްމަގު ބޭނުންކޮށްފައިވާކަން ވެސް ފާހަގަކޮށްފައިވެ އެވެ.\nއޭގެއިތުރުން އެޗްއާރްސީއެމްއިން ފާހަގަކޮށްފައިވަނީ އެއްވުންތަކަށް ކުޑަކުދިން ގެންގޮސްފައިވާ ކަމާއި 12ގެ ފަހުން ވެސް އަޑުގަދަކޮށް ސައިކަލްތަކުގައި ތިބެ ސަރަހައްދުތަކުގެ ގެތަކުގެ މީހުންނަށް އުނދަގޫވާ ގޮތަށް އަމަލުކޮށްފައިވާ ކަމެވެ. ފަހަކަށް އައިސް ބާއްވާ އެއްވުންތައް ސުލްހަވެރިކަމާއި އެ އެއްވުންތައް ރޫޅާލަން ފުލުހުން ހާލަތާ ނުބައްދަލު ބާރު ބޭނުން ނުކުރާކަން ވެސް ފާހަގަކޮށްފައިވެ އެވެ.\nއެއްވުންތައް ރޫޅާލުމުގެ ތެރޭގަ އާއި ހައްޔަރުކޮށްގެން ގެންދިޔުމަށްފަހު އަނިޔާކުރި ކަމަށް ތުހުމަތުކުރެވޭ ހަ މައްސަލައެއް ބަލަމުންދާ ކަމަށާއި އޭގެ ތެރެއިން ތިން މައްސަލައަކީ އެ ކޮމިޝަނުން އަމިއްލައަށް އިސް ނަގައިގެން ބަލަމުންދާ މައްސަލަތަކެއް ކަމަށް ވެސް އެޗްއާރްސީއެމްއިން ބުންޏެވެ.\nއެޗްއާރްސީއެމް މޯލްޑިވްސް ޕޮލިސް ސާވިސް


Ehen dheen thah fathuraa website thah block kuran Court in amuru kohfi - One Online\nރާއްޖޭގައި އެހެން ދީންތައް ފަތުރާ ވެކްސައިޓްތަކާއި ސޯޝަލް މީޑިއާ ކޮންޓެންޓްތައް ބްލޮކް ކުރުމަށް ކުރިމިނަލް ކޯޓުން އަމުރުކޮށްފިއެވެ.\nފުލުހުން ދާދި ދެންމެއަކު ކުރި ޓްވީޓެއްގައި ވަނީ ރާއްޖޭގައި އިސްލާމްދީން ފިޔަވައި އެހެން ދީންތައް ފެތުރުމަށް، ދިވެހިންނަށް އަމާޒުކޮށްގެން ހިންގާ ވެބްސައިޓްތަކާއި ސޯޝަލް މީޑިއާ ޕޭޖްތަކާއި ޔޫޓިއުބް ޗެނަލްތަކާއި އެޕްލިކޭޝަންތަކުގެ މައްސަލަ ކަމާ ގުޅުންހުރި އިދާރާތަކާ ގުޅިގެން ތަހުގީގުކޮށް، ކުރިމިނަލް ކޯޓަށް ހުށަހަޅާފައިވާ ކަމަށެވެ.\nއެގޮތުން ރާއްޖޭގައި އިންޓަނެޓްގެ ހިދުމަތް ލިބޭ ސަރަހައްދުތަކުން އެފަދަ އޮންލައިން މީޑިއާތަކަށް ނުވަދެވޭ ގޮތަށް ބްލޮކް ކުރުމުގެ އަމުރެއް ކޯޓުން ނެރެފައިވާ ކަމަށް ފުލުހުން ބުންޏެވެ.\n"އެހެންކަމުން މިއަމުރު ތަންފީޒުކުރުމަށް ރާއްޖޭގައި އިންޓަނެޓްގެ ހިދުމަތް ފޯރުކޮށްދޭ އިންޓަނެޓް ސާވިސް ޕްރޮވައިޑަރުންނަށް ސިޓީއަކުން މިހާރު ވާނީ އަންގާފައި،" ފުލުހުން ބުންޏެވެ.\nއެހެން ދީންތައް ފަތުރާ ވެބްސައިޓްތަކުގެ މައްސަލައެއް މިމަހުގެ 20 ވަނަ ދުވަހުވެސް ވަނީ ފެންމަތިވެފައެވެ. އެގޮތުން ސޯޝަލް މީޑިއާގައި ނަސޯރާ ދީނުގެ ކުރެހުންތަކަކާއި އެ ދީނާ ބެހޭ ވެބްސައިޓެއްގެ ލިންކް ހިމަނާފައިވާ ޕޯސްޓެއްގެ އިތުރުން ދިވެހި އަޑު އަޅައިގެން ކްރިސްޓިއަން ދީނާ ގުޅޭ ބައެއް ވީޑިއޯތަކާއި ލިޔުންތައްވެސް ދައުރުވެފައިވެއެވެ.\nއެކަމާ ގުޅިގެން އެއިރު ފުލުހުން ބުނީ ސޯޝަލް މީޑިއާގައި ކުރިސްޓިއަންދީން ފަތުރަމުންދާކަން ފުލުހުންގެ ސަމާލުކަމަށް އައިސްފައިވާ ކަމަށެވެ. އަދި އެކަމާ ގުޅިގެން އިތުރަށް ބަލަންޖެހޭ ކަންކަން ބަލައި، އެކަން ހުއްޓުވުމަށް ކުރަން ޖެހޭ ކަންކަން ކުރަމުން އަންނަ ކަމަށާއި ފިޔަވަޅު އެޅުމުގެ މަސައްކަތް ކުރަމުން އަންނަ ކަމަށް ވެސް ބުންޏެވެ.\nގުޅޭ ޓެގު ޕޮލިސް މީސް މީޑިއާ ޔޫޓިޔުބް


Fannuverikan kuriaraigen dhiyumaky mi sarukaaruge amaazeh - One Online\nމިރޭ ބޭއްވި ކޮންޓެމްޕޮރަރީ އާޓް އެގްޒިބިޝަންގެ ތެރެއިން-- ވަން ފޮޮޓޯ_ މުހައްމަދު އައުޒަމް\nފަންނުވެރިކަން ކުރިއަރައިގެން ދިއުމަކީ މި ސަރުކާރުގެ އަމާޒެއް- ޔުމްނާ މައުމޫން\nފަންނުވެރިކަން ކުރިއަރައިގެން ދިއުމަކީ މި ސަރުކާރުގެ އަމާޒެއްކަމުގައި މިނިސްޓަރ އޮފް އާރޓްސް ކަލްޗާރ އެންޑް ހެރިޓޭޖް ޔުމްނާ މައުމޫން ވިދާޅުވެއްޖެއެވެ.\nމިނިސްޓަރ މިހެން ވިދާޅުވީ މޯލްޑިވްސް އާޓިސްޓް ކޮމިއުނިޓީ އާއި އެންސީއޭ ގުޅިގެން 'އަންވީލިންގ ވިޜަންސް 2019' ގެ ނަމުގައި މިރޭ ބޭއްވި ކޮންޓެމްޕޮރަރީ އާޓް އެގްޒިބިޝަން ހުޅުވުމުގެ ރަސްމިއްޔާތުގައި ވާހަކަފުޅުދައްކަވަމުންނެވެ.\nމިނިސްޓަރ ގެ ވާހަކަފުޅުގައި މުޖުތަމައުގައި އާރްޓިސްޓުންގެ މުހިންމުކަން ފާހަގަކުރައްވައި ވާހަކަފުޅުދައްކަވާފައިވެއެވެ.\nއެގޮތުން އާރޓިސްޓުންނަކީ މުޖުތަމައުގައި ހުންނަ މައްސަލަތަކާ ބެހޭގޮތުން އުފެއްދުންތެރި ގޮތަކަށް އެބޭފުޅުންގެ ހިޔާލު ހުށަހަޅާބައެއްކަން މިނިސްޓަރ ފާހަގަ ކުރެއްވިއެވެ.\nސަރުކާރަށް އެކަނި މިފަދަ ކަންކަން ކުރިއަށް ނުގެންދެވޭނެކަމަށާއި، އެފަދަ ކަންކަން ކުރެވޭނީ އަމިއްލަ ޖަމްއިއްޔާ ޖަމާއަތް ތަކާއި އަމިއްލަ ރައްޔިތުންނާއި އާރޓިސްޓުންގެ އެއްބާރުލުން ލިބިގެންކަން ފާހަގަކުރައްވައި، މޯލްޑިވިއަން އާރޓިސްޓް ކޮމިޔުނިޓީ އިން ކުރައްވަމުން ގެންދަވަނީ ވަރަށްވެސް މުހިންމު ހިދުމަތެއްކަމަށް މިނިސްޓަރ ވިދާޅުވިއެވެ.\n"ފަންނުވެރިކަން ކުރިއެރުވުމަށް އަދި ފަންނުވެރިންގެ މަސައްކަތް ތައް ޕްރޮމޯޓް ކޮށް ދާއިރާ ފުޅާކުރުމަށް މޯލްޑިވިއަން އާރޓިސްޓް ކޮމިޔުނިޓީ އިން އިންތިޒާމުކޮށްގެން ބާއްވާ މައުރަޒުތައް ވަރައް މުހިނަމު ރޯލެއް އަދާކުރޭ" މިނިސްޓަރ ޔުމްނާ މައުމޫން ވިދާޅުވިއެވެ.\nމިނިސްޓްރީއިން ކުރިއަށްގެންދަން ބޭނުންވާ ފަންނުވެރިކަން ކުރިއެރުވުމަށް ކުރަންޖެހޭ ކަންކަން ކުރަމުން ގެންދަނީ އާރޓިސްޓް ކޮމިޔުނިޓީންކަން މިނިސްޓަރ ފާހަގަކުރެއްވިއެވެ.\nއަމިއްލަ ޖަމާއަތް ތަކުން ކުރާ މިފަދަ ކަންކަމަށް އަބަދުވެސް އެ މިނިސްޓްރީގެ އެހީތެރިކަމާއި އެއްބާރުލުން ލިބޭނެކަމުގެ ޔަގީންކަން މިނިސްޓަރ ދެއްވިއެވެ.\n"އާރޓިސްޓުން ބިނާކުރުމުގެ ފުރުސަތު ހޯދައިދޭން އެބަޖެހޭ." މިނިސްޓަރ އިތުރަށް ވިދާޅުވިއެވެ.\nޔުމްނާގެ ވާހަކަ ފުޅުގައި އެޑިއުކޭޝަން މިނިސަޓްރ އައިޝްތު އަލީ އާ މުހާތަބުކުރައްވި، ވިދާޅުވީ ތައުލީމީ ދައުރުގައި ކުދިންގެ ކިބައިގައި ހުންނަ މިފަދަ ހުނަރުތައް ކުރިއަރުވަން މަސައްކަތް ކުރަން ޖެހޭ ކަމުގައެވެ.\nއަދި މިފަދަ ކަންކަމުގައި ޒުވާނުންގެ ދައުރުގެ މުހިންމުކަން ޔޫތް މިނިސްޓަރ އަހުމަދް މަހުލޫފްއާ މުހާތަބުކުރައްވަމުން މިނިސްޓަރު ފާހަގަކުރެއްވިއެވެ.\nމިއަހަރު ސެޕްޓެމްބަރު މަހު 22 ގައި ބާއްވާ ސާރކް އާރޓިސްޓް ކޭމްޕް ރާއްޖޭގައި ބޭއްވުމުގެ މަސައްކަތައް ތައްޔާރުވަމުން އަންނަކަން މިނިސްޓަރ ގެ ވާހަކަ ނިންމަވާލައްވަމުން ވަނީ ފާހަގަކުރައްވާފައެވެ.\nމި މައުރަޒުގައި އެޑިއުކޭޝަން މިނިސްޓަރ ގެ އިތުރުން ޔޫތް މިނިސްޓަރ ވެސް ބައިވެރިވެވަޑައިގެންނެވިއެވެ.\nމި މަައުރަޒުގައި 55 އާރޓިސްޓުންގެ މަސައްކަތް ފެނިގެން ގޮސްފައިވެއެވެ.\nމިއީ މިގޮތައް ބާއްވާ3ވަނަ މައުރަޒެވެ.


Elections Commision Ge3Menbarun Raajje Vadaigenfi - Vaguthu\nއިލެކްޝަންސް ކޮމިޝަންގެ ތިން މެންބަރުން ރާއްޖެ ވަޑައިގެންފި\nއަވައްޓެރި ލަންކާ އަށް ވަޑައިގެންނެވި އިލެކްޝަންސް ކޮމިޝަންގެ ހަތަރު މެންބަރުންގެ ތެރެއިން މެންބަރު ހަބީބު ފިޔަވާ އެހެން ހުރިހާ މެންބަރުން އެނބުރި ރާއްޖެ ވަޑައިގެންފި އެވެ.\n"ވަގުތު" އަށް މިއަދު މައުލޫމާތު ދެއްވަމުން ކޮމިޝަންގެ މެންބަރު އަހްމަދު އަކްރަމު ވިދާޅުވީ ކޮމިޝަންގެ މެންބަރު އިސްމާއީލް ހަބީބް ފިޔަވާ އެހެން މެންބަރުން މިހާރު ތިއްބެވީ ރާއްޖޭގައި ކަމަށެވެ. ހަބީބް ލަންކާގައި މިވަގުތު ހުންނެވީ ސިއްހީ ފަރުވާއެއް ހޯއްދެވުމަށް ކަމަށްވެސް އަކްރަމް ވިދާޅުވި އެވެ.\n"ކޮމިޝަންގެ މެންބަރު ހަބީބު ފިޔަވައި އެހެން ހުރިހާ މެންބަރުން މިވަތު ތިބީ މާލޭގައި, ހަބީބް ލަންކާގައި މިވަގުތު ހުންނެވީ ސިއްހީ ފަރުވާއެއް ހޯއްދެވުމަށް, ކުރިއަށް އޮތް ދުވަސް ތަކުގައި ވެސް މެންބަރުން ރާއްޖެ އިން ބޭރަށް ކުރަވަން ޖެހޭ ދަތުރުތަށް ކުރައްވަމުން ގެންދަވާނެ" އަކްރަމް ވިދާޅުވިއެވެ.\nއިންޒާރު ލިބެމުންދާ ކަމަށް ބުނެ ރިޔާސީ އިންތިހާބުގެ ދާއިމީ ނަތީޖާ އިއުލާންކުރުމަށްފަހު ކޮމިޝަންގެ ރައީސް ޝަރީފް ފިޔަވައި ލަންކާއަށް ވަޑައިގެންނެވީ ކޮމިޝަންގެ ނައިބް ރައީސް އަމްޖަދު މުސްތަފާއާއި، އަހްމަދު އަކްރަމާއި، އިސްމާއީލް ހަބީބުގެ އިތުރުން އަލީ ނަޝާތު އެވެ.\nއިންތިހާބުގައި ވޯޓް އޮޅުވާލި ކަމަށް އިލެކްޝަން ކޮމިޝަނުގެ މެންބަރުންގެ މައްޗަށް ބޮޑެތި ތުހުމަތު ތަކެއް ކުރެވޭއިރު ރިޔާސީ އންތިޚާބު ބާތިލުކުރަން ރައީސް ޔާމީން ސްޕްރީމް ކޯޓަށް ހުށަހެޅުއްވި މައްސަލައިގައި އެމަނިކުފާނުގެ ފަރާތުން ހުށަހުއްވި ސިއްރު ހެކިންގެ ހެކިބަސް ނަގަންޖެހޭފަދަ ހާލަތެއް މެދުވެފައި ނުވާކަމަށްބުނެ ސިއްރު ހެކިންގެ ހެކިބަސް ނުނަގަން ނިންމައި، މައްސަލައިގެ އަޑުއެހުންތައް ވަނީ ނިންމާލާފައެވެ. ހުކުމް އިއްވާނެ ވަކި ދުވަހެއް އެ ކޯޓުން ވިދާޅެއް ނުވެއެވެ.\nއޮކްޓޯބަރ 17, 2018 11:52\nލިބިފައި ވާ މަރުގެ އިންޒާރުތަށް ބާތިލު ވީތަ\nއޮކްޓޯބަރ 17, 2018 12:01\nހަބީބު ފަރުވާ ހޯދަނީ އެއްނޫން.ހަބީބުހުރީ ބިރުން\nފިލަން އައިސް.ލަންކާގަ އުޅޭ އެއްކަލަ\nބޮލައްމާޖެހި އާނަމެން ގޭގައި ފިލާ އެބައޮތޯ\nރައްޓެއްސަކު މިދު ގުޅާފަބުނި .\nިއައީ ސިއްރު ހެކިބަސް ނުނަގާގޮތައް ހަމަޖެހުމުން މިހާރު ކާމިޔާބުނުވާނެކަން ޔާޤީންކޮށްފަ\nއޮކްޓޯބަރ 17, 2018 12:28\nމިހާރު ގޮތްދައްކަން އަޔަސް ތިމެމްބަރުންގެ ބޮލުގައި ވޯޓަށްހެދި މަކަރު ނެއެޅޭނެ ގޮތެއްނެތް؟؟ ލަންކާގައި ރިޝްވަތު ފައިސާގަނޑުން ހޮލިޑޭ ހަދާލާފަ ބާކީ ފައިސާގަނޑު ބެންކުތަކަށް ޖަމާކޮށްފައައީ، އޯޑިއޯ ލީކުވިތަނާ ގައުމު ދޫކޮށް ފުރައިގެންދިޔައީ ދޮތަ؟؟\nއޮކްޓޯބަރ 17, 2018 12:38\nދަތުރުފަތުރު ކުރުމުގެ މިނިވަންކަމަކީ، އެއްވެސް މީހެއްގެ ކިބައިން ނިގުޅައި ގަނެވޭނެ މިނިވަން ކަމެއްނޫނެވެ. އެއީ ދައުލަތުގެ މަޤާމެއް އަދާކުރެއްވިޔަސް ޗުއްޓީ ހޯދައި ލިބިގަތުމުގައި ޢަމަލުކުރުމަށް އޮންނަ އުޞޫލަކުން ކޮންމެމީހަކަށްވެސް ކުރެވޭގޮތަށް އޮންނަކަމެކެވެ.\nއޮކްޓޯބަރ 17, 2018 12:41\nމިމީހުން ހައްޔަރުކޮށް ތަހްގީގު ކުރުމަށް ގޮވާލަން!! ވޯޓުން ވައްކަން ކޮށްފައިވާކަމަށް ވަރަށްބޮޑަށް ތުހުމަތުކުރެވުނު!! ސްޕަރީމްކޯޓުގެ ޝަރީޢަތުގެތެރެއިން އެކަން ޝައްކެތްނެތް މިންވަރަށް ޔަގީންކުރެވިއްޖެ!! ޙުކުމް ކޮންމެގޮތަކަށް އައިނަމަވެސް މިމީހުންނާދޭތެރޭ ފިޔަވަޅުއަޅަން ކަމޭބެހޭ ފަރާތްތަކަށާ ރައްޔިތުންނަށް ގޮވާލަން!! މިމީހުން ހިންގީ ވަރަށްނުބައި ޖަރީމާއެއް!! ކޮމިޝަންގެ ރައިސް ފިޔަވާ ހުރިހާ މެމްބަރުން އެއްފަހަރާ ނިޒާމުން ފިލަންވެގެން ލަންކާއަށް ދިޔައީ!! ސަބަބެއްކަމަށް ބުނީ މަރުގެ އިންޒާރުދޭތީ ބިރުންނޯ ދިޔައީ!! މިހާރު އެއިންޒާރު ދިން ބަޔަކު ބުނީތޯ ޖޯކަކަށޭ އިންޒާރުދިނީ ނުވަތަ އެބިރު ފިލައި ދިޔައީތޯ؟ މިކަމުގައިވެސް އަޑިނޭގޭ ކަންތައްތަކެއް ހުންނާނެ!!\nއޮކްޓޯބަރ 17, 2018 12:45\nފަސް މާމުލުންގެ5ވަގުގެ ވާހަކަ ގިނަ ގިނައިން ކިޔަން ރަނގަޅު ދުވަސްކޮޅެއްމިއީ. ގައުމަކަށް ޚިޔާނާތްތެރިވެވޭނީ މިވަރަށް. ﷲ ގެ ރަހުމަތުން، ނިކަން ރީތިކޮށް ބަރަހަނާ ކުރައްވާނެ. ﷲ އީ އެންމެ މޮޅަށް ދެނެވޮޑިގެންވާ ހަކީމުވަންތަ އިލާހު\nއޮކްޓޯބަރ 17, 2018 13:16\nވަގުންތައް ލާރިގަނޑުރައްކާކޮށްލާފަ އެނބުރި ރާއްޖެ އައީ.\nއޮކްޓޯބަރ 17, 2018 13:23\nވައްކަމުން ސަލާމަތް ވާނެކަމުގެ ކަށަވަރުކަން ލިބުނީތާ! އެކަމަށް ޚަރަދު ކުރި ބަޔަކާއި ޚަރަދު ކުރި ވަރެއް އޮންނާނެކަން ގައިމުތާ!


Minister ehge dharifulhuge kaaru huttuvumun vazeefaa dhookohlan jehihje\nމިނިސްޓަރުގެ ދަރިފުޅުގެ ކާރު ހުއްޓުވުމުން ވަޒީފާ ދޫކޮށްލަން ޖެހިއްޖެ\nމައްސަލަ ޖެހުނު ސީންގައި ފުލުސް މީހާ އާއި މިނިސްޓަރުގެ ދަރިފުޅު\nސުނީތާ ޔާދަވްއަކީ އިންޑިޔާގެ ގުޖްރާތު ސްޓޭޓުގެ ސޫރަތުގައި ޕޮލިސް ކޮންސްޓަބަލްއެއްގެ ވަޒީފާ އަދާކުރާ ޒުވާން އަންހެނެކެވެ. ލޮކްޑައުންގައި ކާފިއު ހިންގާފައި އޮތް ސަރަހައްދެއްގައި އެއް ރެއަކު ސުނީތާ ޑިއުޓީގައި ހުއްޓާ އެ ސަރަހައްދުގެ މިނިސްޓަރެއްގެ ދަރިއެއްގެ ރައްޓެއްސަކު ލޮކްޑައުން އާ ޚިލަފަށް ކާރުގައި ދުއްވާފައި ދަނިކޮށް ފެނިގެން އޭނާ އެ ކާރު މަޑުކުރުވި އެވެ. އެހިސާބުން އެ ކާރުގައި އިން ޒުވާނާ އާއި ޕޮލިސް ކޮންސްޓަބަލް އާ ދެމެދު އަރާރުން ފަށައި އެ މީހާ ކޮންސްޓަބަލް އަށް ބިރުދައްކަން ފެށި އެވެ.\nނަމަވެސް މި ބިރުދެއްކުމުގެ ވާހަކަތަކަށް ބެލުމެއް ނެތި ސުނީތާ އޭނާގެ ޑިއުޓީ ފުރިހަމައަށް އަދާކުރި އެވެ. އަދި މާސްކް ނޭޅުމާއި ލޮކްޑައުންގެ ގަވައިދުތަކާ ޚިލާފުވެގެން މި މީހާ ދޫނުކޮށް ހިފެހެއްޓި އެވެ. އެހިސާބުން އެ މީހާ ގުޅީމަ އޭނާ ސަލާމަތް ކުރަން މިނިސްޓަރުގެ ދަރި އެތަނަށް ކާރެއްގައި އާދެ އެވެ.\nމީގެ ދެ ދުވަސް ކުރިން ސޯޝަލް މީޑިއާގައި ވައިރަލް ވެފައިވާ ވީޑިއޯއަކުން ސުނީތާ އާއި މިނިސްޓަރުގެ ދަރި އާ ދެމެދު ދެކެވޭ ވާހަކަތައް ވަރަށް ރަނގަޅަށް ހާމަވެފައި ވެއެވެ.\nއެތަނަށް އެ ވަގުތު އައީ އެ ސަރަހައްދުގެ ހެލްތު މިނިސްޓަރު އޮފް ސްޓޭޓު ކިޝޯރު ކަނާނީގެ ދަރިފުޅު ޕްރަކާޝް އެވެ. އޭނާވެސް ލޮކްޑައުން ކާފިއު އާ ޚިލާފުވެފައިވާ ކަމަށާއި މާސްކް ވެސް ނާޅާ ހުރިކަން މި ވީޑީއޯ އިން ހާމަވެ އެވެ.\nދަ އިންޑިއަން އެކްސްޕްރެސްގައިވާ މިޚަބަރުގައިވާ ގޮތުން ސުނީތާ ވަނީ ގަވާއިދާޚިލާފުވި ކާރު ހިފަހައްޓައި އޭގެ ތަޅުދަނޑި އަތުލާފަ އެވެ.\nމި ވީޑިއޯގައި ވާހަކަ ދައްކާ މީހާ ބުނަނީ އޭނާއަކީ މިނިސްޓަރުގެ ދަރިއެއް ކަމަށެވެ. ކާފިއު ގަޑީގައި މަގުމައްޗަށް ނުކުތީ ކީއްވެތޯ ދެން ފުލުސް މީހާ ސުވާލު ކުރެ އެވެ. ޖަވާބުގައި އެ މީހާ ބުނަނީ އެކުވެރިޔާ އަށް އެހީތެރިވާން އައީ ކަމަށެވެ. މި ވީޑީއޯގައި ކޮންސްޓަބަލް ވަނީ މިނިސްޓަރުގެ ދަރީގެ ކާރުގައި އިން "އެމްއެލްއޭ ގުޖްރާތު" ޖަހާފައިވާ ބެނާ އެއްވެސް އެމީހުން ލައްވާ ނަންގުވާފަ އެވެ.\nއެހިސާބުން ޒުވާބު ހޫނުވެ އޭނާއަކީ މިނިސްޓަރެއްގެ ދަރިއެއް ކަމަށާއި އޭނާ ބޭނުންނަމަ 365 ދުވަސް ވަންދެން ކޮންސްޓަބަލް އެތަނުގައި ބެހެއްޓިދާނެ ކަމަށް ބުނެ ބިރުދައްކާ މަންޒަރު ވެސް ވީޑީއޯގައި ފެނެ އެވެ.\nސުނީތާ ވަރަށް ބާރަށް ތިމަންނައަކީ އެއްވެސް މީހެއްގެ އަޅެއް ނޫންކަމަށާއި އަދި ކަލޭގެ ބައްޕަ ބުނާހާ ގޮތެއް ވެސް ހަދަން ނުޖެހޭނެކަމަށާއި 365 ވަންދެން އޭނާ އެތަނުގައި ނުބެހެއްޓޭނެ ކަމަށް ބުނެ ޖަވާބު ދެއެވެ.\nކޮންސްޓަބަލް ފަހުން އޭނާގެ މައްޗަށް ހުރި ޕޮލިސް އިނިސްޕެކްޓަރަކަށް ގުޅައިގެން މި ވާހަކަ ކިޔައިދިނުމުން އޭނާވެސް އެހީތެރިކަމެއް ފޯރުކޮށެއް ނުދިނެވެ. އޭނާ އެންގީ ކޮންސްޓަބަލް އެތަނުން ދުރަށް ދިއުމަށެވެ.\nމި ވީޑިއޯ ވައިރަލް ވުމުން ގިނަ ބަޔަކު ސުނީތާގެ ހިތްވަރަށް ތައުރީފުކޮށް ގިނަ ކޮމެންޓުތަކެއް ކޮށްފައި ވެއެވެ. ނަމަވެސް މިނިސްޓަރެއްގެ ދަރިއަކާ ހިނގި މި ކުރިމަތިލުމުގެ ސަބަބުން ސުނީތާއަށް ދިމާވި ތަފާތު މައްސަލަތަކުގެ ސަބަބުން އޭނާ މިހާރު ވަނީ އިސްތިއުފާ ދީފަ އެވެ.\nނަމަވެސް މިނިސްޓަރު ކުމާރީ ކަނާނީ އަހުމަދުއާބާދު މިރާ ނޫހަށް ދިން އިންޓަވިއު އެއްގައި ބުނެފައިވަނީ ސުނީތާ އޭނާގެ ދަރިފުޅާ ދިމާލަށް ހަޑި ހުތުރު ބަހުން ވާހަކަ ދެއްކި ކަމަށާއި ވީޑިއޯ ވަނީ ވަރަށް ބޮޑަށް އެޑިޓްކޮށް އެބައި އުނިކޮށްފައި ކަމަށެވެ.\nކޮންމެއަކަސް މިހާރު މި މައްސަލައިގައި ހިމެނޭ މިނިސްޓަރުގެ ދަރިއާއި އޭނާގެ ދެ އެކުވެރިން ހައްޔަރުކޮށްފައިވާ ކަމަށް ވެސް ޚަބަރުތައް ބުނެ އެވެ.


BREAKING: JSC in Riza vaki kuran majileehun faas koffi | Mihaaru\nގުރައިދޫ ދާއިރާގެ މެމްބަރު އިބްރާހިމް ރިޒާ. ޖޭއެސްސީގެ މެމްބަރު ކަމުން ރިޒާ ވަކި ކުރަން މަޖިލީހުން ވަނީ ފާސްކޮށްފައި.---ފޮޓޯ: ނިޝާން އަލީ/މިހާރު\n12 ނޮވެމްބަރ 2018 - 13:36 12 comments\nޖޭއެސްސީގައި ރައްޔިތުންގެ މަޖިލިސް ތަމްސީލް ކުރައްވާ، ގުރައިދޫ ދާއިރާގެ މެމްބަރު ރިޒާ މަގާމުން ވަކި ކުރަން މަޖިލީހަށް ހުށަހެޅުއްވީ ވައިކަރަދޫ ދާއިރާގެ އެމްޑީޕީގެ މެމްބަރު މުހައްމަދު ނާޒިމެވެ. ޖޭއެސްސީގެ މެމްބަރު ކަމުން ރިޒާ ވަކި ކުރަން ވޯޓުގައި ބައިވެރިވެވަޑައިގެންނެވި 67 މެމްބަރުންގެ ތެރެއިން 42 މެމްބަރުން ވޯޓު ދެއްވި އެވެ. ރިޒާ މަގާމުން ވަކި ކުރަން ނުފެންނަ ކަމަށް 24 މެމްބަރުން ވޯޓު ދެއްވި އެވެ. އަދި ވަކި ގޮތަކަށް ވޯޓު ނުދެއްވާ އެއް މެމްބަރަކު އިންނެވި އެވެ.\nގާނޫނުއަސާސީގައިވާ ގޮތުން، ޖޭއެސްސީއަށް އައްޔަން ކުރެވޭ މީހުން އެ މަގާމުން ވަކި ކުރާނީ އެ މީހަކު ކޮމިޝަނަށް އައްޔަން ކުރި ފަރާތަކުންނެވެ. މަޖިލީހުގެ ގަވައިދުގައިވާ ގޮތުން މިނިވަން މުސްތަގިއްލު މެމްބަރުންނާއި މިނިވަން މުސްތަގިއްލު މަގާމުތަކުގައި ތިބޭ މީހުން މަގާމުން ވަކިވެއްޖެ ކަމަށް ބަލާނީ އެ މީހެއްގެ އިތުބާރު ނެތް ކަމަށް ހާޒިރުވެ، ވޯޓުގައި ބައިވެރިވި މެމްބަރުންގެ އަޣުލަބިއްޔަތުން ފާސްވުމުންނެވެ.\nIdhikolhu ge nuruhun Riza ah, PPM memberun eynaa ge dhifaau gai\nމަޖިލީހަށް މިއަދު ހުށަހެޅި މައްސަލަ އަށް ބަހުސް ކުރެއްވި އިދިކޮޅު މެމްބަރުން ރިޒާ އަށް ފާޑު ވިދާޅުވި އިރު، ޕީޕީއެމްގެ މެމްބަރުން ވާހަކަ ދެއްކެވީ އޭނާގެ ދިފާއުގަ އެވެ.\nއިދިކޮޅު ބައެއް މެމްބަރުން ވިދާޅުވި ގޮތުގައި ޖޭއެސްސީ އަކީ ޝަރުއީ ނިޒާމުގެ މައި ތަނބު ކަމަށްވާ އިރު، ރައީސް އަބްދުﷲ ޔާމީންގެ އަނިޔާވެރިކަން ހިންގުމުގައި ބައިވެރިވެވަޑައިގެންނެވި އެއް މެމްބަރަކީ ރިޒާ އެވެ. އެގޮތުން ޝަރުއީ ނިޒާމުގެ ތެރެއަށް "އަތް ބާނައިގެން" ހުރިހާ ކަމެއް ކުރިއަށް ދިޔައީ ރިޒާގެ އެއްބާރުލުމާ އެކު ކަމަށާއި އެކަމާ ފިޔަވަޅު އަޅަން ޖެހޭނެ ކަމަށް މެމްބަރުން ވިދާޅުވި އެވެ.\nނަމަވެސް، ވެރިކަން ކުރާ ޕާޓީ ޕީޕީއެމްގެ މެމްބަރުން ވިދާޅުވީ ރިޒާ އަކީ މިހާރު ތިއްބެވި މަޖިލީހުގެ މެމްބަރުންގެ ތެރެއިން ޖޭއެސްސީގައި މަސައްކަތް ކުރައްވަން ވަރަށް އެކަށީގެންވާ، އިހްލާސްތެރި، ކުޅަދާނަ، ތެދުވެރި، އަމާނާތްތެރި ބޭފުޅެއް ކަމަށެވެ. ރިޒާ ވަކިކުރަން މަޖިލީހަށް ހުށަހެޅީ ސިޔާސީ ކުލަ ޖެހިގެން ކަމަށް ވިދާޅުވި އެވެ.\nޖޭއެސްސީގައި މަޖިލިސް ތަމްސީލް ކުރައްވާ ރިޒާ އެ މަގާމުން ވަކިކުރުމަށް މަޖިލީހަށް ހުށަހެޅި މައްސަލައިގައި ޖަވާބުދާރީވެވަޑައިގަތުމަށް ލިބިވަޑައިގެންނެވި ފުރުސަތުގައި ރިޒާ ވިދާޅުވީ، ޖޭއެސްސީން މަގާމުން ވަކިކުރަން އުޅެނީ އަދާކުރައްވަން ޖެހޭ ޒިންމާ އަދާނުކުރައްވައިގެން ނޫން ކަމަށެވެ. ޖޭއެސްސީގެ މެމްބަރަކަށް ހުންނަވައިގެން އަދާކުރެއްވީ އަމާނާތްތެރި މަސައްކަތެއް ކަމަށް އޭނާ ވިދާޅުވި އެވެ. ޖޭއެސްސީން ވަކިކުރަން ހުށަހެޅި ސަބަބުތަކާ މެދު ހިނި އަންނަ ކަމަށް ވެސް އޭނާ ވިދާޅުވި އެވެ.\nރިޒާ ވަނީ ޖޭއެސްސީގެ މެމްބަރެއްގެ ގޮތުގައި ހަތަރު އަހަރު ހޭދަކުރައްވައިފަ އެވެ.\nއިތުރު ލިޔުންތައް ޖުޑީޝަލް ސާވިސް ކޮމިޝަން މެމްބަރު އިބްރާހިމް ރިޒާ (ކ. ގުރައިދޫ) މަޖިލީހުގެ މެމްބަރުން ރައްޔިތުންގެ މަޖިލިސް އިދިކޮޅު ފަރާތްތައް އެމްޑީޕީ ޖުމްހޫރީ ޕާޓީ ޖުޑީޝަރީ


School thah bandhu kurumah Maldives Medical association in govaalaifi\nސްކޫލްތައް ބަންދުކުރަން މެޑިކަލް އެސޯސިއޭޝަނުން ގޮވާލައިފި\nއިސްކަންދަރު ސްކޫލްގައި އޮތް ހަަފްލާއެއްގެ ތެރެއިން - ފޮޓޯ : އަހްމަދު އަޔާދު | އަވަސް\nރާއްޖެއިންވެސް ފެނިފައިވާ ކޮރޯނާ ވައިރަސްއާ ގުޅިގެން، ސްކޫލްތަކާއި އާއްމު އެއްވުންތައް ނުބޭއްވުމަށް، މޯލްޑިވިއަން މެޑިކަލް އެސޯސިއޭޝަނުން ގޮވާލައިފި އެވެ.\nމޯލްޑިވިއަން މެޑިކަލް އެސޯސިއޭޝަނުން މިރޭ ކުރި ޓްވީޓެއްގައި ބުނެފައިވަނީ، ކޮރޯނާ ވައިރަސްގެ އައުޓްބްރޭކާ ގުޅިގެން ރައްކާތެރިކަމުގެ ފިޔަވަޅު އެޅުމުގެ ގޮތުން އާއްމު އެއްވުންތަކާއި ސްކޫލްތައް ނުބޭއްވުން ރަނގަޅު ކަމަށެވެ.\nސްކޫލްތަކުގެ މިޑް ޓާމް ޗުއްޓީ މިހަފްތާގައި ކުރިއަށްދާއިރު، އަންނަ ހަފްތާގައި ސްކޫލް ހުޅުވޭނެ އެވެ. އަންނަ ހަފްތާގައި ސްކޫލްތައް ނުހުޅުވުމަށް ރާއްޖޭގެ ބައެއް ޑޮކްޓަރުންވެސް ވަނީ އިރުޝާދުދެއްވާފަ އެވެ.\nކޮރޯނާ ވައިރަހާ ގުޅިގެން ސްކޫލްތައް ބަންދުކުރަންޖެހޭ ހާލަތެއް އަދި ނެތް ނަމަވެސް، އެކަން ކުރަން ޖެހިއްޖެނަމަ، ކުދިންނަށް ގޭގައި ތިބެގެން ކިޔަވައިދެވޭނެ ގޮތްތަކެއް ބަލަމުން އަންނަ ކަމަށް ސަރުކާރުން މިރޭ ބޭއްވި ނޫސް ކޮންފަރެންސްގައި ވަނީ ބުނެފަ އެވެ.\nކޮރޯނާ ވައިރަސް މިނިސްޓްރީ އޮފް އެޑިއުކޭޝަން


ނަފްރަތުން ވެވުނު ލޯބި 18 – Esfiya\nލޯބި 41 seconds ago\nބޭސް ސިޓީގައި ހުރި ބޭސް ނަގައިގެން މިޝަލް މެން ދިޔައީ ގެއަށެވެ. އަދި ހަސީނާ ފެންނަން ނެތުމުން މާޝާ ކޮޓަރިއަށް ވަނީ އަރާމު ކޮށާށެވެ. “މާޝް. ދެން ޔޫ ޝުޑް ރެސްޓް އިނގޭ. އިފްޔޫ ނީޑް އެނީތިން ޓެލްމީ” މާޝާ ގެ ބޮލުގައި އޯގާތެރިކަމާއިއެކު ފިރުމާލިއެވެ. ފިރިމީހާގެ ލޮއްބާއި އަޅާލުން ލިބެމުން އަންނާތީ މާޝާ އަބަދުވެސް ހެއްދެވި ކަލާންގެ ހަޒްރަތަށް ޝުކުރުވެރި ވެއެވެ. މާޝާ ނިދިކަން ޔަގީން ވުމުން މިޝަލް ދިޔައީ ހަސީނާ ހޯދާށެވެ. ކަން ދިމާކުރި ގޮތުން ބަދިގެ ތެރޭގައި ކޮންމެވެސް އެއްޗެއް ކެއްކުމުގައި ހަސީނާ އުޅުނެވެ. “މަންމާ. އަހަރެން ވާހަކަ އެއް ބުނަންވެފަ އެބައޮތް” އިސްޖަހާލައިގެން ހުރި މިޝަލް ފެނުމުން ހަސީނާ ވެސް އެއީ ކޮން ވާހަކައެއްތޯ އެހިއެވެ. “މާޝާ އިނީ ބަލިވެ.” މިޝަލް ގެ ޖުމްލަ އާއި އެކު ހަސީނާ އަށް ހީވީ އީދެއް އައިސްގެން އުޅޭހެންނެވެ. “އެކަމް..” ހަސީނާގެ މޫނުމަތީގައި ވީ ހިނިތުންވުން ފިލައިގެން ދިޔައީ މިޝަލް ބުނި ލަފްޒުންނެވެ. “އެކަމް ކީއްވީ ދަރިފުޅާ؟” ހަސީނާ ހާސްވާ ގޮތް ވިއެވެ. “ޑޮކްޓަރ ބުނީ މާޝާ ވަރަށް ރެސްޓު ކުރަންޖެހޭނެއޯ އެހެންނޫނިން ދަރިފުޅު ދަރިފުޅަށް ގެއްލުން ވުމުގެ ފުރުސަތު ބޮޑޭ” މިޝަލްގެ ގެނެސް ގޮނޑިއެއްގައި ބައިންދާ ހަސީނާ މިޝަލް އަށް ވިސްނަދެވޭތީ މަސައްކަތް ކުރިއެވެ.\nއަޒާން ޑިއުޓީ ނިންމާލާފައި ގެއަށް ދިއުމުގެ ބަދަލުގައި ރަސްފަންނަށް ނުކުމެލީ ހިތްފަސޭހަ ވައި ޖެހެމުން ދާތީއެވެ. ވަކި ހިސާބަކަށް ދިޔަތަނާ ސައިކަލު މަތީގައި އިން މިޝަލް އަޒާންގެ ލޮލުގައި އަޅައިގަތެވެ. “ޕޮއް” އަޒާން ހީކުރި ގޮތާ ޚިލާފަށް މިޝަލް އިނީ ގުޑާވެސް ނުލައެވެ. “އޭ ކަލެއަށް ކީއްވެފަ” މިޝަލްގެ ކޮނޑުގައި އަތުން ޖަހާލުމުން މިޝަލް ދިޔައީ ސިއްސައިގެންނެވެ. “ކަމެއް ނުވޭ.” މިޝަލްގެ ޖަވާބު ވަރަށް ކުރެވެ. “ކަލޭ ކަމެއް ނުވާ ނަމަށް ތިހެނެއް ނީންނާނެ.” އަޒާން ހުރީ ދޫކުރާ ގޮތަކަށް ނޫނެވެ. މިޝަލް ސައިކަލަށް އަރާށޭ ބުނުމުން އަޒާން ސައިކަލު ފަހަތަށް އެރިއެވެ. މިޝަލް ސައިކަލު ދުއްވަމުން ދިޔައީ މީހުން ހަލަބޮލިވެ އުޅެމުން ދިޔަ މަގު ތަނުންނެވެ. އަދި ވެގެން އުޅޭ ގޮތް އަޒާން އަށް ކިޔައި ދިނެވެ.\nފާރިޝް ގެއަށް ވަދެ ފައިހާއަށް ގުޅާލިއެވެ. “ފައި” ލައިގެން ހުރި ޓީޝާޓު ބާލާ އެނދުމަތީގައި ހަމަޖެހިލިއެވެ. “ލައްބަ” ފައިހާ ވެސް ކޮޓަރިއަށް ވަދެ ދޮރު ލެއްޕިއެވެ އަދި ސޯފާގައި އިށީނދެ ފާރިޝްއަށް ވަގުތު ހުސްކުރި އެވެ. “ދުބާއީން އަހަރެންނަށް ވަޒީފާ ލިބިއްޖެ. ކުރިންވެސް ބުނީމޭނުން އެކޮޅަށް ވަޒިފާއަށް ލައިގެން އުޅޭ ވާހަކަ.3އިޔާސް ކޮންޓްރެކްޓެއް ވީމަ ގޮއްސަ އަހަރެންނަކަށް އަވަހަކަށް ނުވެސް އާދެވޭނެ. ޔޫ ނޯ އައި ވޯންޓް ބީ އަ ޕައިލެޓް” ފައިހާ ކޮޓަރީގެ ކުޑަ ދޮރު ހުޅުވާ ދުރު ބަލާލިއެވެ. “މާލެ އަންނަންވީ ނުން. އަހަރެން ބޭނުން ދިއުމުގެ ކުރިން ދިމާ ވެލަން. ވަރަށް މިސްވާނެ ކޮކީ ދިޔައީމަ.” ފައިހާ ދުރު ބަލަހައްޓައިގެން ހުރެ ވާހަކަ ދައްކަމުން ދިޔައެވެ. ” މާދަމާ ތިކޮޅަށް ދާން ޓިކެޓް ނަގާފަ ވާނެ. މިޝަލް ގާތު ބުނިން ރޫމް އެއް ހޯދަން. އޭނަ ބުނީ އެގޭގަ އޯ އަހަރެން ހުންނާނީ. އެހެންވެ އަވަހަށް ޓިކެޓް ނެގީ” ފަހުން ގުޅާނަން ކަމަށް ބުނެ ފާރިޝް ފޯނު ބޭއްވީ ފެންވަރާ ތާޒާ ވެލުމަށެވެ.\n“އަހަރެން މާޝް އާ ވާހަކަ ދައްކާލަންތަ؟” ސައިކަލުން ފައިބާފައި އަޒާން މިޝަލް އާއި ސުވާލު ކުރިއެވެ. ” އަހަރެން ބުނި އެއްޗެއް އަޑު ނާހާ ކައެ ބުނާ އެއްޗެއް އަހާނެތަ.” މިޝަލް އަޒާން އަށް މަލާމާތް ކޮއްލިއެވެ. “އައިވިލް ޓްރައި ބްރޯ” އެއްލޯ ކަފިކޮށްލައިފައި އަޒާން ދުވެފައި ވަނި މާޝާ މެންގެ ގެއަށެވެ. މިޝަލް ސައިކަލު ވައްދާ ތަޅުދަނޑި ހިފައިގެން އެތެރެއަށް ވަންއިރު އަޒާން މާޝާގެ ކައިރިއަށް ވާހަކަ ދައްކަން ވަނުމުން މިޝަލް މަޑު ކޮށްލީ ބޭރުގައެވެ. “މާޝް. ހާދަ ދެރަވެފަ” ނޫނެކޭ ބުނާ ފަދައިން މާޝާ ދެފަރާތަށް ބޯ ހުރުވާލިއެވެ. “ބަލީތަ؟” އަޒާން ދެންވެސް ކޮށްލީ ސުވާލެކެވެ. މިފަހަރު މާޝާގެ ލޮލުން ކަރުނަ ހިލުނެވެ. “އަހަރެން ބަނޑުބޮޑު. އެކަމް ބޭބީ ޑޭންޖާއެއްގެ ތެރެއަށް ދާނެ އަހަރެން ޓެރެވެލް ކުރިއަސް. މިޝަލް އަކީ ކޮންމެ6މަންތް އަކު ޑޮކްޓަރަށް ދައްކަން ޖެހޭ މީހެއް. ފިރިމީހާ ދައްކަން ދާއިރު އަހަރެންވެސް ދާން ބޭނުން.” މާޝާގެ ލޮލުން ކަރުނަތަށް އޭގެ މަގާމު ދޫކޮށް މާޝާގެ ކޮލުގައި ބޮސްދެމުން ދިޔައެވެ. އަޒާން އިނީ ހަދާނެ ގޮތް ހުސްވެފައެވެ. އެންމެ ލޯބިވި އަންހެންކުއްޖާ އެހާލުގައި ވަނިކޮށް ބަލަން ކެއްވާނީ ކާކާަށް ހެއްޔެވެ. އަޒާންގެ މޭމަތީގައި މޫނު ފޮރުވާލައިގެން މާޝާ ރޮމުން ދިޔައިރު އަޒާންގެ ހިތަށް އަސަރު ކޮށްފިއެވެ.\n“މާޝް ލުކް އެޓް މީ. ޔޫ ޑޯންޓް ނީޑް ޓު ގޯ ވިތް ހިމް އައިވިލް ގޯ ވިތް ހިމް. ޔޫ ޖަސްޓް ރެސްޓް ދިސް9މަަންތަސް” ކަރުނަތަށް ފޮހެލާފައި އަޒާން މާޝާ އަށް ވިސްނަދިނެވެ. އަޒާންގެ ނިންމުމަށް މާޝާ ޝުކުރު އަދާކޮށްދިނެވެ. މާޝާ ވެސް ދުވަސްކޮޅެއްގެ ތެރޭގައި ހަމައަކަށް އެޅުނެވެ. ނަމަވެސް މާޝާ އެއްވެސް ކަމެއް ކުރިއަކަ ހަސީނާ ނުދެއެވެ. މާޝާ ބަލިވެ އިންކަން އެނގުނު ފަހުން މިޝަލް ވެސް މާޝާ އަށް ވަގުތު ދޭ ވަރު އިތުރު ވިއެވެ. އަޒާން ވެސް މޭވާއާއި ތަރުކާރީ ހިފައިގެން މާޝާ އާއި ބައްދަލު ކުރަން އަންނަ އަދަދު ދިޔައީ ގިނަވަމުންނެވެ. ދެމީހުންގެ މެދުގައި އުފެދިފައިވާ ނަފްރަތުގެ ހުޅުކޮޅު ވަނީ ކުޑަވެފައެވެ.\n= Amyra =\nލޯބިވާ މަންމާ މަގޭ.. 6\nއެހެނިހެން ލޯބި February 5, 2021\nހިތް މިއެދޭ ސޫރައޭ ތީމަގޭ (ތިންވަނަ ބައި)


Mee Alia Bhatt ge reethikamuge sirruthah, mikankan konmehen ves kuranvaane! – Iru\nބޮލީވުޑްގެ ޒުވާން ރީތި ބަތަލާ އާލިއާ ބަޓް، އޭނާގެ ރީތިކަމުގެ ސިއްރުތައް ހިއްސާކޮށްފިއެވެ.\nއާލިއާއާ ހަވާލާދީ ‘ޓައިމްސް އޮފް އިންޑިއާ’ އިން ވަނީ އެކަންތައްތައް ކިޔުންތެރިންނާ ހަމައަށް ގެނެސްދީފައެވެ. އޮމާން، އުޖާލާ ހަންގަނޑު ދެމެހެއްޓުމަށް އާލިއާ ކުރާ ކަންތައްތަކަކީ ނިކަން ފަސޭހައިން ކޮންމެ މީހަކަށް ވެސް ކުރެވޭނެ ކަންތައްތަތަކެވެ. ތިރީގައި މި ހިއްސާކޮށްލަނީ އެ “ޓިޕްސް” ތަކެވެ.\nމޫނު އެކްސްފޮލިއޭޓް ކުރުމަށް އާލިއާ ބޭނުންކުރަނީ ‘Fuller’s Earth’ ގެ ޕްރޮޑަކްޓުތަކެވެ.\n2. ގޭގައި ވަގުތު ލިބިއްޖިއްޔާ އާލިއާ މޫނުގައި އުނގުޅަނީ ޤުދުރަތީ އެއްޗެހި ބޭނުންކޮށްގެން ހަދާ ފޭސް މާސްކެކެވެ. އެ މާސްކު ހެދުމަށް އާލިއާ ބޭނުންކުރަނީ މާމުޔާއި ފަޅޯ ނުވަތަ އޮރެންޖު ޕައުޑާ ކަމަށް ވަނީ ބުނެފައެވެ. އޭތި އުނގުޅައިގެން 15 މިނިޓު ހުންނަކަމަށް އޭނާ ބުނެއެވެ.\n3. ކޮންމެހެނެއް ހަދާފައި ވެސް ވަގުތު ހޯދައިގެން މޮއިސްޗަރައިޒާއެއް މޫނުގައި އުނގުޅާ ކަމަށް އާލިއާ ބުނެއެވެ. އެއީ ހަންގަނޑު ހިކި، އުޖާލާކަން ގެއްލުމުން ސަލާމަތް ކުރުމުގެ ގޮތުންނެވެ.\n4. އާލިއާއަކީ މާ ގޮތްބޮޑުކޮށް މޭކަޕް ކުރާ ތަރިއެއް ނޫނެވެ. ގިނަ ހަފްލާތަކުގައި އޭނާ ފެންނަނީ ވަރަށް “ނެޗުރަލް ލުކް” އެއްގައެވެ. ހަމައެހެންމެ، އާންމުކޮށް ބޭރަށް ނުކުމެ އުޅޭއިރު އެއްވެސް ވަރަކަށް މޭކަޕް ނުކުރާ ކަމަށް ބުނެއެވެ.\n5. ލޯކައިރި ފުފުމަކީ ވަރުބަލި ވެފައިވާ ކަމުގެ ހެއްކެކެވެ. އެކަމުން ސަލާމަތްވުމަށް އާލިއާ ލޯކައިރީގައި އުނގުޅަނީ އައިސް ކިއުބެވެ.\n6. މޫނުގެ ހަންގަނޑާ ބެހޭގޮތުން އާލިއާ ދޭން އޮތް އެންމެ ރަނގަޅު ނަސޭހަތަކީ، ރޭގަނޑު ނިދަން ދަމުން މޫނުގައި އެއްވެސް ކަހަލަ އެއްޗެއް ނޫނގުޅުމެވެ. ބައެއް މީހުން “ނައިޓް ކްރީމް” އުނގުޅިޔަސް އާލިއާ އެކަމާ މުޅިން ދެކޮޅެވެ. ސަބަބެއް ކަމަށް އޭނާ ބުނަނީ، ކޮންމެވެސް އެއް ވަގުތަކު މޫނުގެ ހަންގަނޑު “ނޭވާލުމަށް” ފުރުސަތު ދޭންޖެހޭނެ ކަމަށެވެ.


Sihhee Eheetherin kuri ''Jihad'' ge hadhiya: Covid vaccine!\nފޮޓޯ: ހުޅުމާލެ ހޮސްޕިޓަލް\nސިއްހީ އެހީތެރިން ކުރި "ޖިހާދުގެ" ހަދިޔާ: ކޮވިޑް ވެކްސިން!\n21 ޖެނުއަރީ 2021 - 13:43:57\nދިވެހި ރާއްޖޭގައި ވެސް އެންމެ ފުރަތަމަ ވެކްސިން ދޭން ނިންމާފައިވަނީ ސިއްހީ ދާއިރާގެ ބޭފުންނާއި ފްރަންޓްލައިންގައި މަސައްކަތް ކުރާ ފަރާތްތަކަށެވެ.\nމިއީ ބައެއް މީހުންގެ ފާޑުކިއުން އަމާޒުވާ ކަމަކަށް ވުމަކީ ވެސް އެކަށީގެންވާ ކަމެކެވެ. މި ކަމަށް ފާޑުކީ ނަމަވެސް، ނުރުހުނު ނަމަވެސް، އެންމެ ދަތި ހާލަތުގައި ވެސް ވެކްސިނަކާ ނުލައި ފްރޮންޓްލައިންގައި މަސައްކަތްކުރި މީހުން އަދި ވަކިން ހާއްސަކޮށް ސިއްހީ ދާއިރާގައި މަސައްކަތް ކުރި ހިތްވަރު ގަދަ މަސައްކަތްތެރިންގެ ޖިހާދު މިއަދު ހަނދާން ނައްތާލެވޭކަށް ނެތެވެ.\nރާއްޖެގައި މިހެން ނިންމާފައިވާ ނިންމުމަކީ ދުނިޔޭ ބޮޑެތި އެހެން ގައުމުތަކުން ވެސް އަމަލު ކުރަމުންދާ ގޮތެކެވެ. އެއީ ރަނގަޅު ސަބަބެއް ވެސް އޭގެ ފަހަތުގައި އޮތީމަ އެވެ.\nސިއްހީ ދާއިރާގައި އިސްކޮށް މަސައްކަތް ކުރާ ފަރާތްތަކަކީ ކޮވިޑް 19 ގެ ވައިރަހާއި އެންމެ ގާތުން މަސައްކަތް ކުރާ ބޭފުޅުންނެވެ. ކޮވިޑް ޖެހިފައިވާ ބަލި މީހުން އެންމެ ގާތުން ބަލާ ފަރާތްތަކެވެ. އެހެން ކަމުން ސިއްހީ ދާއިރާގެ ބޭފުޅުންނަށް އެންމެ ފުރަތަަމަ ވެކްސިން ދެވިގެން ދިއުމަކީ ބޭ އިންސާފަކަށް ނުވާނެ އެވެ.\nމިހާރު ވެކްސިނަށް ރަޖިސްޓްރޭޝަން ހުޅުވާލައިފައިވާ އިރު އެ ފުރުސަތު އޮތީ ސިއްހީ ދާއިރާގެ ބޭފުޅުންނާ ފްރޮންޓްލައިންގައި މަސައްކަތް ކުރަމުންގެންދާ ބޭފުޅުންނަށެވެ.\nއަދި ވެކްސިން ދިނުމުގައި ސިއްހީ އެހީތެރިންނަށް ދިވެހި ސަރުކާރުން ވެސް އިސްކަން ދޭނެ ކަން ވަރަށް ބޮޑަށް ޔަގީންކުރެވެ އެވެ. އެކަން ވާނީ ނުހަނު ރަނގަޅު ނިންމުމަކަށެވެ.\nއެއީ އާއްމުންގެ މީހަކު ބަލިވެއްޖެ ނަމަ އަޅާލަން ހުރި މީހުން ދުޅަހެޔޮ ސިއްހަތެއްގައި ހުރުން އެއީ މުހިންމު ކަމަކަށް ވާތީ އެވެ. އެހެން ނޫނީ ބަލީގެ ފަރުވާދޭ މީހުން ބަލިވެއްޖެ ނަމަ ދެން މުޖްތަމައުގައި ފެތުރޭނީ ބޮޑު ބަލިމަޑުކަމެކެވެ. އެވެސް ހަލުވި ބާރުމިނެއްގަ އެވެ.\nރާއްޖޭގެ މުޅި އާބާދީއަށް ބޭނުންވާ މިންވަރަށް ވެކްސިން ގަތުމަށް ނިންމާފައިވާ އިރު ރާއްޖެއިން ގަންނަ ވެކްސިނަކީ މި ވަގުތު ތައްޔާރުކޮށްފައިވާ ވެކްސިންތަކުގެ ތެރެއިން އެންމެ އެކަށޭނެ އަދި ރައްކާކުރުމަށް އެންމެ ފަހި ވެކްސިން ކަމުގައި ދުނިޔޭގެ ގިނަ ގައުމުތަކުން ވެސް ފާހަގަކުރާ ކަމަށް ސަރުކާރުން ވަނީ ބުނެފަ އެވެ.\nކޮވިޑްއަށް ވެކްސިނެއް ހޯދައި، ބައެއް ބޮޑެތި ގައުމުތަކުގައި މިހާރު ވަނީ ވެކްސިން ދޭން ވެސް ފަށާފަ އެވެ. އަދި މި މަހު 15 ގައި އަވައްޓެރި އިންޑިއާގައި ވެކްސިން ދޭން ވަނީ ފަށާފަ އެވެ. އެ ޕްރޮގްރާމަކީ ވެކްސިން ދިނުމަށް ދުނިޔޭގައި ވެސް ހިންގަމުން އަންނަ އެންމެ ބޮޑު ޕްރޮގްރާމެވެ.\nއިންޑިއާއިން ވަނީ ރާއްޖެއަށް ހިލޭ އެހީގެ ދަށުން އިނގިރޭސިވިލާތުގެ އޮކްސްފޯޑު ޔުނިވާސިޓީ އާއި އެސްޓްރަޒެނެކާގެ ދިރާސާގެ މައްޗަށް ބިނާކޮށް އިންޑިއާގެ ސީރަމް އިންސްޓިޓިއުޓްގައި އުފައްދަމުން އަންނަ ކޮވިޝީލްޑްގެ އެއް ލައްކަ ޑޯޒް ހަދިޔާކޮށްފަ އެވެ.\nސިއްހީ ދާއިރާސިއްހަތުސިއްހީ މަރުކަޒުހިދުމަތްކޮވިޑް-19ވެކްސިން


SunOnline: Italy ah huhtumehnethi vaarey vehenee, fenboduvumaa eku maguthah koaruthakah\nއިޓަލީއަށް ހުއްޓުމެއްނެތި ވާރޭ ވެހެނީ، ފެންބޮޑުވުމާއެކު މަގުތައް ކޯރުތަކަށް\nމުޙައްމަދު ޝާނިފް 28 Oct 2021, 12:25\nއިޓަލީއަށް ކުރިވިއްސާރައާ ގުޅިގެން ފެންބޮޑުވެފައި ވަނިކޮށް\nއިޓަލީގެ ސިސިލީގައި އޮންނަ ކަޓާނިއާ ސިޓީއަށް ކުރި ވިއްސާރައިގެ ސަބަބުން އެސިޓީގެ މަގުތަކުގައި ފެންބޮޑުވެ، އެމަގުތަކުގައި ކޯރު ހެދިއްޖެއެވެ.\nކަޓަނިއާގެ ސަރުކާރުގެ އޮފިޝަލަކު ސީއެންއެންއަށް ވިދާޅުވީ މި ހާލަތަކީ ވަރަށް ނާޒުކު ހާލަތެއްކަމަށެވެ. އަދި އޭނާގެ އޮފީހުގައި ހުރެފައި ކުޑަދޮރުން ބޭރު ބަލާލި ނަމަވެސް ފެންނަން ހުންނަނީ މަގުތަކުގައި ފެންބޮޑުވެފައިވާ މަންޒަރު ކަމަށް އޭނާ ވިދާޅުވިއެވެ.\nސިސިލީއަށް އާދަޔާ ހިލާފަށް ބޯކޮށް ވާރޭ ވެހުމާ ގުޅިގެން މިދިޔަ ހޯމަ ދުވަހުން ފެށިގެން މިއަދާ ހަމަޔަށް އެ ރަށުގެ ބޮޑު ބަޔަކަށް އޮތީ ރެޑް އެލާޓް ނެރެފައިވެއެވެ. މި ވިއްސާރައިގެ އަސަރުތައް އެންމެ ބޮޑަށް ކޮށްފައިވަނީ ސިސިލީގެ އިރުމަތީ ފަޅީގެ އަވަށްތަކަށް ކަމަށް އިޓަލީގެ ސަރުކާރުން ބުންޏެވެ.\n"އިޓަލީގެ އިރުމަތީގެ ރަށްތަކަށް ވަރަށް ބާރުމިނުގައި ވައި ޖެހި ބޯކޮށް ވާރޭވެހުމުގެ ސަބަބުން ވަނީ ގެއްލުންތަކެއްވެ މަގުތަކުގައި ފެންބޮޑުވެ ވަރަށް ނާޒުކު ހާލަތެއްގައި،" އިޓަލީ ސަރުކާރުން ބުނެފައިވެއެވެ.\nމިކަމާ ގުޅިގެން ކަޓަނިއާގެ މުނިސިޕަލްޓީން ވަނީ ސްކޫލުތަކާއި ބަގީޗާތަކުގެ އިތުރުން ސަރުކާރުގެ އޮފީސްތައް ބަންދުކުރުމަށް އަންގައި، ބޭރަށް ނުކުމެ އުޅުން އެހާ ރަނގަޅު ނޫން ކަމަށް ބުނެފައެވެ.\nސިސިލީގެ ސަރުކާރުން ބުނި ގޮތުގައި މޫސުން ގޯސްވެ، އޭގެ ސަބަބުން ހިނގި ނުރައްކާތެރި ހާދިސާތަކުގައި އެ ސަރަހައްދުން ދެ މީހަކު މަރުވެ، އެކަކު ގެއްލިފައިވެއެވެ. އަދި އިޓަލީގެ ފަޔާ އެންޑް ރެސްކިއު ސާވިސަސްއިން ވަނީ އެ މީހާ ހޯދުމުގެ މަސައްކަތް ކުރަމުންދާ ކަމަށް ބުނެފައެވެ.\nއިޓަލީއަށް މިހާރު ކުރަމުންދާ ވިއްސާރައިގައި، އެހެން އަހަރުތަކުގެ އޮކްޓޯބަރު މަހާ އަޅާބަލާއިރު މާގިނައިން ވާރޭ ވެހެމުންދާ ކަމަށް އެގައުމުގެ މޫސުމާ ބެހޭ އިދާރާތަކުން ބުނެއެވެ. އަދި މާދަމާވެސް ބޯކޮށް ވާރޭ ވެހޭނެ ކަމަށް އެ އިދާރާތަކުން ވަނީ ލަފާކޮށްފައެވެ.\nފެންބޮޑުވުމާއެކު އިޓަލީގެ މަގުތައް ކޯރުތަކަށް\nއިޓަލީގެ ރެކޯޑަށް ނިމުން ގެނެސް ސްޕެއިން ފައިނަލަށް


ދިވެހިބަހުގެ އެކެޑަމީގެ ރައީސް ޑރ. އަޝްރަފް ޢަބްދުއްރަޙީމް ދިވެހިރާއްޖޭގައި ހުންނަ އިންޑިޔާގެ ސަފާރާގެ ފަސްޓު ސެކެޓްރީއާ ބައްދަލުކުރައްވައިފި – ދިވެހިބަހުގެ އެކެޑަމީ\nBy ދިވެހިބަހުގެ އެކެޑަމީއޮކްޓޫބަރު 4, 2021\nދިވެހިބަހުގެ އެކެޑަމީގެ ރައީސް ޑރ. އަޝްރަފް ޢަބްދުއްރަޙީމް، ދިވެހިރާއްޖޭގައި ހުންނަ އިންޑިޔާގެ ސަފާރާގެ ފަސްޓު ސެކެޓްރީ މިސްޓަރ ކަރަން ޔާދޭވްއާއި އިންޑިޔަން ކަލްޗަރަލް ސެންޓަރގެ ޑިރެކްޓަރު ޑރ. ސައްޔިދު ތަންވީރު ނަސްރީންއާ ބައްދަލުކުރައްވައިފިއެވެ.\nދިވެހިބަހުގެ އެކެޑަމީގައި ބޭއްވި މި ބައްދަލުވުމުގައި އަދަބިއްޔާތުގެ ދާއިރާ ކުރިއެރުވުމަށް ޓަކައި ދެފަރާތުން ކުރެވިދާނެ ކަންކަމާ މެދު މަޝްވަރާކުރެއްވިއެވެ. އަދި އިންޑިޔާގެ ސަހިއްތިޔަ އެކެޑަމީއާއި ޖަވާހިރުލާލު ނެހެރޫ ޔުނިވަރސިޓީއާއި އަލީގަޅު މުސްލިމު ޔުނިވަރސިޓީއާ އެކު ދިވެހިބަހުގެ އެކެޑަމީން ކުރެވިދާނެ މަސައްކަތްތަކާ މެދު މަޝްވަރާ ކުރައްވައި، މި ފަދަ މުއައްސަސާއެއްގައި ދިވެހިބަހުގެ ކޯސްތައް ހިންގުމަށް ފަހުމުނާމާއެއްގައި ސޮއިކުރުމަށް އިތުރު މަޝްވަރާ ކުރުމަށް ނިންމެވިއެވެ.\nމީގެ އިތުރުން އަދަބިއްޔާތާއި ފޯކްލޯއާއި ލިންގްއިސްޓިކްގެ ދާއިރާއިން ދިވެހިރާޖެއަށް ކޯސްތަކާއި ތަމްރީނުތަކުގެ ފުރުސަތު އިންޑިޔާގެ ސަފާރާގެ ފަރާތުން ހޯއްދަވައިދެއްވާނެކަމަށް ފަސްޓު ސެކެޓްރީ ކަރަން ޔާދޭވް ވިދާޅުވިއެވެ.\nޗައިނާގެ ޔުނިވަރސިޓީއެއްގައި ދިވެހިބަސް ކިޔަވައިދޭން ފަށައިފި\nއޮކްޓޫބަރު 4, 2021


Bodethi club thah champions league ge2vana burah\nޔޫރަޕްގެ އެންމެ ޝަރަފްވެރި މުބާރާތް ކަމުގައިވާ ޗެމްޕިއަންސް ލީގުގެ ދެވަނަ ބުރަށް ޔޫރަޕްގެ ބޮޑެތި ޓީމުތައް ދަތުރުކޮށްފި އެވެ.\nމިބާރާތުގައި ރޭ ކުޅެވުނު އެންމެ ވަރުގަދަ މެޗުގައި ރިއަލް މެޑްރިޑާއި ޕީއެސްޖީ ބައްދަލުކުރި މެޗު ނިމިގައިވަނީ 2-2 އިން އެއްވަރު ވެގެންނެވެ. މި މެޗުގައި ވަރުގަދަ ކުޅުމެއް ދެއްކި ރިއަލް އިން ފުރަތަމަ2ލަނޑު ޖެހީ އެޓީމުގެ ފުރާންސް ފޯވާޑް ކަރީމް ބެންޒީމާ އެވެ. މިދެގޯލާއެކު ޗެމްޕިއަންސް ލީގުގައި އޭނާ މިހާތަނަށް ވަނީ 64 ގޯލް ޖަހާ ލަނޑު ލިސްޓްގެ4ވަނައަށް އަރާފައެވެ. ރެއާލް އިން2ގޯލުގެ ލީޑެއްގައި އޮއްވާ ފަހު 10 މިނެޓްގައި ޕީއެސްޖީއަށް އެއްވަރު ކޮށްދިނީ ކިލިއަން އެމްބައްޕޭ އަދި ޕަބްލޯ ސަރާބިއާ އެވެ. މި ގުރޫޕުން ދެވަނަ ބުރު ކަށަވަރު ވެފައި ވަނީ މިދެޓީމަށެވެ.\nގުރޫޕް ބީ ގައި ބަޔާން މިއުނިކް ވަނީ ރެޑްސްޓަރ ބެލްގްރޭޑް ކޮޅަށް6ގޯލު ޖަހާފައެވެ. މި މޮޅާއެކު ގުރޫޕުގެ އެއްވަނަ ހޯދައި ބަޔާން ވަނީ ދެވަނަ ބުރަށް ގޮސްފައެވެ. ގުރޫޕުގެ2ވަނަ ޓީމުގެ ގޮތުގައި ދެވަނަ ބުރަށް ދިޔަ ޓޮޓެންހަމް ރޭ އޮލިމްޕިއާކޯސް އަތުން މޮޅުވީ 4-2 އިންނެވެ.\nގްރޫޕް ސީގައި މެންޗެސްޓަރ ސިޓީ ރޭ ޝަކްތަރު އާ 1-1 އިން އެއްވަރުވި ކަމަށް ވިޔަސް އެޓީމުވެސް ވަނީ ދެވަނަ ބުރު ކަށަވަރު ކޮށްފައެވެ. މި ގުރޫޕުގައި ބާކީ އޮތް3ޓީމަށްވެސް އަދި ދެވަނަ ބުރުގެ ފުރުސަތު ނުގެއްލެއެވެ.\nޕައުލޯ ޑިބާލާގެ ގޯލުން ޔުވެންޓަސް ރޭ އެތުލެޓިކޯ މެޑްރިޑު އަތުން މޮޅުވެ 1 ވަނަ ކަށަވަރުކޮށް، ދެވަނަ ބުރަށް ވަނީ ގޮސްފައެވެ. ދެވަނަ ބުރުގެ ޖާގަ އަކަށް އެތުލެޓިކޯއާ ދެން ވާދަކުރަނީ ޖާމަނީގެ ލެވަކޫސަން އެވެ.\nޗެމްޕިއަންސް ލީގުގައި މިރޭވެސް ވަރުގަދަ މެޗުތަކެއް ކުޅޭނެއެވެ. އެގޮތުން ބާސެލޯނާ އާ ޑޯޓްމުންޑް ބައްދަލުކުރާ މެޗާއި ލިވަޕޫލް އަދި ނާޕޮލީ ބައްދަލުކުރާ މެޗުތައް ފާހަގަ ކޮށްލެވެއެވެ.


China in Xinjinan gai genocide hingaa kamah ninmaifi - Hali News\nޗައިނާއިން ޝިންޖިއާންގައި ޖެނޮސައިޑް ހިންގާކަމަށް ނިންމައިފިއި\nކެނެޑާގެ ޕާލަމެންޓްގެ ސަބްކޮމިޓީއަކުން ތައްޔާރުކުރި ދިރާސާއެއްގައި ޗައިނާއިން ޝިންޖިއާންގައި ޖެނޮސައިޑް ހިންގާކަމަށް ނިންމައިފިއެވެ. ކެނެޑާގެ ޕާލަމެންޓުން މަސައްކަތް ކުރަމުން ދަނީ ޖަސްޓިން ޓުރޫޑޯގެ ސަރުކާރުން އިންސާނީ ހައްގުތަކުގެ މައްސަލާގައި ޗައިނާއާއި ޗައިނާ މަސްއޫލުވެރިންނާ ދެކޮޅަށް ދަތިކުރުމުގެ ފިޔަވަޅުތައް އަޅާށެވެ.\nބައެއް އެމްޕީން ބުނިގޮތުގައި އެމީހުން ބާއްވާފައިވާ އަޑުއެހުންތަކުގައި އަނިޔާ ލިބުނު މީހުން ކިޔައިދީފައިވާ ވާހަކަތަކުން ހީވަނި ފިލްމެއްގެ ސްކްރިޕްޓެއް ހެންނެވެ. އެކަމަކު އެކަންކަމަކީ ހަގީގަތުގައި އުއިގޫރު މުސްލިމުންނާ ދެކޮޅަށް ހިންގަމުން ގެންދާ ޖަރީމާތައް ކަމުގައި އެމްޕީން ގަބޫލު ކުރެއެވެ.\nއުއިގޫރު މުސްލިމުންނަށް ދިމާވެފައިވާ އިންސާނީ ހައްގުތަކުގެ ކާރިސާއާ ބެހޭ ގޮތުން އޮޓަވާއިން ރިޕޯޓް ނިންމާފައި ވަނީ މިދިޔަ މަސް ނިމުނު ތަނާއެވެ.\nކޮންސަރވެޓިވް އެމްޕީ ޑޭވިޑް ސުއީޓް ވިދާޅުވިގޮތުގައި ކެނެޑާއިން ލަފާ ކުރަނީ އެހެން ކޮމަންވެލްތު ގައުމުތަކުންވެސް މި ކަމުގައި ފިޔަވަޅު އަޅައި ޗައިނާ ކޮމިއުނިސްޓް ޕާޓީއާ ދެކޮޅަށް ދަތިކުރުމުގެ ފިޔަވަޅު އަޅާނެ ކަމަށެވެ.\nބޮޑު ވަޒީރު ޓުރޫޑޫގެ ތަރުޖަމާން ވިދާޅުވީ، އިތުރަށް ފިޔަވަޅުއެޅުމާ ބެހޭ ގޮތުން ސަރުކާރުން ވިސްނަމުންދާ ކަމަށެވެ. އަދި މި ރިޕޯޓްގެ ސަބަބުން އެހެން ގައުމުތަކަށްވެސް އަސަރުކުރާނެ ކަމަށް އޭނާ ވިދާޅުވިއެވެ.\nޝިންޖިއާންގައި ޗައިނާއިން ހިންގާ އަނިޔާތަކާ ގުޅޭ ރިޕޯޓްގައި ވަނީ ގިނަ އަދަދަކަށް މުސްލިމުން ކޭމްޕްތަކުގައި ބަންދުކޮށްފައި ގެންގުޅުމާއި، އެމީހުން ދަރިމައި ނުވާ ގޮތަށް ހެދުމާއި، އެމީހުންގެ ގުނަވަންތައް އެހެން މީހުންގެ ބޭނުމަށް ނެގުމާއި، ގަދަކަމުން އެމީހުން ލައްވައި މަސައްކަތް ކުރުވާ ކަމަށެވެ.\nއަދި ޖިސްމާނީ ގޮތުންނާއި ނަފްސާނީ ގޮތުންނާއި ޖިންސީގޮތުން އުއިގޫރު މުސްލިމުންނަށް ގޯނާ ކުރާ ކަމަށްވެސް ބުނެފައި ވެއެވެ. މިމީހުން އުއިގޫރު ބަހުން ވާހަކަ ދެއްކުން މަނާކޮށްފައިވާ ކަމަށްވެސް މި ރިޕޯޓްގައި ވެއެވެ.\nޝިންޖިއާންގެ ހަތަރު ހިސާބެއްގައި 2019ގައި ދަރިމައިވާ އުމުރުގެ 80 އިންސައްތަ މީހުން އުފުރާލައި، ގަދަކަމުން އެމީހުން ދަރިމައި ނުވާ ގޮތް ހެދިކަމަށްވެސް ބުނެފައި ވެއެވެ.\nޗައިނާގެ މި އަމަލުތަކާ ބެހޭ ގޮތުން އިންޓަރނޭޝަނަލް ކޮންސޯޓިއަމް އޮފް ޖަރނަލިސްޓުން ވެސް ސިއްރު ޗައިނާ ކޭބަލްތައް ބޭނުންކޮށްގެން މި އަނިޔާތައް ޑޮކިއުމެންޓްކޮށް ރިޕޯޓް ކޮށްފައި ވެއެވެ.\nޗައިނާއިން މި ވާހަކަތައް ފަށްފަށުން ދޮގު ކޮށްފައި ވެއެވެ.\nނަމަވެސް އެކި އެކި ޖަމާއަތްތަކާއި ޖަމުއިއްޔާ ތަކާއި އަމިއްލަ ފަރުދުންނާއި މީޑިއާއިން ވަނީ ސެޓެލައިޓް ފޮޓޯއާއި މަންޒަރާއެކު ޗައިނާގެ އަމަލުތައް ސާބިތު ކޮށްދީފައެވެ. އެގޮތުން މިސްކިތްތަކުގެ ގުއްބުތަކާއި މުންނާރުތައް ތަޅާލުމާއި މިސްކިތްތައް ރާވިއްކާ ނުވަތަ ސިގިރޭޓް ވިއްކާ ތަންތަނަށް ބަދަލު ކުރުން ހިމެނެއެވެ. އަދި އެއް ހާދިސާއެއްގައި މިސްކިތެއް ފާޚާނާއަކަށް ބަދަލުކޮށްފައިވާ ކަމަށްވެސް ފޮޓޯއާއި މަންޒަރުން ރިޕޯޓް ކޮށްފައި ވެއެވެ.\nޗައިނާއާ މެދު ވިޔަފާރިއާއި މަސްލަހަތުގެ ދެބަސްވުން އޮންނަ ގައުމުތަކުން މި މައްސަލަ ދަނީ ތާއަބަދު ރިޕޯޓް ކުރަމުންނެވެ. އެހެންނަމަވެސް މުސްލިމު ގައުމުތަކުން މާބޮޑު ސަމާލުކަމެއް ނުލިބޭކަމަށް ވަރލްޑް އުއިގޫރު މުސްލިމު ކައުންސިލުން ބުނެއެވެ.


ހުރިހާ އަތޮޅަކަށްވެސް ފަތުރުވެރިކަން ފުޅާ ކުރުމަކީ ސަރުކާރުގެ އަމާޒެއް - ރައީސް ހުރިހާ އަތޮޅަކަށްވެސް ފަތުރުވެރިކަން ފުޅާ ކުރުމަކީ ސަރުކާރުގެ އަމާޒެއް - ރައީސް\nހުރިހާ އަތޮޅަކަށްވެސް ފަތުރުވެރިކަން ފުޅާ ކުރުމަކީ ސަރުކާރުގެ އަމާޒެއް - ރައީސް\nތ. އަތޮޅު ކައުންސިލާއި ރައީސް ޞާލިޙު ބައްދަލުކުރައްވަނީ -- ފޮޓޯ / ރައީސް އޮފީސް\nރާއްޖޭގެ ހުރިހާ އަތޮޅަކަށް ފަތުރުވެރިކަން ފުޅާ ކުރުމަކީ ސަރުކާރުގެ އެންމެ ބޮޑު އެއް އަމާޒު ކަމަށް ރައީސުލްޖުމްހޫރިއްޔާ އިބްރާޙީމް މުޙައްމަދު ޞާލިޙު ވިދާޅުވެއްޖެއެވެ.\nރައީސުލްޖުމްހޫރިއްޔާ އެފަދައިން ވިދާޅުވީ ތ. އަތޮޅު ކައުންސިލާއި ބައްދަލުކުރައްވާ އެ އަތޮޅު ކައުންސިލް މެންބަރުން އެމަނިކުފާނަށް ހުށަހެޅުއްވި ކަމަކާއި ގުޅޭގޮތުންނެވެ. ތ. އަތޮޅު ކައުންސިލު މެންބަރުން ވަނީ އެ އަތޮޅުގައި ފަތުރުވެރިކަން ތަރައްޤީ ކުރުމަކީ ހުރިހާ ރައްޔިތުންގެވެސް ވަރަށް ބޮޑު އެދުމެއްކަން ފާހަގަ ކުރައްވާފައެވެ.\nއެކަމާ ގުޅޭގޮތުން ރައީސް ވިދާޅުވީ ރައްޔިތުންނަށް ދިމާވެފައިވާ އެކިއެކި ގޮންޖެހުންތައް ހައްލުކުރެވިދާނެ ގޮތްތަކަކީ ކޮބައިތޯ ބައްލަވައި، އެކަންކަން ހައްލު ކޮށްދެއްވުމުގެ މަސައްކަތް ސަރުކާރުން ކުރައްވަމުން ގެންދަވާ ކަމުގައި ވިދާޅުވިއެވެ. އަދި، ސަރުކާރުގެ ތަރައްޤީގެ ޕްލޭންގެ މައްޗަށް އަލިއަޅުއްވާލައްވަމުން، ރާއްޖޭގެ ހުރިހާ އަތޮޅަކަށް ފަތުރުވެރިކަން ފުޅާކުރުމަކީ ސަރުކާރުގެ އެންމެ ބޮޑު އެއް އަމާޒެއް ކަމަށެވެ.\nމި ބައްދަލުކުރެއްވުމުގައި، ތ. އަތޮޅުގެ ރައްޔިތުން އެންމެ ބޮޑަށް ބޭނުންވެފައިވާ ކަންކަމާއި، އެ އަތޮޅުގެ ރައްޔިތުންގެ އުއްމީދުތައް ހާސިލްކޮށްދިނުމަށް ކައުންސިލުން ރާއްވަވާފައިވާ ކަންކަމާ ބެހޭ މަޢުލޫމާތު، ވަނީ ރައީސުލްޖުމްހޫރިއްޔާއަށް ޙިއްޞާ ކުރައްވާފައެވެ. ތ. އަތޮޅު ކައުންސިލްގެ މެންބަރުން ވަނީ އިޤްތިޞާދީ ގޮތުންނާއި އުމްރާނީ ގޮތުން އަތޮޅަށް ތަރައްޤީ ގެނައުމުގައި ކައުންސިލުން ގެންގުޅޭ ވިސްނުން ރައީސުލްޖުމްހޫރިއްޔާއާ ޙިއްޞާ ކުރައްވާފައެވެ.


Falakee gothun maadhama akee mula roadha dhuvas | Mihaaru\nފަތިސް · 05:06\nމަހެއްގެ ފުރަތަމަ ދުވަސްކޮޅުގެ ހަނދެއް. މިއަހަރުގެ ރޯދަ މަހަށް ހަނދު ބެލުން މިރޭ އޮންނާނެ.\nފަލަކީ ގޮތުން މާދަމާ އަކީ މުލަރޯދަ ދުވަސް\n05 ޖޫން 2016 - 08:305comments\nހިނގަމުން މިދާ ޝައުބާން މަހުން މިއަދަކީ 29 ވަނަ ދުވަސް ކަމަށްވުމާ އެކު، މިއަދުގެ އިރު އޮއްސުމާ އެކު، ރޯދަ މަހަށް ހަނދު ބެލުމުގެ މަސައްކަތް ފެށޭނެ އެވެ. އިސްލާމީ ހުރިހާ ޤައުމެއްގައި ވެސް މިރޭ ހަނދު ބަލާނެ އެވެ. އަދި ހަނދު ފެނިއްޖެ ނަމަ މާދަމާ އަކީ މި އަހަރުގެ މުލަރޯދަ ދުވަސް ކަމުގައި އިއުލާންކުރާނެ އެވެ.\nހަނދު މަހަކީ ބިމުގެ ވަށައިގެން ހަނދު ދައުރުކުރަމުން ގޮސް ފުރިހަމަ ބުރެއް ފުރިހަމަ ކުރުމެވެ. ހިނގަމުން މިދާ ޝައުބާން މަސް ފުރިހަމަ ކުރުމަށްޓަކައި، ބިމުގެ ވަށައިގެން ހަނދު، ބުރެއް ފުރިހަމަކުރީ ރާއްޖޭ ގަޑިން މިއަދު ހެނދުނު 8:00ގަ އެވެ. އެހެންކަމުން ރާއްޖެ އަށް މިއަދުގެ އިރު އޮއްސޭއިރު، ހަނދުގެ އުމުރުން ހުންނާނީ 10 ގަޑިއިރާއި 15 މިނެޓް ހޭދަވެފަ އެވެ.\nމާނައަކީ މިއަދުގެ އިރު އެރުމަށް ފަހު، އަދި އިރު އޮއްސުމުގެ ކުރިން ޝައުބާން މަސް އެވަނީ ފުރިހަމަ ވެފަ އެވެ. އަދި އިރު އޮއްސޭއިރު، ހަނދު ނޯއްސި ފެންމަތީގައި ހުންނާނެތީ، އިރު އޮއްސުމާ އެކު އާ މަހެއްގެ ފުރަތަމަ ރޭ ފެށުނީ ކަން ޔަގީނެވެ. މިއަދުގެ އިރު އޮއްސޭއިރު ހަނދު ނޯއްސި ފެންމަތީގައި ހުންނާނެތީ، މިރޭ ހަނދު ފެނުމުގެ ފުރުސަތު ކޮންމެވެސް ވަރަކަށް އެބަ އޮތެވެ.\nކުރިން ދެންނެވި ފަދައިން މިއަދުގެ ހެނދުނު 8:00ގެ ފަހުން އާ ހަނދު ހުންނާނީ އުފަންވެފަ އެވެ. ރޯދަ މަސް ފެށުމަށްޓަކައި ފެނޭތޯ މި އުޅެނީ މި ދެންނެވި އާ ހަނދެވެ. އެހެންކަމުން ހަނދު ފެނޭތޯ ބަލަން ބޭނުން ހެއްޔެވެ؟ އެހެން ވިއްޔާ ހަނދު ބަލަން ދާނީ ކޮން ތަނަކަށް ހެއްޔެވެ؟ އާ މަހަކަށް ހަނދު އަރާތީ އިރުމަތީ ފަރާތަށް ހެއްޔެވެ؟\nނޫނެކެވެ. ހަނދު ބަލަން ނުކުންނާނީ ހުޅަނގު ފަރާތަށެވެ. ހަނދު، މި ބިމުގެ ވަށައިގެން ފުރިހަމަ ބުރެއް ފުރިހަމަކުރާ ދުވަސްވަރު އިރާއި ހަނދު ދަތުރުކުރަމުން ދާނީ ވަރަށް ކައިރި ކައިރިން އެކުއެކީގައި ކަހަލަ ގޮތަކަށެވެ. މި ދެންނެވީ، އިރާއި ހަނދު، އިރުމަތީ ފަރާތުން އަރާނީ އަދި ހުޅަނގު ފަރާތަށް އޮއްސޭނީ ވެސް ދާދި އެކު އެކީގަ އެވެ. އެހެންވީމާ، އާ މަހެއް ހުޅެވި ހަނދު ހޯދާށޭ ކިޔާފައި އިރުމަތީ ފަރާތަށް ދިޔަސް ފެންނާނެ ހަނދެއް ނުހުންނާނެ އެވެ.\nޓެލެސްކޯޕެއްގެ ޒަރީއާ އިން ހަނދު ބެލުމަށް މީހަކު މަސައްކަތް ކުރަނީ. މި އަހަރުގެ ރޯދަ މަހަށް ހަނދު ބެލުން އިސްލާމީ ހުރިހާ ގައުމެއްގައި ވެސް މިރޭ އޮންނާނެ،\nއިރު އޮއްސޭއިރު ހަނދު ނޯއްސި އުޑުމަތީގައި ހުންނާނެ ކަމަށް ފަލަކީ ހިސާބުން ދެއްކުމަކީ، ހަނދު ލޮލަށް ފެންނަން ޖެހޭ ސަބަބެއް ނޫނެވެ. އުޑުމަތީގައި ހަނދު ހުރި ކަމުގައި ވިޔަސް، ޖިއޮގްރަފިކަލް ހާލަތެއްގެ ސަބަބުން ނުވަތަ ފަލަކީ ހާލަތެއްގެ ސަބަބުން ނުވަތަ އެހެން ސަބަބަކާ ހުރެ ނަމަވެސް ހަނދު ނުފެނުން ވަރަށް ބޮޑަށް އެކަށީގެންވެ އެވެ.\nހަނދު ނުފެންނަން މެދުވެރިވާ ސަބަބުތަކުގެ ތެރޭގައި، އިރު ހިނގާ ދަނޑި އާއި ހަނދު ހިނގާ ދަނޑިއާ ކައިރިވުމުގެ ސަބަބުން ވެސް ހަމަލޮލަށް ހަނދު ނުފެނިދާނެ އެވެ. އެގޮތަށް މެދުވެރިވަނީ، ބިމުގައި ތިބެގެން ބަލާއިރު، އިރާއި ހަނދު އުޑުމަތީގައި އެތުރުފައި ހުންނަ ގޮތަކުން، އިރާއި ހަނދާ ދެމެދު ހުންނަ ދުރުމިން ކުޑަވެއްޖެ ނަމަ، ހަނދުގެ ކައިރިފަށަށް އެޅިފައި ހުންނަ ފަނޑު އަލި، އިރުގެ ވަރުގަދަ ދަޅަގަނޑުގެ ތެރެއިން އިންސާނުންގެ ހަމަ ލޮލަށް ފާހަގަ ނުކުރެވޭތީ އެވެ. އަދި ހަމަ އެފަދައިން އުޑުމަތީގައި ހަނދު ހުރި ކަމުގައި ވިޔަސް، ޖައްވު ނުސާފުވުމުން ނުވަތަ ވިއްސާރަވުމުން ނުވަތަ ވިލާ ބޯވުމުން ނުވަތަ ހުޅަނގު ފަރާތު އުދަރެހާ ދިމާލަށް ރަށެއްގެ މަލަމަތިން އަރާފައި ހުންނަ އަލިކަމެއްގެ ސަބަބުން ވެސް ހަނދު ފާޅުވުމަށް ހުރަސް އަޅައިފާނެ އެވެ.\nމާލެ އަށް މިއަދު ހަނދު އޮއްސޭނީ އިރު އޮއްސޭތާ 22 މިނެޓް ފަހުން ކަމަށްވާއިރު، އިރު ގޮސް ހުޅަނގު ފަރާތު އުދަރެހާ ނިވައިވާއިރު، ހަނދު ހުންނާނެ އުސްމިނަކީ ގާތްގަނޑަކަށް އެންމެ ފަސް ދަރަޖަ އެވެ. އަދި މާލެ އަށް ހަނދު ހުންނާނެ މިސްރާބަކީ 288 ދަރަޖަ އެވެ. އިރު ހުންނާނެ މިސްރާބަކީ 293 ދަރަޖަ އެވެ. މާނައަކީ އިރު އޮއްސޭއިރު ހަނދާއި އިރު ހުންނާނީ ވަރަށް ކައިރި ކައިރީގަ އެވެ. މި ދުވަސްވަރު އުޑުމަތީގައި އެތުރިފައި ހުންނަ ގޮތަށް ބަލާއިރު، އިރާއި ހަނދާ ދެމެދު ހުންނާނީ އެންމެ ފަސް ދަރަޖައިގެ ދުރުމިނެވެ. މާނައަކީ ހަނދު ހުންނާނީ އިރުގެ ދަޅަގަނޑުގެ ތެރޭގަ އެވެ. އެހެންކަމުން އިރު އޮއްސޭތާ 22،20 މިނެޓް ވަންދެން، ހަނދު ފެންމަތީގައި ހުރި ކަމުގައި ވިޔަސް، ހަމަލޮލަށް ހަނދު ފެނުމަކީ ވަރަށް ދުރު ކަމެކެވެ. ނުފެންނާއެކޭ ނޫނެވެ.\nއިތުބާރު ހުރި ފަލަކީ ހިސާބުތަކަށް ބަލާއިރު، ރާއްޖޭގެ އެންމެ އުތުރަށް މިއަދު ހަނދު އޮއްސޭނީ އިރު އޮއްސުމުގެ 21 މިނެޓް ފަހުންނެވެ. މާލެ އަށް ހަނދު އޮއްސޭނީ އިރު އޮއްސުމުގެ 22 މިނެޓް ފަހުންނެވެ. އަދި އެންމެ ދެކުނުން އައްޑު އަށް ހަނދު އޮއްސޭނީ އިރު އޮއްސުމުގެ 23 މިނެޓް ފަހުންނެވެ.\nއިސްލާމީ ބައެއް ގައުމުތަކަށް ބަލާއިރު، ދުނިޔޭގެ އެންމެ އިރުމަތީ ބިތުގައިވާ އިންޑޮނީޝިޔާގެ ޖަކާޓާ އަށް ހަނދު އޮއްސޭނީ އިރު އޮއްސުމުގެ 20 މިނެޓް ފަހުންނެވެ. އެންމެ ހުޅަނގު ބިތުގައިވާ މަޣްރިބުގެ ރަބާތަށް ހަނދު އޮއްސޭނީ އިރު އޮއްސުމުގެ 24 މިނެޓް ފަހުންނެވެ. މެދުއިރުމަތީގެ ގައުމުތަކަށް ބަލާއިރު، އަބޫދާބީ އަށާއި އުންމާން އަދި ގުދުސަށް ހަނދު އޮއްސޭނީ އިރު އޮއްސުމުގެ 18 މިނެޓް ފަހުންނެވެ. މައްކާ އަށް ހަނދު އޮއްސޭނީ އިރު އޮއްސުމުގެ 22 މިނެޓް ފަހުންނެވެ. މިސްރުގެ ވެރިރަށް ގާހިރާ އަށް ހަނދު އޮއްސޭނީ އިރު އޮއްސުމުގެ 20 މިނެޓް ފަހުންނެވެ.\nއެހެންކަމުން، މުޢުތަބަރު ފަލަކީ ހިސާބަށް ބަލާއިރު، މިއަދުގެ އިރު އޮއްސުމާއެކު ޝަޢުބާން މަސް ފުރިހަމަވެ، ރަމަޟާން މަސް ފެށިގެން ދާނެ އެވެ. ނަމަވެސް ޝަރުއީ ހަމަތަކަށް ބަލާއިރު، އަދުލުވެރި ހެކިވެރިއެއްގެ ހެކިބަހުން، ހަނދު ފެނުނު ކަމަށް ސާބިތުވެގެން ނޫނީ، ރޯދަ ހިފާކަށް ނުފެށޭނެ އެވެ.\nއިރު އޮއްސުމުގެ ކުރިން ހަނދު އުފަންވެފައިވާ ކަމާއި އިރު އޮއްސުމަށް ފަހުގައި، ކިތަންމެ ކުޑަ ވަގުތުކޮޅަކަށް ވިޔަސް ހަނދު ފެންމަތީގައި ހުންނާނެ ކަމަށް ފަލަކީ ހިސާބުން ކަށަވަރުވެފައި، އެ ދުވަހުގެ އިރު އޮއްސުމަށް ފަހުގައި ހަނދު ފެނިއްޖެ ނަމަ، ފަލަކީ ގޮތުންނާއި ޝަރުޢީ ގޮތުން ވެސް ހަނދު ސާބިތުވީ އެވެ.\nމިއާ ޚިލާފަށް، އިރު އޮއްސުމުގެ ކުރިން ހަނދު އުފަންވެފައިވާ ކަމާއި އިރު އޮއްސުމަށް ފަހުގައި، ކިތަންމެ ކުޑަ ވަގުތުކޮޅަކަށް ވިޔަސް ހަނދު ފެންމަތީގައި ހުންނާނެ ކަމަށް ފަލަކީ ހިސާބުން ކަށަވަރުވިޔަސް، އެ ދުވަހުގެ އިރު އޮއްސުމަށް ފަހުގައި ހަނދު ނުފެނިއްޖެ ނަމަ ފަލަކީ ގޮތުން ހަނދު ސާބިތުވީ އެވެ. ނަމަވެސް ޝަރުޢީ ގޮތުން ހަނދު ސާބިތެއް ނުވާނެ އެވެ. އެއީ "ރަމަޟާން މަހަށް ހަނދު ފެނުމުން ތިޔަބައިމީހުން ރޯދަ ހިފަން ފަށާށޭ، އަދި ޝައްވާލް މަހަށް ހަނދު ފެނުމުން ތިޔަބައިމީހުން ރޯދަ ހިފުން ހުއްޓައިލާށޭ" ކީރިތި ރަސޫލާ ހަދީސްކުރައްވާފައި އޮންނަ ބަސްފުޅަށް ރިޢާޔަތްކުރުމުންނެވެ.\nއިތުރު ލިޔުންތައް ދީން އިސްލާމް ހަނދު


ތިން ރަށެއްގެ އިންޖީނުގޭގެ ބިންގާ އަޅައިފި | Jazeera\tތިން ރަށެއްގެ އިންޖީނުގޭގެ ބިންގާ އަޅައިފި - Jazeera\nތިން ރަށެއްގެ އިންޖީނުގޭގެ ބިންގާ އަޅައިފި\nފާތިމަތު ފަޔާޟާ November 7, 2019 57 views0\nތިން ރަށެއްގެ އިންޖީނުގޭގެ ބިންގާ މިއަދު އަޅައިފިއެވެ.\nފެނަކައިގެ ފަރާތުން ހިންގާ އެ މަޝްރޫއުތަކުގެ ތެރެއިން މިއަދު ބިންގާ އަޅާފައިވަނީ ގއ. ނިލަންދޫ، ގއ. މާމެންދޫ އަދި ގދ. ނަޑެއްލާގައި އިންޖީނު ގެތައް އެޅުމަށެވެ.\nނިލަންދޫގައި އާ އިންޖީނު ގެއެއް އެޅުމަށް ހަވާލުކޮށްފައިވަނީ ކިއު ވަން މޯލްޑިވްސް ޕްރައިވެޓް ލިމިޑެޓަށެވެ. އެގޮތުން 6.1 މިލިއަން ރުފިޔާއަށް އެ މަޝްރޫއު އެކުންފުންޏާ ހަވާލުކޮށްފައިވަނީ އަންނަ އަހަރުގެ އޭޕްރީލް މަހުގެ 18 ގައި ނިންމާ ގޮތަށެވެ.\nމާމެންދޫގައި އިންޖީނުގެ އެޅުމަށް މިދިޔަ ސެޕްޓެމްބަރު މަހު ޓިކް ޓެކް އިންވެސްޓްމަންޓާއެކު ރަސްމީކޮށް ސޮއިކުރި އެ މަޝްރޫއުގެ އަގަކީ، 5.5 މިލިއަން ރުފިޔާ އެވެ. އެ މަޝްރޫއު ނިންމުމަށް ހަމަޖެހިފައިވަނީ އަންނަ އަހަރު ޖެނިއަރީ މަހަށެވެ.\nމީގެއިތުރުން ނަޑެއްލާގައި އިންޖީނުގެ އެޅުމަށް ހަވާލުކޮށްފައިވަނީ ޕޮލެން ކޮމްޕެނީ ޕްރައިވެޓް ލިމިޓެޑާއެކު އެވެ. އެ މަޝްރޫއުގެ އަގަކީ، 5.5 މިލިއަން ރުފިޔާއެވެ. އެ މަޝްރޫއު ނިންމުމަށް ހަމަޖެހިފައިވަނީ އަންނަ އަހަރު މާޗު މަހަށެވެ.


Ashfa dheke varah loabivey, evaahaka onaany theyra kairives bunefa: Seexan\nއަޝްފާ އާއި ސީޒަން\nއަޝްފާދެކެ ވަރަށް ލޯބިވޭ، އެވާހަކަ އޮންނާނީ ތޭރަކައިރީވެސް ބުނެފަ: ސީޒަން\n16 ޖޫން 2021 - 23:13:47\nކާމިޔާބު ފިލްމީތަރި އަލީ ސީޒަންއާއި ލަވަކިޔުންތެރިއާ އަޝްފާ ވަނީ ބައިސްކޯފްގެ ޝޯއަކަށް އެކީ އަރާފައެވެ. މި ޝޯގައި އަޝްފާ ސީޒަންއާއިއެކު ބައިވެރިވެފައިވަނީ އަޝްފާގެ ފުރަތަމަ ފިލްމް ޕްރޮމޯޓް ކުރުުމުގެ ތެރެއިންނެވެ.\nއެ ޝޯގައި ޕްރެސެންޓަރު ވަނީ ތުންތުންމަތިން "ސީޒަންއަކީ އަޝްފާގެ ވަރަށް "ކްލޯސް ފްރެންޑެއް" ކަމަށް އަޑުއިވޭތީ އެއީ ކިހާވަރެއްގެ ހަގީގަތެއްތޯ؟" ސުވާލުކޮށްފައެވެ.\nއެ ސުވާލަށް ޖަވާބުދެމުން ސީޒަން ބުނެފައިވަނީ އަޝްފާ އެހާ ކްލޯސް ނުވާނެ ކަމަށާއި، އެހެންނަމަވެސް ސީޒަން ވަރަށް ކްލޯސް ވާނެ ކަމަށެވެ. އެކަމުގައި އޮތީ ކޮންތަފާތެއްތޯ އެހުމުން ސީޒަން ބުނީ މީހަކު މީހެއްދެކެ ލޯބިވެދާނެ ކަމަށާއި އެެހެންނަމަވެސް އެމީހަކު އަބުރާ ލޯބި ނުވެދާނެ ނޫންތޯ ސުވާލުކޮށްފައެވެ.\nއެޔަށްފަހު ޕްރެންޒެންޓަރު ދެން އަހާފައިވަނީ ސީޒަން އަޝްފާދެކެ ލޯބިވޭތޯއެވެ. އެސުވާލަށްވެސް ސީޒަން ސާފުކޮށް ބުނެފައިވަނީ ވަރަށް ލޯބި ވާކަމަށެވެ. އަދި އެވާހަކަ އަޝްފާގެ ފިރިމީހާ ތޭރަ ކައިރީވެސް އޮންނާނީ ބުނެފަ ކަމަށެވެ.\n"ވަރަށް ލޯބިވޭ އަސްލު. ކިހިނެތްތަވީ އަޅެ އަޝްފާދެކެ މީހަކު ލޯބިވެދާނެއްނޫންތަ؟ އެއީކީ ވަކި މީހަކު ކުރަން ޖެހޭނެ ކަމެއް ނޫނެއްނު. އަނެއްކާ ތޭރަ ކައިރީގަވެސް ބުނެފަ އޮންނާނީ އެވާހަކަަ. ވަރަށް އެޑްވާންސަށް ވާހަކައަކީ. އަދި ހާއްސަކޮށް މިހާރު މާބޮޑަށް ލޯބިވޭ. އެއީ އެހަށްދުވަހު ބެލުންތެރިންނަށް އަދި ނޭގިދާނެކަންނޭގެ އަޝްފާގެ މިބުނާ ސިންގަލް ލަވަ އެ ލަވަ އަޑުއިިވިފަ ކުރިއަށްވުރެ މާބޮޑަށް ލޯބިވޭ މިހާރު" ސީޒަން\nސީޒަން އެވާހަކަތައް ދައްކަމުންދިޔައިރު އަޝްފާވަނީ އެކަމާ ދެކޮޅު ހަދާ އެވާހަކަތައް ހުއްޓުވަން މަސައްކަތްކޮށްފަ އެވެ. ސީޒަން ލޯބިވެއޭ ބުނާތީ އަޝްފާއަށް ކަމުނުދާކަމަށާއި އަޝްފާ ހާސްވަނީ ކަމަށް ވެސް ސީޒަން ބުނެފައިވެއެވެ. އެވާހަކަތައްް ސީޒަން ދެްކިއިރު އަޝްފާ ހެމުން އެވާހަކަތައް ހުއްޓުވާން މަަސައްކަތް ކުރިނަމަވެސް ސީޒަން އެވާހަަކަތައް ދެއްކީ މަޖަލަށް ކަމަށް ބެލެވެއެވެ.


ނޭދެން ވަކިވާކަށް (18) – Esfiya – Dhivehi Vaahaka Site\nނޭދެން ވަކިވާކަށް (18)\n- by shiff - 57- March 27, 2020\nރައިސާންގެ ގައިން ފެން ފުހެމުން ދިޔަ އަނުމްގެ ހަރަކާތްތަށް ހުއްޓުނީ އޭނާގެ ނޭފަތުގައި ޖެހުނު ވަހުންނެވެ. އަނުމް މަޑުމަޑުން އިސް އުފުލާލަމުން ރައިސާންއަށް ބަލާލިއެވެ. އެއިރު ރައިސާން ހުރީ އެސްފިޔަ ޖަހާނުލާ އަނުމްއަށް ބަލަހަށްޓައިގެނެވެ. ރައިސާންއާ ހަތަރު ކަޅި ހަމަވުމުން އަނުމް އެ ދެލޮލުގެ ތެރެއަށް ގެބެން މާ ގިނައިރެއް ނުނެގިއެވެ. ދެމީހުންގެ ހުވަފެނީ ސިކުންތުކޮޅު ނިމުނީ އަނުމްގެ ފޯނު ރިންގުވުމުންނެވެ. އަނުމް ރައިސާންއާ ދުރަށްޖެހެން ހަދައިގެން ރައިސާންގެ ފައި މައްޗަށް އެރުނެވެ. އެވަގުތު ރައިސާންގެ އަނގައިން މަޑު އާހެއް ނިކުތެވެ. އަނުމް ވަގުތުން މާފަށް އެދެމުން ފްރިޖުން ގަނޑުފެން ޕެކަޓެއް ނެގިއެވެ. އަނުމްގެ ހިތުން ރައިސާންގެ ގަޔަށް ދިލަނެގީއެވެ.\nހާސްވެފައި ގަނޑުފެން ޕެކެޓް ނެގިއިރު އަނުމްގެ ދެއަތް ތުރުތުރު ލަމުން ދިޔައެވެ. ރައިސާންއަށް ބޭއިޚްތިޔާރުގައި ހިނިތުންވެވުނެވެ. ” ހެއި ހެއި…… އެހާ ހާނުވެބަލަ….. އިޓްސް ޖަސްޓް ނޯމަލް ވޯޓާ…. މިފެން ހުނެއްވެސް ނޫނޭ……” ރައިސާން އަނުމްގެ ދެކޮޑުގައި ހިފާލަމުން ބުނެލިއެވެ. ރައިސާންގެ އަޑު ތަފާތުވެފައި އެގަޑީ އަނުމް ހާސްވެފައި ހުރުމުން ރައިސާންގެ އަޑު ވަކިކުރަން އަނުމް ނުކުޅެދުނެވެ. އަނުމްއަށް ސްވިޗު ނުޖެއްސޭކަން ހަދާންވީ އެވަގުތުއެވެ. އޭނާގެ ގަމާރުކަން ހަދާންވުމުން އަނުމް ލަދުގަތެވެ. ނަމަވެސް އެ ފެން ހުނު ނުވީތީ ﷲއަށް ހަމްދުކުރެވުނެވެ. އަނުމް ރައިސާންއާ ދުރަށް ޖެހިލަމުން މާފަށް އެދުނެވެ. ” ވަރަށް ބޮޑަށް ސޮރީ….ޓީޝާޓް އެއްކޮށް ތެމުނީ ދޯ….. އެބަ އަންނަން ޓީޝާޓެއް ހިފައިގެން……” އަނުމް ގަނޑުފެން ޕެކެޓް ފްރިޖަށް ލަމުން ވާހަކަދެއްކިއެވެ. އަދި އީލާފް ކޮޓަރިއަށް ގޮސް ޓީޝާޓެއް ހިފައިގެން އައެވެ. އެއިރު އީލާފް އުޅުނީ ފާހަނާގައެވެ.\nއަނުމް ރައިސާންއަތަށް ކަޅުކުލައިގެ ޓީޝާޓެއް ދިއްކޮށްލިއެވެ. ރައިސާން ފަނޑު ހިނިތުންވުމެއް ދެމުން އެޓީޝާޓް ލިއެވެ. އަދި ފްރިޖުން ފެންފުޅިއެއް ނަގައި ފެންފޮދެއް ބުއެވެ. އަނުމް ފެންޖަގު ހުނުކުރަން ޖެއްސުމަށްފަހު ކާމޭޒުކައިރީ އިށީނެވެ. ރައިސާންވެސް ކާމޭޒުކައިރީ ހުރި ގޮޑިއެއްގައި އިށީނެވެ. އަދި ވަރަށް ނުވާކަމަށް ހަދަމުން އަނުމްއަށް ބަލާލިއެވެ. ރައިސާންގެ ކަޅި އަނުމްއާ ދިމާލަށް ހުރިކަން އަނުމްއަށް ފާހަގަވިއެވެ. ރައިސާންގެ އަސަރުގަދަ ނަޒަރުންރެކެންވެގެން އަނުމް އޭނާގެ ފޯނު ނެގިއެވެ. އަދި ކުރާނެކަމެއް ވިސްނުމަށް ނައުމުން ސްކްރީނުގައި އަތްކާތާލަމުން ސްކްރީނަށް ބަލަންއިނެވެ. ދެމީހުންގެ މެދުގައިވި މަރުގެ ހަމަހިމޭންކަން ނިމުމަކަށް އައީ ރައިސާން ވާހަކަދެއްކުމުންނެވެ. ” އަންނު ކިހިނެއް؟…….” ރައިސާން ރިހުން އެކުލެވިގެންވާ އަޑަކުން އަހާލިއެވެ.\nއަނުމް ރައިސާންއަށް ބަލާލީ ހައިރާންކަމާ އެކީއެވެ. ”ކިހިނެއް އެގުނީ އަންނު ކަމެއް ކިޔަނީ… މިބުނީ އަނުމް ދަންނަންތަ؟……” ރައިސާންއަށް ބަލާލަމުން އަނުމް ބުނެލިއެވެ. އަނުމްގެ ސުވާލަށް ޖަވާބުދޭނެ ގޮތެއް ރައިސާންއަކަށް ނޭގުނެވެ. އިރުކޮޅަކު ‘ބްލޭންކް’ ވެފައި ހުރުމަށްފަހު ރައިސާން ވާހަކަ ދެއްކިއެވެ. ”މީ…މީ… އީލާފް ބުނީ އޭ……..އަހަ އީލާފް ނިމުނީތަ….” ރައިސާން ބުނާނެ އެއްޗެއް ނޭނގިގެން އުޅެނިކޮށް އީލާފް އެތަނަށް އައެވެ. އީލާފް އައުމާއެކު އަވަހަށް ދާން ރައިސާން ގޮޑިން ތެދުވިއެވެ. ” އާ ނިމިއްޖެ…. ކިހިނެއް ތި ހެދީ…. ދެންމެ ހުދު މިހާރު ކަޅު…..” އީލާފަށް ރައިސާންގެ ޓީޝާޓު ކުލަބަދަލުވިކަން ފާހަގަވިއެވެ.\n” ހެހެ… އޭ އީލުގެ ޓީޝާޓްއެކޭ….. އަންނުއަށް އޭނަގެ ގަޔަށް ފެން އެޅުނީމަ ޓީޝާޓް ބަދަލުކުރަން ޖެހުނީ……” ރައިސާންގެ ބަދަލުގައި އަނުމް ވާހަކަދެއްކިއެވެ. އީލާފް ހިނިގަނޑެއް ޖަހާލީ ގޮޑިމަތީ އޮތް ތެތް ޓީޝާޓް ފެނުމުންނެވެ. ”ހަހަހަ…. ސާބަސް ކަލޯ…..ދެން މިހާރު ފެންވެސް ވެރިފައެއްނުން ތިހުރީ…..އަދި ތިދެމީހުން ތައާރަފްވެސް ނުވޭދޯ….. މީ އަހަރެންގެ ލޯންގް ލޮސްޓް ކަޒިންއެއް…..އަނުމް ކިޔަނީ….. ވަރަށް ކިއުޓް ދޯ…..” އީލާފް އަނުމްގެ ކޮލުގައި ހިފާލަމުން ރައިސާންއަށް ދޯދިނެވެ. ރައިސާން ބަދަލުގައި ފަނޑު ހިނިތުންވުމެއް ދިނެވެ. ”ދެން އަންނު މީ ރައިސާން…… ވަރަށް ފަހުން ދިމާވީ އެކަމު މިހާރު ދެން ފްރެންޑްސްދޯ……” އީލާފް ރައިސާންގެ ކޮޑަށް އަތް ވައްޓާލަމުން ބުނެލިއެވެ. ”އޭ އެބަ އަންނަން މަ ފޯނު ހިފައިގެން، އެ ނުލައެއް ނުދެވޭނެއްނުން…..” އީލާފް އޭނާގެ ކޮޓަރިއާ ދިމާލަށް ހިނގައިގަތެވެ.\n”ރައި…ސާން؟….ރައިސާން؟……” އީލާފް ގޮސް ގެއްލުމުން އަނުމް މަޑުމަޑުން އަހާލިއެވެ. އަނުމް ހުރީ ގަބޫލުކުރަންވެސް ދަތިވެފައެވެ. ހުއްޓުން އަރާފައި ހުރި އަނުމްއާ ކައިރިއަށް ރައިސާން ފިޔަވަޅެއް އަޅާލިއެވެ. އަދި އޭނާގެ ދެއަތުން އަނުމްގެ ކޮނޑުގައި ހިފާލިއެވެ. ”އަންނު….. އަހަ….” ރައިސާން ވާހަކަދައްކަން ފެށިއިރަށް އަނުމް ރައިސާންގެ ދެއަށް ނަށްޓުވާލުމަށްފަހު ފަހަތަށް ޖެހުނެވެ. ބިރެއް ފެނުނުހެން އަނުމް ރައިސާންއަށް ބަލާލިއެވެ. އަނުމް އެއްޗެކޭ ނުބުނެ އަވަހަށް އޭނާގެ ކޮޓަރިއަށް ދިޔައެވެ. އަނުމް އެއްވެސް އެއްޗެކޭ ނުބުނެ ދިއުމުން ރައިސާންގެ ހިތުގައި ޖެހުނެވެ. މިހާ ދުވަސްވެފައި ބައްދަލުވުމުން އަނުމް ވާހަކަވެސް ނުދެއްކީތީ ދެރަވިއެވެ.\nއެލީޝާ ސަދަފް ނިންދަވާފައި ކޮޓަރިން ނިކުތެވެ. އެއިރު ޔުއާން ޓީވީ ކައިރީ ކޮންމެވެސް ޕްރޮގްރާމެއް ބަލަން އިނެވެ. އެލީޝާ ޔުއާން ކައިރީ ސޯފާގައި އިށީންނަމުން ޓީވީއަށް ނަޒަރެއްދިނެވެ. ޔުއާން ހިނިތުންވެލަމުން އެލީޝާގެ އުނަގަނޑުގައި އަތް ވަށާލަމުން އޭނާގެ ގަޔާ ކައިރި ކޮށްލިއެވެ. ”ބޭބީ ނިދީތަ؟….. ” ޔުއާން އެލީޝާގެ ނިތަށް ބޮސްދެމުން އަހާލިއެވެ. ޔުއާންގެ މޫނަށް ބަލާލަމުން އެލީޝާ ހިނިތުންވެލާފައި ބޯޖަހާލިއެވެ. އެވަގުތު އަނާ ކޮޓަރީ ދޮރު ހުޅުވާލި އަޑަށް ދެމީހުންވެސް ފަހަތް ބަލާލިއެވެ. ކޮޓަރިން ނިކުތް އަނާ ހުރީ ހެޑްސެޓް ޖަހާލައިގެނެވެ. އެލީޝާމެން ތިބި ސޯފާޔާ ޖެހިގެން ހުރި ސޯފާގައި އަނާ އިށީނެވެ.\n”ކިހިނެއްވީ…..؟ ކޮންކަމަކާ ދެމީހުން މާވަރަކަށް ތިބަލަނީ؟…” އަނާ އޭނާ ޖަހައިގެން ހުރި ހެޑްސެޓް ނައްޓާލަމުން ދެމީހުންނަށް ލޯއަޅާލިއެވެ. އަދި އަތު އޮތް ޑެއިލީ މިލްކް ޕެކެޓް ކަނޑާލިއެވެ. އެއިރުވެސް އެދެމީހުން ތިބީ އަނާއަށް ބަލާށެވެ. އަނާ އިނީ ފިޔާތޮށިކުލައިގެ ހުޑީއަކާ ހަމަ އެކުލައިގެ ޓްރެކްސުއިޓްއެއް ލައިގެނެވެ. އިސްތަށިގަނޑު ވިއްސާލާފައި އޮތްއިރު މަޑު ފިޔާތޮށި ކުލައަކުން ބައެއް އިސްތަށިތަށް ހައިލައިޓް ކޮށްފައި ހުއްޓެވެ. އަނާ ޕެކެޓް ބުއިމުގެ ބަދަލުގައި އޭގެ ހޮޅި އަނގަޔަށްލައިގެން ހަފާލަހަފާލާ އިނެވެ. އިރުކޮޅަކު އަތު އޮތް ފޯނަށް ބަލަން އިނުމަށްފަހު އެލީޝާމެންނަށް ބަލާލިއެވެ. އެއިރުވެސް ދެމީހުން ތިބީ އަނާއަށް ބަލަހަށްޓައިގެނެވެ. ”ހުއް…. ކޯއްޗެއްތަ ތިބަލަނީ…. އަދި އެބަ ތިއްބެއްނުން ދެމީހުން ފާޑަކަށް ގަނޑުވެފަ… ފްރޯޒެންގެ ސީންއެއްތަ މީ؟…..” އަނާ ޕެކެޓް އަގަޔާ ދުރުކޮށްލަމުން އަނެއްކާވެސް އެދެމީހުންނަށް ލޯއަޅާލިއެވެ.\n”ރީތިކަމުން ހަމަ ބެލެނީއޭ….ވެއިޓް ކޮންއިރަކު ދޮންތި ބޮލުގަ ކުލަޖެއްސީ…. އެންޑް ވައި އާ ޔޫ ސޯ ޕިންކީ ޓުޑޭ……” އެލީޝާ ހެމުން ވާހަކަދެއްކިއެވެ. ޔުއާން ނުހޭން އަނގަމަތީ އަތް އަޅައިގެން އިނެވެ. ”ހުއް…. މީދެން ހޭވަރު ކަމެއްތަ؟….. މިއަދުގަ ހައިލައިޓް ކުރީ…. ކޮލެޖަށް ނުދާތީ ފޫހިވެގެން……” އަނާ ތުން ދަމާލުމަށްފަހު ކައިރީ އޮތް ބާލިސް އެލީޝާއާ ދިމާލަށް ހޫރާލިއެވެ.މިހާރަކަށް އައިސް މާގިނައިން ކަންކަމާ ވިސްނޭތީ އަނާ ހުންނަނީ ބޮލަށް ތަދުވެފައެވެ. އެހެންވެ ބޯހަމަޖަށްސާލުމުގެ ގޮތުން އިސްތަށިގަނޑު ހައިލަޓްކޮށްލީއެވެ. އަނާ އެއްލި ބާލިސް ހިފަމުން އެލީޝާ ރައްދުގައި އެބާލީހުން އަނާގައި ޖެހިއެވެ. ”ދެން ދެ ކުޑަ ކުދިން ދޯ ތީ…. ޕިލޯ ފައިޓް ކުޅެން…. ސަކަރާތްޖަހަން ހަދައިގެން ސަދަފް ބޭބީ ހޭލަފާނެ…..” ޔުއާން ބާލިސް އަތުލަމުން ޗުސްތަޅުވާލިއެވެ.\n”ޔާންބެ އަކަށް ނޭނގޭނެ…..ޕިލޯ ފައިޓް ކުޅެން ވަކި އުމުރެއް ނޯންނާނެ…. ބައިދަވޭ… ތިމީހުން ކީކޭތަ މިއަދުގަ ކީ… އަޑު އަހާކަށް ނޫން އެކަމު އަންގިޔެއް ހޯދަން ނިކުމެ އުޅެނިކޮށް އަޑު އިވުނީ…..ސަދަފް ބޭބެއަކަށް ވަނީދޯ….. ކޮންގްރާ ޔޫ ޓޫ….” އަނާ އެލީޝާގައި ބައްދާލަމުން މަރުހަބާ ކިޔެވެ. ” އަދި މިއުޅެނީ މާދަން އެންމެކައިރީ ބުނަންވެގެން އެކަމު ދޮންތިއަށް އިގުނީނުން…..” އެލީޝާ ފުޅާ ހިނިތުންވުމެއް ދެމުން ޔުއާންގެ އަތުގައި ހިފާލިއެވެ. އެ ދެމީހުންވެސް ތިބީ ނުހަނު އުފާވެފައެވެ. ”އެކަމު…. ކީއްވެ ޔާންބެ ބުނީ އައެމް ގޮނަ ބީ އަ ޑޭޑް އޭ…. ޔާންބެ އަކީ ސަދަފްގެ ބައްޕައެއްނުން… އެންޑް ޔޫ އާ އަ ޑޭޑް… ބަޓް…..” އަނާ ވިސްނަމުން ވާހަކަދެއްކިއެވެ. މިއަދު ހަތަރުދަމު އަނާ އެކަމާ ވިސްނިއެވެ. ސަދަފް އޭ އެޑޮޕްޓް ކޮށްފައި ހުރި ކުއްޖެކޭވެސް ހިތަށް އެރިއެވެ.\nއަނާގެ ސުވާލުން އެލީޝާ ޔުއާންއަށް ބަލާލިއެވެ. ޔުއާން ހިނިތުންވެލުމަށްފަހު ބޯޖަހާލީ ވަގުތު ޖެހުނީކަން އެންގުމަށެވެ. މިއޮށް ހުރިހާ ދުވަހު އަނާއަށް އެ ހާދިސާ ސިއްރުކޮށްފައި އޮތީ އަނާގެ ބައްޔަށް ބަލާފައެވެ. ނަމަވެސް މިހާރު އެވާހަކަ އަނާއަށް ކިޔާދެން ދެމީހުންވެސް ނިންމިއެވެ. ވީހާވެސް ކުރުގޮތަކަށް އަނާއަށް އެލީޝާ އެ ވާހަކަތަށް ކިޔާދިނެވެ. ލޯންޗު ބަންޑުޖަހާލި ދުވަހާއި ކާރުތެރޭ ހިނގި ހާދިސާ އަދި ސަދަފްގެ ބައްޕަގެ މަރުގެ ވާހަކަވެސް ކިޔާދިނެވެ. ހުރިހާ ވާހަކައެއް އެނގުމުން އަނާގެ ދެ ލޯ ކަރުނުން ފުރުނެވެ. އެލީޝާގައި ބައްދާލުމަށްފަހު އެދުވަހު ކައިރީ ނުހުރެވުނީތީ މައާފަށް އެދުނެވެ.\nކުރިމަތިން ފެންނަމުން ދިޔަ އެއްބަނޑު އެއްބަފާވަންތަކަމުގެ ލޯބި އިހްސާސްވުމުން ޔުއާން ފެންކަޅިވިއެވެ. އެއްބަނޑު އެއްބަފާ ކޮއްކޮއެއް ހުރެ ކޮއްކޮ ލޮލަށް ނުފެންނާތީ ޝަކުވާކޮށްލެވުނެވެ. އެވަގުތު ޔުއާން ސްޓީވެން މަތިން ހަނދާންވިއެވެ. ކުޑައިރު ސްޓީވެންއާއެކީ އުޅުން މަޖާ ދުވަސްތަށް ލޯކުރިމަތިން ސިފަވަމުން ދިޔައެވެ. ސްކޫލުން އައިސް ޓީވީ ރިމޯޓާމެދު އަރާރުންވާ ހަދާންވުމުން ޔުއާންއަށް ބޭއިޚްތިޔާރުގައި ހިނިތުންވެވުނެވެ. ޔުއާން ކައިރީ އޮތް ދެބާލީސް ނެގުމަށްފަހު އެލީޝާ އަދި އަނާއާ ދިމާލަށް ހޫރުވާލިއެވެ. ބޭނުންވީ އެ ހިތާމަވެރި ވަގުތުކޮޅު އުފާވެރި ވަގުތުކޮޅަކަށް ހެދުމަށެވެ. ޔުއާންއަށް ހިނިތުންވެވުނީ އެލީޝާމެން ބާލީސްތަށް އުކަންފެށީމައެވެ. ސިޓިންރޫމްގައި ތިން މީހުންގެ ހުނުމުގެ އަޑު ގުގުމަންފެށިއެވެ.\nކޮޓަރިއަށް ވަންގޮތަށް އަނުމްއަށް ނިދުނީއެވެ. އަނުމްއަށް ހޭލެވުނީ އޭނާގެ ފޯނު ރިންގުވާ އަޑަށެވެ. އަނުމް ފޯނު ނެގުމުގެ ބަދަލުގައި ފާހާނާއަށް ވަދުނީ މޫނު ދޮވެލާށެވެ. އަނުމް ފާހާނާއިން ނިކުންއިރުވެސް ފޯނު ރިންގުވަމުން ދިޔައެވެ. އަނުމް ފޯނު ނަގަމުން ކޮޓަރިން ނިކުތެވެ. ”އަންނު….. މާހިރުބެ މިހާރު ގުޅާތާ ކޮން އިރެއް….. ކޮބާ ހާލު ރަގަޅުތަ؟…..” މާހިރު އިނީ ވީޑިއޯ ކޯލް ކޮށްގެނެވެ. އަނުމް ހިނިތުންވެލާފައި ރަގަޅުކަމަށް ބުންނެލިއެވެ. މާހިރުއާ ވާހަކަދައްކަމުން އަނުމް ސޯފާގައި އިށީނެވެ. މާހިރު އީލާފްގެ ހާލުވެސް އޮޅުން ފިލުވިއެވެ. އައިމިނަގެ ވާހަކަވެސް އެހިއެވެ. އަނުމް ހުރިހާ ކަމެއްވެސް ރަނގަޅު ކަމަށް ބުނިއެވެ. އަދި މާހިރުއާ އެކި ވާހަކަދައްކަމުން ދިޔައެވެ. މާހިރުގެ މިޒާޖުހުންނަގޮތުން އަނުމްވެސް ހީހީފައި މާހިރުއާ ވާހަކަދައްކަމުން ދިޔައެވެ. އަނުމް އައިމިނަ ކައިރިއަށް އައި ފަހުން އަބަދުވެސް އެމީހުންގެ ހަބަރު މާހިރުއަށް ދެއެވެ. ބައެއް ފަހަރު ގުޅައިގެން އުޅޭއިރު ރިއާވެސް ވާހަކަދައްކާނެއެވެ. އަނުމް އީލާފްގެ ފޮޓޯ މާހިރުމެންނަށް ފޮނުވިއެވެ. މާހިރު އަދި ރިއާވެސް އީލާފް ފެނުމުން އުފާވިއެވެ. ޔުއާންއާ ވައްތަރުގޮތެއް ހުންނަކަމަށްވެސް ބުނިއެވެ.\nއޮލަވާހަކައިގައި އިން މާހިރު ހުއްޓުން އެރިއެވެ. މާހިރު ފޯނުގެ ސްކްރީނަށް ބަލަން އިނުމުން އަނުމް އޭނާގެ ފަހަތް ބަލާލިއެވެ. ފަހަތުގައި ހުރި އައިމިނަ ފެނުމުން އަނުމް އަތުއޮތް ފޯނު އަތުން ދޫނުވީ ކިރިޔާއެވެ.\nMi part vrh reethi😍😍😍\nLy shiff 😘😘😘\nV reethi ❤…..when next part ..plxx avahah up kohdheeba ….cant wait to read next 💜💜


Kenya ge inthihaabu baathil kuran jehunee Election Commision ge sababun | Mihaaru\nކެންޔާގެ އިންތިޚާބު ބާތިލް ކުރަން ސުޕްރީމް ކޯޓުން ނިންމީ ފަނޑިޔާރުންގެ 4-2 ގެ އިއްތިފާގުން. --ފޮޓޯ:އޭއެފްޕީ\nކެންޔާގެ އިންތިޚާބު ބާތިލްކުރަން ޖެހުނީ އިލެކްޝަން ކޮމިޝަނުގެ ސަބަބުން\n21 ސެޕްޓެމްބަރ 2017 - 13:282comments\nސުޕްރީމް ކޯޓުގެ ފަނޑިޔާރުން ބުނީ އޮގަސްޓް 8 ވަނަ ދުވަހު ބޭއްވީ ދެފުށް ފެންނަ، އިތުބާރު ކުރެވޭ އިންތިޚާބެއް ނޫން ކަމަށެވެ. އަދި އިންތިޚާބުގެ ނަތީޖާ އިލެކްޝަނުން އިއުލާން ކުރީ ބަލަންވާ ވަރަށް ނުބަލާ ކަމަށް ވެސް އުއްތަމަ ފަނޑިޔާރުގެ ނައިބް ފިލޮމެނާ ވިލޫ ވިދާޅުވި އެވެ.\nއިލެކްޝަން ކޮމިޝަނުން އިއުލާންކޮށްފައި ވަނީ މިހާރުގެ ރައީސް އުހުރު ކެންޔާއްޓާ އަށް ވޯޓުގެ 54 ޕަސެންޓް ލިބި އިންތިޚާބު ކާމިޔާބުކޮށްފައިވާ ކަމަށެވެ. އިދިކޮޅު ލީޑަރު ރައިލާ އޮޑިންގާ އަށް ލިބުނީ 44 ޕަސެންޓް ކަމަށް ނަތީޖާ އިން ދައްކަ އެވެ.\nއޮޑިންގާ ކޯޓަށް ވަޑައިގެންނެވީ އިންތިޚާބުގެ ނަތީޖާ އޮޅުވާފައިވާ ކަމަށް ބުނެ އެވެ. މައްސަލަ ބެލުމަށް ފަހު މި މަހު 1 ވަނަ ދުވަހު ސުޕްރީމް ކޯޓުން ނިންމީ އިންތިޚާބު ބާތިލް ކަމަށާއި 60 ދުވަހުގެ ތެރޭގައި އާ އިންތިޚާބެއް ބާއްވަން ޖެހޭނެ ކަމަށެވެ. އިންތިޚާބު ބާތިލް ކުރި ސަބަބު އޭރު އިއުލާންކޮށްފައެއް ނުވެ އެވެ.\nމިއީ ވޯޓުގައި މަކަރު ހަދާފައިވާ ކަމަށް ބުނެ އިދިކޮޅު ކެންޑިޑޭޓަކު ހުށަހެޅި މައްސަލައަކާ ގުޅިގެން އެފްރިކާގައި އިންތިޚާބެއް ބާތިލް ކުރި ފުރަތަމަ ފަހަރެވެ.\nއިދިކޮޅު ފަރާތްތަކުން މިހާރު ދަނީ އިންތިޚާބު އަލުން ބޭއްވުމުގެ ކުރިން އިލެކްޝަން ކޮމިޝަނުގައި ތިބި މެންބަރުން އިސްތިއުފާ ދިނުމަށް ގޮވާލަމުންނެވެ.\nއިތުރު ލިޔުންތައް ކެންޔާ އިލެކްޝަންސް ކޮމިޝަން ރިޔާސީ އިންތިޚާބު